Hiyaage flat ehgge vaahaka: enmen nidhan tharufaalugandeh, faakhaanaa dhorakah fothigandeh, haalathu badhalukohddhinee Litus inn! - One Online\nހިޔާގެ ފުލެޓެއް: އެންމެން ނިދަން ތަރުފާލުގަނޑެއް، ފާހާނާ ދޮރަކަށް ފޮތިގަނޑެއް، ހާލަތު ބަދަލުކޮށްދިނީ ލިޓަސްއިން\nމުނީޒާގެ އާއިލާ ފުލެޓުގައި ކުރިން އުޅުނު އިރުގެ، އަދި މިހާރު ލިޓަސް އިން މަރާމާތުކޮށް ދެއްވާފައިވާ ގޮތުގެ ---- ފޮޓޯ، ލިޒް\nހިޔާފުލެޓުގެ ވާހަކައަކީ އާ ވާހަކައެއް ނޫނެެވެ. މިހާރު ރާއްޖޭގެ އެންމެނަށްވެސް އެނގޭ ވަރަށް ބާ ވާހަކައެކެވެ.\nމިއީ ވޭތުވެދިޔަ އަހަރުގެ ފަހުކޮޅުގައި ހިޔާ ފުލެޓު ލިބުމުން ފުލެޓަށް ބަދަލުވި ރ.ކަނދޮޅުދޫ މުނީޒާ އިސްމާއީލުގެ އާއިލާ މަސްތަކެއް ވަންދެން އުޅުނު ބިކަ ނިކަމެތި ހާލުގެ ވާހަކައެވެ. އާންމު ފަރާތެއްގެ އެހީއާއެކު ފޭސްބުކް މެދުވެރިކޮށް ހާމަވެގެންދިޔަ ވާހަކައަށް އެއްވެސް ބަަޔަކު ކަމުގައި އެހީނުވެ ނަންބަރު ހޯދައި މައުލޫމާތު ހޯދަމުން ދިޔަޔަސް އެއަަކަށް އެއްވެސް އަމަލީ އެހީއެއް ނުލިބެއެވެ. އެކަމަކު އެއްދުވަހަކު ލިޓަސް އިން އެފަރާތަށް ކޮށްލި ކޯލާއެކު މުނީޒާގެ އާއިލާއާއި ބައްދަލުވެ، މަންޒަރު ލޮލުން ދުށުމަށްފަހު އަމަލީ އެހީއެއް ވެދެއްވީ ލިޓަސްގެ ފަރާތުން އަހުމަދު ޒާހިރެވެ.\nއައިޝަތު ލިޒިއަނަކީ އެދުރެކެވެ. ނަމޫނާ އައިޑަލްއެކެވެ. ލިޒިއަނާއި ލިޒްގެ މަންމަ ނަސީމާ މުުހައްމަދުއަކީ ހިތްހެޔޮ ހުލްގުހެޔޮ ދެމައިންނެވެ. ލިޒް "ވަން" އަށް ހިއްސާ ކުރީ އޭނާއަށް ކުރެވުނު މަސައްކަތެއް ކާމިޔާބު ވީ ކަމުގެ އުފާވެރި ވާހަކައެވެ. އުފަލުން ފެންކަޅިވެފައި އިންނަމަވެސް އެއާއިލާގެ ވާހަކަ ކިޔައިދިން އިރު ހިތިވޭނަށް އެކަރުނަ ބަދަލުވިއެވެ.\nމުނީޒާ އާ ވާހަކަ ދައްކާލުމުން އިހުސާސް ކުރެވުނީ ހިޔާ ފުލެޓަކީ ހަމަހަގީގަތުގައިވެސް ހިޔަލެއް ނެތް ހުސް ހަތަރު ފާރުކަމެވެ. ކޮންމެ ބަޔަކުވެސް ބުނާނެއެވެ. ހިޔާފުލެޓް މީހުން ކުލި ނުދެއްކޭނެއޭ ކުލި މަޑުޖައްސަދޭށޭ އެގޮވަނީ މާލޭގައި އެއަށްވުރެ ހާލުގައި މާބޮޑު އަގުދީގެން ތިބެފައި ގޮސް، ކުޑައަގެއްގައި އަމިއްލަ ތަނެއް ލިބުމުން ޝުކުރުވެރި ނުވާން ވެގެންނެވެ. ނޫނެކެވެ. އެއީވެސް ބައެއްގެ ވާހަކަ ކަމަށްވެދާނެއެވެ. އެއީ އެންމެންގެ އާދަ ހުރި ގޮތެއް ނޫނެވެ. ވަރަށް ބިކަ ހާލުގައިވެސް ބަޔަކު އެބައުޅެއެވެ. މުނީޒާއަކީ މީގެ ގަދަފަދަ މިސާލެކެވެ.\nހަތަރު ކުދިންގެ ބައްޕަ ނިޔާވެ ހުވަފަތްވެ، ދަރިންކޮޅު ގޮވައިގެން ރަށުގައި އުޅެވޭނެ ގޮތް ވަރަށް ގިނަ ގޮތްގޮތުން ނެތުމުން މުނީޒާ މާލެ ފޭބީ ރަށުގައި އެޖެހުނު ގިލަންވެރިކަމުން މިންޖުވުމަށެވެ. ތިމާގެ މީހެއްގެ ގޭގައި އުޅެފައި މުނީޒާ އޭނާއަށް އެހީގެ އަތެއް ދިއްކޮށްލި މީހަކާ ކައިވެނީގެ ގޮތުން ގުޅުނެވެ. އަދި ފިރިމީހާއާއެކު ދޮށީ އަންހެންދަރިފުޅަށް ލިބެމުންދިޔަ އާމްދަނީން އިތުރަށް ދިރިއުޅުން ތަރައްގީކޮށް ހަގަށް ހުރި ފިރިހެންދަރިފުޅަށް މޮޅަށް ކިޔަވައިދީ ބޭސްފަރުވާގެ ކަންތައްވެސް ކުރުމަށް މާލޭގައި ކުއްޔަށް ތަނެއް ހިފައިގެން ދިރިއުޅެން ފެށީއެެވެ. އެހެންނަމަވެސް ހާލަތު ބަދަލުވެގެން ދިޔައީ ކޮވިޑް19އިގެ ފުރަބަންދާއެކުގައެވެ. ދޮށީ ދަރިފުޅުގެ ކައިވެންޏަށްފަހު ފިރިމީހާގެ ރަށަށް ބަދަލުވެ ގޭގެ ހަރަދުތަކުގެ ހިސާބު ބޮޑުވާން ފެށީއެވެ. ފުރަބަންދާއެކު ރިހޭ ފައި މައްޗަށް ފޮއި ވެއްޓި ފިރިމީހާ ބަލިވެ މުނީޒާގެ ބަލިވެސް ބޮޑުވެގަތުމާއެކު ޓެކްސީ ކުރުމުން ޕިކަޕަކަށް ބަދަލުވެއްޖެއެވެ.\nއެއްމަހު ކުލީގެ އެއްބައި ދެއްކުނިއްޔާ އަނެއްމަހު ބިލުތައް ދައްކައި ކުލި ނުދެއްކެއެވެ. އެންމެ ފަހުން ގޮސް ކުލި ނުދެއްކުން އާންމުވީ އަނގަޔާ އަތާ ދިމާނުވާ ވަރަށް މާލީ ހާލަތު ގޯސްވެގެންނެވެ. އޭރު މުނީޒާމެން ކުއްޔަށް ތިބީ ލިޒްގެ މަންމަ ނަސީމާމެންގެ ގޭގައި، މާފަންނު އޯކިޑުހައުސްގައެވެ. ފުލެޓު ލިބުނު ހިސާބުން ތަޅުދަނޑި ލިބުމާއެކު މުނީޒާ ގަސްދު ކުރީ ހުސްއެކަނި ހަތަރުފާރުވިޔަސް ނަސީމާމެންގެ ގެއަށް ނުދެއްކޭ ކުއްޔެއްގައި އެގޭގައި ނީނދެ ދަރިންނާއި ފިރިމީހާއާއެކު ފުލެޓަށް ބަދަލުވުމަށެވެ. އޭރު ފިރިމީހާ ބަލިވެ އުޅެފައި ކިރިޔާ ޕިކަޕް ދުއްވޭ ވަރުވިޔަސް ބަލިހާލަތުން މާބޮޑު ލުޔެއް ނުލިބެއެވެ. ނަސީމާމެނަށް ވެސް ކުލި މުހިންމު ވާނެތީ މުނީޒާ މިގޮތަށް ނިންމީއެވެ. ހުސްއަތާ ދާން ތައްޔާރުވާކަން އެނގުމުން ލިޒްއާއި ނަސީމާ އެމީހުންނަށް ވެވެން އޮތް އެހީއެއް ވެދިނުމުގެ ގޮތުން އެނދަކާއި ގޮދަޑިއަކާއި އަލަމާރިއެއް ދިނެވެ.\nކޮންމެއަކަސް ހިޔާފުލެޓުގެ ޓަވަރު13އިގެ 14ވަނަ ބުރީގެ 12ވަނަ ފުލެޓުގެ ދޮރެއް ދޮރުފައްޗެއް އަދި އެހެންވެސް ބޭނުންވާ މުހިންމު އެކައްޗެއްވެސް ނެތެވެ. އެންމެ ކަންބޮޑުވި ކަމަކަށް ދިމާވީ ފާހާނާގެވެސް ދޮރު ނެތުމެވެ. ދެއްވި މިންވަރަށް ޝުކުރުކޮށްލައިގެން މުނީޒާ ދިޔައީ ދިރިއުޅެމުންނެވެ. ދޮށްޓަށް ދެން އިން އަންހެންދަރިފުޅަށް ލިބޭ އާމްދަނީން ކައިގެން ބޮއިގެން އުޅެވޭވަރަށެވެ. ފިރިމީހާ ދުއްވާ ޕިކަޕުން އާމްދަނީއެއް ލިބުނަސް ނުލިބުނަސް އެޕިކަޕުގެ ވެރިމީހާއަށް ކޮންމެ ހަފުތާއަކު -/1200 ރުފިޔާ ދޭން ޖެހެއެވެ. އެހެންނަމަވެސް މުނީޒާއަށް އިތުރު ބުރައަކަށް ވާކަށް ފިރިމީހާ ބޭނުމެއް ނުވެއެވެ. އެހެންކަމުން ޕިކަޕު ދުއްވައިގެން ލިބޭ ލާރިކޮޅުކޮޅުން އަމިއްލަ ޒަރޫރީ ބޭނުންތައް ފުއްދައިގެން އެއަށް ލާރިދައްކައިގެން އުޅެނީ އޭނާ ބަލިއެނދުގައި ގޭގައި އޮވެއްޖެނަމަ އަނެއް ބުރައާއި ހަރަދު އެއާއިލާއަށް ޖެހޭނެތީއެވެ.\n"އަހަރުމެން ހާލުގައި ޖެހުނު ވަގުތު އަތުގަ ހިފީ މިފިރިމީހާ. މިއަދު މިފުލެޓު ހުރީމައޭ ކިޔާފަ އޭނަ ބަލިވީމަ ބޭކާރު މީހަކަށް ހަދައި ދޫކޮށްލީމަ އެއީ ގޮތެއް ނޫންދޯ،" މުނީޒަ ކިޔައިދިނެވެ.\nލިޒިއަނަށް ގޭތެރޭގެ ހާލަތު ފެނުނީ ވޭތުވެދިޔަ 2021ވަނަ އަހަރުގެ ޑިސެމްބަރުމަހުގެ 21ވަނަ ދުވަހު އެގެއަށް ދިއުމުންނެވެ. ލިޒްއަށް ރޮވުނެވެ. ގޭގައި އެންމެ ދޮރެއް ދޮރުފަތެއް ދޮރުކަންޏެއްވެސް ނެތެވެ. އެއްކޮޓަރީގެ އެއްފަޅީގައި، ގޮދަޑިއާއި އަންނައުނު ކޮތަޅުތަކާއި ފޮށިގަނޑުގަނޑު ބަހައްޓާފައި ހުރި ދިމާގައި ތަރުފާލުގަނޑެއް އަޅާފައި އޮތުން ނޫނީ މުޅި ގޭގައިވެސް އޮތީ ސިމެންތި ތަޅަންމަތީގެ ހިރަފުހެވެ. ކުޑަކުޑަ ސިންކުން ތަށްޓެއް ދޮވުނަސް ފެންގަނޑު ފައިބަން ފަށައި މީހާ ތެމެއެވެ. ފާހާނާތަކުގެ ދޮރުކަމަށް ކަނޑާފައިވާ ތަނުގައި ކަންވާރުފަށެއްގައި ފޮތިގަނޑެއް ދަމާފައެވެ. ކައްކަން ހަމައެންމެ ރައިސްކުކަރެކެވެ. އޭގައި ކެއްކުނު އެއްޗެއް ކައްކައިގެން ކަނީއެވެ. ރޮށްޓެއް ފިހެނުލާތާ މަސްދުވަހަށްވުރެ ގިނަވީއެވެ.\nމިހާރު ފުލެޓު ހަދާފައި، ކިރިޔާ އުޅެވޭވަރުވުމަކީވެސް މިއާއިލާއަށް ވަރަށް ބޮޑުވަރު --- ފޮޓޯ، ލިޒް\nގޭގެ ކުރީގެ ހާލަތު، އެއްކޮޓަރީގެ އެއްފަޅީގައި ތަރަފާލުގަނޑެއް، ސިޓިންރޫމާއި ސިންކުމޭޒުމަތީގަ ހުރިހާ ސާމާނެއް.--- ފޮޓޯ، ލިޒް\nގޭގައި އަންނައުނު ދޮންނަން މިޖެހެނީ އަތުންނެވެ. އިސްތިރިއެއް ހުއްޓަސް އަންނައުނު ދޮވެ ހިއްކުމުގައި ދަތިތައް ހުއްޓެވެ. އެންމެން ނިދާނެ ނޫނީ އޮށޯވެ އިށީނދެ ހަދަންވެސް އޮތީ އެއްކަލަ ތަރުފާލު ފަޅިއެވެ. ފާހާނާއަށް ވަންނަނީ ބޭރަށް އިއުލާން ކޮށްފައެވެ. ކާން އިށީންނަނީވެސް ބިންމަތީގައެވެ. ލިޒްއަށް އިހުސާސް ކުރެވުނީ ޖަލުގެ ހަތަރުފާރުން އެތެރެއެވެ.\nލިޒް އެވާހަކަ ހިއްސާ ކުރީ ފޭސްބުކްގައެވެ. ކުލި ދައްކަން ޖެހޭ ހިސާބަށް ދިޔައިރު އެވަރު ނެތްތާނގައި ތަނުގައި އެންމެ ކޮޓަރިގަނޑެއް ހަދާނެ ފެންވަރުވެސް ނެތުން އެނިމުނީއެއް ނޫނެވެ. ރޯފިލުވައިގެން ކާއެއްޗެއް ހަދާނެ އުނދުންގަނޑެއްހާ ވަރުވެސް ނެތެވެ. ފުލެޓު ހެދުމަށް ކޮންމެވެސް އެހީތެރިކަމެއް ފޯރުކޮށްދޭތޯއެވެ. އެ ޕޯސްޓު ޖެހުމާއެކީ އެތައް މެސެޖުތަކެއް ލިޒްއަށް ލިބެން ފެށިއެވެ. ނަމަވެސް އަމަލީ ގޮތުން އެއްވެސް މީހަކުގެ ހަބަރެއްނުވެއެވެ. ދެން ހަމަކުއްލިއަކަށް ޑިސެމްބަރުމަހުގެ4ވަނަ ދުވަހު 'ލިޓަސް'ކޮންސްޓްރަކްޝަންސްއާއި ލިޓަސްމޮބައިލްސް ގެ ޖެނެރަލް މެނޭޖަރު، އަހުމަދު ޒާހިރު ލިޒްއަށް ގުޅައި، މުނީޒާގެ އާއިލާއާއެކު ބައްދަލުވެވޭނެ ގޮތެއް ހަމަޖައްސައިދިނުމަށް އެދުނެވެ.\nއެދުވަހު ހަވީރު އެއާއިލާއާ ބައްދަލު ކުރިއެވެ. އާއިލާގެ ހާލަތު ލޮލުން ބެލުމަށްފަހު ވީއެންމެ އަވަސް ގޮތެއްގައި ފުލެޓުގެ އާބާތުރަ ފިލުވައި ތަނުގައި ދިރިއުޅެވޭނެ މަގު ފަހިކޮށްދިނުމާއެކު ކެއްކޭނެ ގޮތަކާއި ދޮންނަ މެޝިނެއްގެ އެހީތެރިކަން ފޯރުކޮށްދީ އެންމެ ޒަރޫރީ ބޭނުންތައް ފަހި ވާނެ ގޮތަށް ކަންތައް ހަމަޖައްސައިދިނެވެ. މިއަދު މުނީޒާގެ ހަށިފުރާ ކޮންމެވެސް ވަރެއްގެ ހަމަޖެހުމުހުގެ ނޭވާ ލެވޭވަރު ވެއްޖެއެވެ.\nލިޓަސްގެ ޖެނެރަލް މެނޭޖަރު، އަހުމަދު ޒާހިރަށް ގުޅައި މިކަމާ ބެހޭ ގޮތުން މައުލޫމާތު ލިބުނީ ކިހިނެއްތޯއާއި އެހީތެރިވެލެއްވުމަށް ކަންތައް ކުރެއްވި ގޮތާމެދު ސުވާލު ކުރުމުން ވިދާޅުވީ ލިޒްގެ ޕޯސްޓު ފެނުމުން އެއާއިލާގެ ހާލަތު އަމިއްލަ ލޮލުން ދުށުމަށް އެފުލެޓަށް ވަޑައިގެންނެވި ކަމަށެވެ. ހަގީގަތުގައި އެއާއިލާގެ ހާލަތު ހުރީ ވަރަށް ދަށްކޮށްކަމަށާއި އެހެންކަމުން އެގޭގެ ވެރިފަރާތްކަމަށްވާ މުނީޒާއާ ވާހަކަ ދެއްކުމަށްފަހު މިވަގުތަށް އެއާއިލާއަށް އެންމެ މުހިންމު ކަންތައްތަކަށް ބައްލަވައި ވީއެންމެ އަވަހަށް އެހީތެރިކަން ފޯރުކޮށްދެއްވީކަމަށް ޒާހިރު ވިދާޅުވިއެވެ. ގާތްގަނޑަކަށް މަހެއްހާ ދުވަހުގެ މަސައްކަތަށް ފަހު އެއާއިލާއަށް ޒަރޫރީ ފަސޭހަތަކާއެކު ކައްކައި ކެވޭނެ އަދި އަންނައުނު ދޮވެވޭނެ ގޮތް ހަމަޖައްސަވައިދެއްވިކަމަށެވެ. އެވަރަށް ދުވަސް ހޭދަވީވެސް އެގޭގައި ބަޔަކު ދިރިއުޅެއުޅެ ތިބީމާ މަސައްކަތް ކުރަން ޖެހުނު ގޮތުންނެވެ. އޭގެ ފަހުން އަދިވެސް މިހާރުވެސް އެއާއިލާގެ ހާލަތު ވަރަށް ގާތުން ބައްލަވާކަމަށާއި އެހީއަކަށް އެދިއްޖެ ހިނދެއްގައި ވެވެން އޮތް މިންވަރަކުން އެހީތެރިވެވަޑައިގަންނަވާނެ ކަމަށްވެސް ޒާހިރު ވިދާޅުވިއެވެ.\nކޮންމެއަކަސް ދިރިއުޅުމުގެ ހާލަތުން މާޔޫސްވެ އިސްޖެހި ގޮތްހުސްވެފައި ވަނިކޮށް ލިޒްގެ ފަރާތުން ސޯޝަލް މީޑިއާގައި ދައުރު ކުރެވުނު ޕޯސްޓެއް ފެނި ލިޓަސް އިން މުނީޒައަށް ދިނީ އަގު ނުުރެވޭނެ ވަރުގެ ދީލަތި އެހީއެކެވެ. އެހެންނަމަވެސް ބޮލުގައި އެޅިފައި އޮތް ކުލީގެ ކަންތަކަށް އަދިވެސް ދަރިފުޅުމެނަށް ލިބޭ އާމްދަނީން އެކުދިން ނަގާފައިވާ ދަރަނި ފައިސާ، (ސައިކަލަކަށް މަހުންމަހަށް ދައްކަން ޖެހޭ)ދައްކާފައި، ގޭގެ އެހެނިހެން ހަރަދުތަކަށް ކަނޑައި، ކުލި ދެއްކުމަށް އަދިކިރިޔާ މުނީޒާއަށް ހަމަ ކުރެވުނީ ހައެއްކަހާސް ރުފިޔާއެވެ. ދެމެދުން ފެންބިލު އޮތީ ނުދެއްކިއެވެ.\n"ރޯދަމަހު ދޮގުހަދަނީ ކީއްކުރަން، ހަމަ ހައްގު ތެދެއް މީ، ވަރަށް ހާލުން އަދި ކިރިޔާ ހަ ހާސް ރުފިޔާ ކުއްޔަށް ރައްކާކުރެވުނީ. އަހަރެންވެސް މީ ވަރަށް ބަލި ދާއިމީ ބޭހެއް ކާން ޖެހޭ މީހެއް، މިހާރުދެން މިތަނުގައި އުޅެވޭ ވަރުވެއްޖެ، ލިޓަސް މެނޭޖަރަށާއި ލިޒީއަށް އަދި ލިޒީ މަންމައަށްވެސް ވަރަށް ބޮޑަށް ޝުކުރުވެރިވަން، ހެއްދެވިފަރާތުން މެދުވެރިއަކަށް ލެއްވީ މިމީހުން، މިއީ އަގުނުކުރެވޭނެ އެހީއެއް."\nމުނީޒާ އޭނާގެ ފެންކަޅިވެފައިވާ ލޯ އަތުގެ ނުފުށުން ފޮހެލިއެވެ. ކޮންމެ ބަޔަކު ކޮންމެ ވާހަކައެއް ދެއްކިޔަސް ހިޔާފުލެޓަށް އެބުނާ ވަރުގެ ކުއްޔެއް ދޭން އެކަށޭނަވަރަށްވުރެ ބޮޑު ހަރަދު އެތަނުގެ މަރާމާތަށް ހޭދަވެއެވެ. އެެއި ހަމަކޮންމެ ކޮންމެ އާއިލާއަކުން ބޮޑު ހަރަދުކޮށްގެން ފުލެޓުގެ ސިންކު ތަޅާލައި އެންމެ ފުރިހަމައަށް ނުވިޔަސް ކޮންމެވެސް ފެންވަރެއްގައިނަމަވެސް މަރާމާތު ކުރުމަކީ އެންމެނަށް ވާނެ ކަމެއް ނޫނެވެ. އެހެންނަމަވެސް އަމިއްލަ ނަމުގައި ލިބުނު ފުލެޓަށް ވެފައި ދަރިންކޮޅު ގޮވައިގެން ހިޔާފުލެޓަށް ކޮންމެ މީހަކުވެސް ވަންނަނީ އުއްމީދުތަކަކާއެކުގައެވެ. އެއްކަލަ އެތައް އަހަރެއްވީ ކުލި ކުޑަވެ ހަމަނޭވާ ލެވޭތޯއެވެ. އެހެންނަމަވެސް ކުރަން ޖެހިފައި އޮތް ހަރަދު މާބޮޑެވެ. ކުރާނެ ކަމެއްނެތެވެ. މިއީ އަދުގެ ހާލަތެވެ. އެއީ ހަމަ ހަތަރު ފާރެވެ.\nމުނީޒާ "ވަން" މެދުވެރިކޮށް ލިޓަސް ޖެނެރަލް މެނޭޖަރު އަހުމަދު ޒާހިރަށް ހެޔޮދުއާއާއެކު ހިތުގެ އެންމެ ފުނުން ޝުކުރުއަދާކުރިއެވެ. ހިޔާފުލެޓުގައި ގޮތްހުސްވެފައި ހަދާނެގޮތެއް ނޭނގިފައި ކުދިންނާއެކު އުޅެމުން ދިޔަ މުނީޒާއަށް ލިޓަސްގެ ފަރާތުން ވެދިނީ އަގުނުކުރެވޭ ފަދަ ބޮޑު އަދި މާތް އެހީއެކެވެ.\nގުޅޭ ޓެގު ހުޅުމާލެ ހިޔާ


އެމް.ޑީ.ޕީ ދެކުނު ޕްރޮވިންސުން ނެރޭ ނޫސްބަޔާން – Maldivian Democratic Party\nއެމް.ޑީ.ޕީ ދެކުނު ޕްރޮވިންސުން ނެރޭ ނޫސްބަޔާން\nއެމް.ޑީ.ޕީގެ ރައީސް އަދި ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދުގެ ފުރާނަފުޅު ދުއްވާލުމަށް ބަޔަކު މިރޭ މިހިންގި ފިނޑި ޓެރަރިސްޓް އަމަލު ފުވައްމުލައް ސިޓީގެ އެމް.ޑީ.ޕީގެ މެންބަރުންގެ ނަމުގައި އެންމެ ހަރުކަށި އިބާރާތުން ކުއްވެރި ކުރަމެވެ. އަދި މިފަދަ ޓެރަރިސްޓް އަމަލުތަކާއި ދެކޮޅަށް އަބަދުވެސް އަޅުގަނޑުމެން އަޑު އުފުލާނެ ކަމުގައި ދަންނަވަމެވެ. މިފަދަ އަމަލު ތަކަކީ މި ދިވެހި ފަސްގަނޑުގައި އެއްވެސް ގޮތަކަށް ޖާގަ ދެވިގެން ވާނޭ އަމަލުތަކެއް ނޫނެވެ. އެހެންކަމުން މި ފިނޑި ޓެރަރިސްޓް ހަމަލާ ދިނުމުގައި ބައިވެރިވި ހުރިހާ އެންމެން ހޯދާ އެންމެ ހަރުކަށި އަދަބު ދިނުމަށް ފުވައްމުލައް ސިޓީގެ އެންމެހައި އެމް.ޑީ.ޕީ މެންބަރުންގެ ނަމުގައި ގޮވާލަމެވެ.\nމިނުރައްކާތެރި ހަމަލާއަކީ މިރާއްޖޭގެ ސުލްހަ މަސްލަސްކަން ނަގާލާ މިރާއްޖޭގައި ހަރުކަށި ފިކުރު ހިންގުމަށް ބަޔަކު އަޑީގައި ތިބެގެން ރާވަމުން ގެންދާ އަމަލުތަކުގެ ތެރެއިން އަމަލެއް ކަމުގައި ދެކެމެވެ. އަދި މިއީ މުޅި ދިވެހި ދަޢުލަތަށާއި ސަރުކާރަށް ދެވުނު ފިނޑި އަމަލެއް ކަމުގައި ދެކެމެވެ. މިއީ މުޅި ދިވެހި ޤައުމަށް ކުރިމަތިވި ނުހަނު ހިތާމަވެރި ކަޅު ދުވަހެއް ކަމުގައި ނޫނީ ނުވާނެއެވެ.\nމިހިތްދަތި ވަގުތުގައި ފުވައްމުލައް ސިޓީގެ އެންމެހައި އެމް.ޑީ.ޕީ މެންބަރުންގެ ނަމުގައި ރައީސް ނަޝީދާއި މިހާދިސާގައި ޒަހަމްވި އެހެން ފަރާތްތަކަށް އަވަސް ޝިފާއެއް މިންވަރުކުރެއްވުން އެދި މާތްﷲ އަށް ދުޢާ ދަންނަވަމެވެ.\nމުޚައްމަދު ޚާލިސް ޝަރީފު\nދެކުނު ޕްރޮވިންސް ރައީސް


Keerthy bollywood ah thaaraf vaa film ge furathama poster dhahkaalaifi\nކީރްތީ ބޮލީވުޑަށް ތައާރަފްވާ ފިލްމުގެ ފުރަތަމަ ޕޯސްޓަރު ދައްކާލައިފި\nތަމިލް އިންޑްސްޓްރީގެ މަޝްހޫރު ބަތަލާ ކީރްތީ ސުރޭޝް ބޮލީވުޑަށް ތައާރަފުވާ ފިލްމުގެ ފުރަތަމަ ޕޯސްޓަރު ދައްކާލައިފި އެވެ.\nއިންސްޓަގުރާމު މެދުވެރިކޮށް ކީރްތީ އޭނާގެ ފުރަތަމަ ބޮލީވުޑް ފިލްމުގެ ނަމާއި ޕޯސްޓަރު ދައްކާލާފައި ވާއިރު އެ ފިލްމަށް ކިޔަނީ "މައިދާން" އެވެ. އެ ޕޯސްޓުގައި ފިލްމުގެ ޝޫޓިންއާ ގުޅެން ކެތްމަދުވެފައިވާ ކަމަށް ކީރްތީ ވަނީ ބުނެފަ އެވެ.\nކީރްތީ އާއެކު އެ ފިލްމުގައި ފެނިގެން ދާނީ އަޖޭ ދޭވްގަން އެވެ. މި ފިލްމަކީ ބޯނީ ކަޕޫރުގެ ފިލްމެކެވެ. އަމިތު ޝަރުމާ ޑައިރެކްޓު ކުރާ އެ ފިލްމަކީ ކުރީގެ އިންޑިއާގެ ފުޑްބޯޅަ ކޯޗެއް ކަމަށްވާ ސައީދު އަބްދުލް ރަހީމުގެ މައްޗައް ހަދާ ފިލްމެއް ކަމަށް އިންޑިއާގެ ނޫސްތަކުން ވަނީ ބުނެފަ އެވެ.\nކީރްތީ ކުޅެފައިވާ ބައެއް ފިލްމުތަކުގެ ތެރޭގައި "ރެމޯ" އާއި "ސަރްކާރް" އާއި "ނޭނު ސައިޖަލާ" އާއި "ނޭނު ލޯކަލް އަދި "މަހަނާތީ" ހިމެނެ އެވެ. އަޖޭ އެންމެ ފަހުން ފެނިގެން ދިޔައީ މިއަހަރު ނެރުނު ފިލްމު "ޓޯޓަލް ދަމާލް" އިންނެވެ.\nބޮލީވުޑް މުނިފޫހިފިލުވުން ކީރްތީ ސުރޭޝް


Saeed: Emme beykaaru Vazeeru\nރިޕޯޓު - ޕީޕީއެމްގެ ކޯޅުންތައް\nސަޢީދު: އެންމެ ބޭކާރު ވަޒީރު\nސަޢީދު ރަނިންމޭޓްކަން ބޭނުންފުޅުވާކަމަށް އަޑުތައް ފެތުރިފައިވޭ\nރައީސް ޔާމީންގެ އަރިސް ބޭފުޅުންގެ ޓީމުން ސަޢީދު ވަނީ ބޭރުކޮށްފައި\nސަޢީދު އުޅުއްވަނީ ރައީސްގެ އަނބިކަނބަލުންގެ ޓީމާއިއެކު\nކ. މާލެ 20 ޖޫން 2018 | ބުދަ 21:34 19,266\nމިނިސްޓަރ ސަޢީދު މުލީއާގޭގައި ރައީސް ޔާމީންގެ އަނބިކަނބަލުންގެ ޓީމާއިއެކު - ސޯޝަލް މީޑިއާ\nރޯދަ މަހުގެ ފަހުދިހައިގެ ރޭތަކުގެ ތެރެއިން ރެއެއްގެ އިރާކޮޅު، ވެރިކަންކުރާ ޕާޓީ ޕީޕީއެމްއަށް ނިސްބަތްވާ ބައެއް މަޖިލިސް މެމްބަރުންނާއި، އެޕާޓީގެ އިސް ބައެއް ބޭފުޅުން މުލީއާގެއަށް ވަންނަތަން ފެނުނެވެ. އިސް ބޭފުޅުންނޭ ދެންނެވިޔަސް، ޕާޓީގެ އިސް މަޤާމުތަކަށްވުރެ ބޮޑަށް އެބޭފުޅުން ފެންނަނީ ރައީސްގެ އަނބިކަނބަލުންނަށް އަތްގާތްކޮށްދިނުމުގައި އިސްކޮށް އުޅުއްވާތަނެވެ. މަޖިލިސް މެމްބަރުންނަށް ބަލާލާއިރު، އެމެމްބަރުންނަކީ ޕީޕީއެމްގެ އިސް މަޤާމުތައި އުޅުއްވާ ބޭފުޅުންނެއް ނޫނެވެ. އަދި ކުރިއަށް އޮތް ދައުރުގައި ގޮނޑިއަށް ހޮވޭނެކަމާއިމެދު އަމިއްލަފުޅަށްވެސް އެބޭފުޅުންނަށް ސުވާލުކުރައްވާނެކަން ޔަޤީނެވެ.\nކޮންމެއަކަސް އިރުކޮޅަކުން ޓްވިޓަރ މެދުވެރިކޮށް މިވީ ކިހިނެއްކަން ސާފުވެއްޖެއެވެ. ރައީސްގެ އަނބިކަނބަލުން އީދު ދުވަހު ބައްސަވާނެ ހަދިޔާ ޕެކްކުރާނެ 'ކުދިން' ކޮޅެއް ބޭނުންވީއެވެ. ސިޔާސީ ގޮތުން މި ދުވަސްވަރަކީ ހަލަބޮލި ދުވަސްކޮޅެއްކަމުން، ޕީޕީއެމްގައި އިސްކޮށް އުޅުއްވާ ބޭފުޅުން އުޅުއްވީ ރައީސް އޮފީހާއި ޕީޕީއެމް އޮފީހުގައި، އިދިކޮޅުން ނިކުންނަނީ ކިތަންމެ ރަނގަޅު ބޭފުޅެއްނަމަވެސް، އެބޭފުޅެއްގެ ކެންޑިޑެސީ ދުއްވާލާނެ ގޮތެއް ރޭވުމަށެވެ. އިދިކޮޅު ކެމްޕޭން ހަރަކާތްތައް ހުއްޓުވޭނެ ގޮތެއް ރޭވުމަށެވެ. އެހެން ގޮތަކަށް ދަންނަވާނަމަ ރައީސް ޔާމީންގެ މަސައްކަތުގައެވެ. އެހެންކަމުން 'މެޑަމް'ގެ މަސައްކަތުގައި އަތްގާތްކޮށްލަދޭން ދާން ޖެހުނީ ކަމެއް ނެތިފައިތިބި، 'ބޭކާރު' މަޖިލިސް މެމްބަރުންނާއި ސިޔާސީ މަޤާމުތަކުގައި ތިއްބެވި ބޭފުޅުންނަށެވެ. ސޯޝަލް މީޑިއާގައި މިބޭފުޅުން މިމަސައްކަތްކުރައްވާކަން ރައީސް ޔާމީނަށާއި އެމަނިކުފާނުގެ އަނބިކަނބަލުންނަށް ދައްކަވަން އެބޭފުޅުން ފޮޓޯތައް އާއްމުކުރެއްވިއެވެ. އެތަނުން އަޅުގަނޑުގެ ލޮލުގައި އަޅައިގަތީ އިކޮނޮމިކް މިނިސްޓަރ މުހައްމަދު ސަޢީދެވެ.\n'އިޤްތިޞާދީ މެނިފެސްޓޯ' އަކާއިއެކު ވެރިކަމަށް ވަޑައިގަތް ރައީސް ޔާމީންގެ ސަރުކާރުގައި އެންމެ އިސްކަމެއް އެމަނިކުފާނު ދެއްވާ އެއް ކަމަކީ އިޤްތިޞާދީ މަސައްކަތްތަކާއި އެކަމާއި ގުޅުން ހުރި މަސައްކަތްތަކެވެ. މުޅި ޤައުމު ވިއްކަވައިގެންނަމަވެސް، އެމަނިކުފާނު އެޤަބޫލުކުރައްވާ ގޮތެއްގައި އިޤްތިޞާދީ ކަންކަން ރައީސް ޔާމީން ކުރެއްވިއެވެ. ހަމަގައިމުވެސް ރައީސް ޔާމީންގެ ސަރުކާރުގައި އެންމެ ބާރުގަދަ ނުވަތަ އެންމެ އިސް އެއް ވަޒީރަކަށްވާނީ މިދެންނެވި އިޤްތިޞާދީ ކަންކަން ބަލަހައްޓާ ވުޒާރާއެވެ. ސިޔާސީ ގޮތުން މިހާ ހަލަބޮލި ދުވަސްކޮޅެއްގައި، އަދި ވަކިން ޚާއްސަކޮށް އިންތިޚާބު ބޯމަތީގައި އޮއްވައި އީދު ހަދިޔާ ޕެކްކުރައްވަން މިނިސްޓަރ ސަޢީދު އިންނެވުމުން ހައިރާންވީ މިހެންވެއެވެ.\nރަނގަޅަށް ވިސްނާލުމުން މިވީ ގޮތް އެނގިއްޖެއެވެ. ފެށުނީއްސުރެ ރައީސް ޔާމީންގެ ސަރުކާރުގައި އެންމެ 'ބޭކާރު' ވަޒީރެއްގެ ގޮތުގައި ހުންނެވީ ސަޢީދެވެ. ރައީސް ޔާމީންގެ އިޤްތިޞާދީ މެނިފެސްޓޯ ތަންފީޒުކުރަން ހަވާލުކުރުމުން މިނިސްޓަރ ސަޢީދަށް އެކަމެއް ނުކުރެވުނެވެ. އެންމެފަހުން ރައީސް ޔާމީންގެ އިޤްތިޞާދީ މެނިފެސްޓޯ ތަންފީޒުކުރުމުގެ މަސައްކަތުގައި އިސްކޮށް އުޅުއްވާތަން ފެނުނީ ފިނޭންސް މިނިސްޓަރ އަހުމަދު މުނައްވަރާއި، ފިޝަރީޒް މިނިސްޓަރ ޝައިނީ އާއި ޓޫރިޒަމް މިނިސްޓަރ ޒަމީރުމެން ފަދަ ބޭބޭފުޅުންނެވެ. މިއިން ބޭފުޅަކު 'މެޑަމް'ގެ ފަހަތުން ނުނެއްޓި، ބޭކާރު ސިޔާސީ މަޤާމުތަކުގައި ތިއްބަވާ ބޭފުޅުންނާއިއެކު އެކިކޮޅުކޮޅަށް ދުވާ ތަނެއް ނުފެނެއެވެ. ރައީސް ޔާމީންގެ ދިފާޢުގައި މިބޭބޭފުޅުންވެސް ވާހަކަ ދައްކަވާއިރު، ސަޢީދުހެން ރައީސް ޔާމީނަކީ ފިނިފެންމަލެއްކަމަށް ސިފަކުރައްވާތަނެއް ނުފެނެއެވެ.\nރައީސްގެ އަނބިކަނބަލުންގެ ޢީދު ހަދިޔާ ބަންދުކުރައްވާ ބޭފުޅުންނާއިއެކު މިނިސްޓަރ ސަޢީދު\nފެބްރުއަރީ 1ގެ ސުޕްރީމް ކޯޓުގެ އަމުރާއިއެކު ސަރުކާރާއި ރައީސް ޔާމީން ކުޑަކަކޫ މައްޗަށް ތިރިވުމުން ޣައިރު ޤާނޫނީ ކަންތައްގަނޑެއް ހިންގާލައި، އަލުން ހަމައިސްކޮޅަށް ތެދުވެލަން ރައީސް ޔާމީން ހިއްޕެވީވެސް ސަޢީދު އަތަކު ނޫނެވެ. ރައީސް ޔާމީން ހިއްޕެވީ ބަންޑާރަ ނައިބު އަނިލްއާއި، ރައީސް އޮފީހުގެ މިނިސްޓަރ އާޒިމާއާއި، ފިޝަރީޒް މިނިސްޓަރ ޝައިނީގެ އިތުރުން ފޮރިން މިނިސްޓަރ އާސިމްމެންފަދަ ބޭބޭފުޅުންގެ އަތުގައެވެ. އެދުވަސްވަރު ސަޢީދުވީތަނެއް ބަޔަކަށް ނޭނގެއެވެ.\nއަނެއްކޮޅުން އަރަބި ޤައުމުތަކާއިއެކު އޮންނަ ގުޅުން ދެމެހެއްޓުމަށް އަދީބު ނެތަތީ އެކަން ހަވާލުކުރުމުން، އެކަންވެސް ސަޢީދަށް ނުކުރެވި، އެންމެފަހުން އެކަންވެސް ކުރަން ޖެހިވަޑައިގަތީ ޖެންޑަރ މިނިސްޓަރ ޒެނީޝާމެންފަދަ ބޭބޭފުޅުންނަށެވެ.\nމިސަރުކާރުން ވެރިކަމަށް އައިސް އެންމެ ގަދަޔަށް ދެއްކި ވާހަކަޔަކީ އިންވެސްޓްމަންޓް ފޯރަމްތަކުގެ ވާހަކައެވެ. އެކަންވެސް ސަޢީދަށް ނުކުރެއްވިގެން ސީދާ ރައީސް ޔާމީނާއި ކުރީގެ ނައިބު ރައީސް އަދީބާއި ދެބޭފުޅުން ކުރެއްވުމަށްފަހު، އަދީބު ޖަލަށް ލެވުނު ހިސާބުން އެފޯރަމްތަކަށްވީ ގޮތް މޮޅަށް ދެނެވޮޑިގެންވަނީ ހެއްދެވި ފަރާތަށެވެ.\nއިވޭ އަޑުތަކަށް ބަލާއިރު، މިނިސްޓަރ ސައީދުވެސް އެހުންނެވީ ރައީސް ޔާމީންގެ މިއަހަރުގެ ރަނިން މޭޓްކަމަށް ފައި ނަންގަވައިގެންނެވެ. އެހެންނަމަވެސް، ރައީސް ޔާމީންގެ 'ފެއިލް' ވެފައިވާ ބޭފުޅުންގެ ލިސްޓުގައި އޮތް ބޭފުޅަކަށް ނައިބު ރައީސްކަން ދެއްވަން ރައީސް ޔާމީން ވިސްނަވާފާނެހެނެއް ހިއެއް ނުވެއެވެ. އަމުދުން ސަޢީދު 'މީހަކަށް' ހެއްދެވި ޤާސިމް އިބްރާހިމާއިމެދު ސަޢީދު އަމަލުކުރެއްވު ގޮތުން ރައީސް ޔާމީނަށް ސަޢީދު ހައްދަވާނެ ގޮތަކާއިމެދުވެސް ރައީސް ޔާމީން ވިސްނަވާނެކަން ޔަޤީނެވެ.\nވަޒީރުންގެ ގޮތުގައި ތިއްބެވި ރައީސް ޔާމީންގެ އަރިސް ބޭފުޅުންނަށް އެބޭފުޅުންނާއި ހަވާލުކޮށްފައިވާ ވުޒާރާތަކުގެ މަސައްކަތްތައް ރަނގަޅަށް ނުބެލެހެއްޓުނަސް، ސިޔާސީގޮތުން ރައީސް ޔާމީނަށް ފައިދާވާނެ ކަންކަން އެވަނީ ކުރައްވާފައެވެ. މިނިސްޓަރ ސަޢީދަށް އެހެންވެސް ތިމަންނާ މިވެނިކަމެއް ކުރެއްވީމޭ ވިދާޅުވެ ދައްކަވާނެ ވާހަކައެއް ނެތެވެ. އެއްލަކިން ލައިސަންސް ދިނީވެސް އެއްކަލަ 'މަދަނީ އަބްދުﷲ'އޭ ސިޔާސީ ބޭފުޅުން މިކިޔައިއުޅޭ ބޭފުޅާއެވެ. އެހެންކަމުން މިނިސްޓަރ ސަޢީދު މިވީ ހަމަ ސީދާ ބޭކާރު ބޭފުޅަކަށެވެ.


Raahjein ithuru 323 meehaku positive vehje – Iru\nކުޑަކުއްޖަކަށް ޖިންސީ ގޯނާ ކުރި ކަމަށް ތުހުމަތު ކުރެވޭ ފުލުހަކު ސަސްޕެންޑް ކޮށްފި\nރާއްޖެއިން އިތުރު 323 މީހަކު ކޮވިޑް-19 އަށް ޕޮޒިޓިވް ވެއްޖެ އެވެ. މިއަދު ޕޮޒިޓިވްވި މީހުނާއެކު ރާއްޖޭގެ ކޮވިޑް ނަންބަރު ވަނީ 69،536 އަށް އަރާފަ އެވެ. މިއީ މިދިޔަ މަހުން ފެށިގެން ކޮވިޑް ނަންބަރު އެންމެ ދަށްވި ދުވަހެވެ.\nމިއަދުގެ އިރު އޮއްސުމާ ހަމައަށް އެއް ކޮށްފައިވާ ހިސާބުތަކާ ހަވަލާ ދީ އެޗްޕީއޭއިން މިރޭ ބުނި ގޮތުގައި ކޮވިޑް ބަލި ޖެހުނު މީހުންގެ ތެރެއިން 163 މީހުންނަކީ މާލޭ ސަރަހައްދުން ބަލި ޖެހުނު މީހުނެވެ. މިއަދު ޕޮޒިޓިވި މީހުންގެ ތެރެއިން 143 މީހުން ޕޮޒިޓިވްވީ އަތޮޅުތަކުގެ ތެރެއިންނެވެ. ރިސޯޓަކުން ވެސް ނުވަ މީހަކު ޕޮޒިޓިވްވެފައި ވެއެވެ.\nމިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 14،281 މީހުންނެވެ. މިހާތަނަށް 55،055 މީހުން ވަނީ ކޮވިޑުން ރަނގަޅުވެފަ އެވެ. މިވަގުތު ވެސް ހޮސްޕިޓަލްގައި އެޑްމިޓްކޮށް 115 މީހަކަށް ދަނީ ފަރުވާ ދެމުންނެވެ. އޭގެ ތެރެއިން ދަރުމަވަންތަ ހޮސްޕިޓަލްގެ 11 ވަނަ ފަންގިފިލާގައި ނުވަ މީހަކަށް ދަނީ ފަރުވާ ދެމުންނެވެ. އޭގެ ތެރޭގައި ފަސް މީހަކު އޮތީ ވެންޓިލޭޓަރުގަ އެވެ. ހަތަރު މީހަކު އޮތީ އައިސީޔޫގަ އެވެ. ހުޅުމާލެ މެޑިކަލް ފެސިލިޓީގައި އަށް މީހަކަށް އައިސީޔޫގައި ދަނީ ފަރުވާ ދެމުންނެވެ. ފަސް މީހަކު އޮތީ ވެންޓިލޭޓަރުގަ އެވެ.\nކޮވިޑް ބަލީގައި 191 މީހަކު ވަނީ މަރުވެފަ އެވެ.


ACC In Balamun Dhaa Massala Akah Sameeru Nufoozu Foaruvan Ulhunukan Haamavehje - Vaguthu\nއޭސީސީ އިން ބަލަމުންދާ މައްސަލައަކަށް ސަމީރު ނުފޫޒު ފޯރުވަން އުޅުނުކަން ހާމަވެއްޖެ\nމިނިސްޓަރ ސަމީރު – ވަގުތު އިމޭޖްސް: އިބްރާހިމް ޝާބިލް\nއެންޓިކޮރަޕްޝަން ކޮމިޝަން (އޭސީސީ) އިން ބަލަމުން ދިޔަ ސްޓޭޓް މިނިސްޓަރެއްގެ މައްސަލައަށް ރައީސުލްޖުމްހޫރިއްޔާ އޮފީހުގެ މިނިސްޓަރ އަހުމަދު ސަމީރު މަސައްކަތް ކޮށްފައިވާ ކަމަށް އެ ކޮމިޝަނުގެ ރައީސާ މަރިޔަމް ޝިއުނާ ވިދާޅުވެއްޖެއެވެ.\nރައްޔިތުުންގެ މަޖިލީހުގެ މިނިވަން މުއައްސަސާތަކާ ބެހޭ ކޮމެޓީގައި ވާހަކަ ދައްކަވަމުން ޝިއުނާ ވިދާޅުވީ އޭސީސީ އިން މައްސަލއެއް ބަަލަމުން ދަނިކޮށް ޝިއުނާ އަށް ގުޅުއްވައި ވަކި ގޮތަކަށް މައްސަލަ ނިންމުމަށް ބުނާ ފާޑަށް ރުޅި ގަދަކޮށް ސިޔާސީ މަގާމެއްގައި ހުރި ބޭފުޅަކު މަސައްކަތް ކޮށްފައި ވާކަމަށެވެ. އަދި އެ މީހަކީ ރައީސުލްޖުމްހޫރިއްޔާ އޮފީހުގެ މިނިސްޓަރ އަހުމަދު ސަމީރު ކަން ވެސް އޭނާ ވަނީ ހާމަކުރައްވާފައެވެ.\nއެ މައްސަލަ މަޖިލީހުގެ ކޮމެޓީގައި ހާމަކުރުމާ ގުޅިގެން އެ ކޮމެޓީގެ މުގައްރިރު ރޮޒައިނާ އާދަމް ސަމީރު ނުފޫޒު ފޯރުވަން މަސައްކަތް ކުރީ ކޮން މައްސަލައަކަށްތޯ ޝިއުނާއާ ސުވާލުކުރުމުން ވިދާޅުވީ އެއީ އޭސީސީ އިން ބަލަމުންދިޔަ ސްޓޭޓް މިނިސްޓަރެއްގެ މައްސަަލައެއް ކަމަށެވެ.\nއޭސީސީގެ ރައީސާކަމާ ހަވާލުވެވަޑައިގެން ފުރަތަމަ ފަހަރަށް ނޫސްވެރިންނާ ބައްދަލުކުރައްވައި، ޝިއުނާ ވަނީ އޭސީސީ އަށް ދެން އެއްވެސް ފަރާތަކުން ނުފޫޒު ނުފޯރުވޭނެ ކަމަށް ވިދާޅުވެފައެވެ. އަދި އެއްވެސް ފަރާތަކުން އޭސީސީގެ އެއްވެސް މެންބަރަކަށް ނުފޫޒު ފޯރުވުމަށް މަސައްކަތް ކޮށްފިނަަމަ އެކަން ފަޅާއަރުވައިލާނެ ކަމަށް އޭނާ ވަނީ އެފަހަރު ވިދާޅުވެފައެވެ.\nއޭސީސީއާ މެދު ނަޝީދުގެ ހިތުގައި އޮތް ހިތްހަމަނުޖެހުން "އެލެކްސް" ހާމަކުރައްވައިފި\nމެންބަރު ރިޒާގެ އެކައުންޓްތައް ފްރީޒް ކުރަން އޭސީސީ ރައީސްގެ ތާއިދު އެބައޮތް؟\nމެމްބަރުންގެ އަނބިންގެ މާލީ ބަޔާން އާންމު ނުކުރާ ގޮތަށް ހަދަނީ އޭސީސީގެ ލަފައާއި ހިލާފަށް!\nއޮކްޓޯބަރ 21, 2019 16:16\nއަދިވެސް އުޅޭ ފުއްޕާފަ.\nއޮކްޓޯބަރ 21, 2019 18:16\nމިވަރުގެ މަމޮޅޭއެއް ނުހުންނާނެ. މި އޮފީސްވެސް ކުޑަކޮށްފި! މީނާގެ ތުރާ ބޮޑުވެއްޖެ! އެންމެފަހުން ތުރާ އޮފީހުނަ ބޭރަށް!


Driving School ge gavaidhah islaahu thakeh gennanee | Mihaaru\nޚަބަރު / ޓްރާންސްޕޯޓް މިނިސްޓްރީ\nޑްރައިވިން ސްކޫލްގެ ގަވައިދަށް އިސްލާހުތަކެއް ގެންނަނީ\nއެއްގަމު އުޅަނދުގެ ލައިސަންސް ނަގަން ކަނޑައަޅާފައިވާ ސަރަހައްދުގައި މީހަކު ދުއްވަން ދަސްކުރަނީ. --ފޮޓޯ: އަހްމަދު އަވްޝަން އިލްޔާސް/މިހާރު\n14 ޖެނުއަރީ 2022 - 10:40\nޑްރައިވިން ސްކޫލްތައް ހިންގުމާ ގުޅޭގޮތުން ޓްރާންސްޕޯޓް މިނިސްޓްރީން މިދިޔަ ހަފުތާގައި އާއްމުކުރި ގަވައިދަށް އިސްލާހު ގެންނަން ނިންމައިފި އެވެ.\nއެ މިނިސްޓްރީން މިދިޔަ އަންގާރަ ދުވަހު އާއްމުކުރި ގަވައިދުގައިވާ ގޮތުން ލައިސަންސް ހޯދަން ދުއްވަން ދަސްކުރާއިރު ޑްރައިވިން ސްކޫލްގައި ވަކި މުއްދަތެއް ވަންދެން ދުއްވަން ޖެހެ އެވެ. އަދި ދުއްވަން ދަސްކޮށްދޭ އިންސްޓްރަކްޓަރުންނަކީ ވެސް ޑްރައިވިން ސްކޫލެއްގައި މަސައްކަތްކުރާ، ވަކި ތަމްރީނެއް ފުރިހަމަ ކުރުމަށް ފަހު، އެކަމުގެ ލައިސަންސް ލިބިފައިވާ ބަޔަކަށް ވާން ޖެހޭނެ ކަމަށް ގަވާއިދުގައި ބަޔާންކުރެ އެވެ.\nނަމަވެސް ހުއްދަ ލިބިފައިވާ ޑްރައިވިން ސްކޫލެއްގައި ވަކި ވަގުތެއް ވަންދެން ދުއްވަން ދަސްކުރުމަށް ފަހު، ލައިސެންސް ހޯދުމަށް އެދެވޭ ގޮތަށް އޮތުމުން ގިނަ ބަޔަކު ކަންބޮޑުވުން ފާޅުކުރި އެވެ. އެއް ބައެއްގެ ކަންބޮޑުވުމަކީ ޑްރައިވިން ސްކޫލް ނެތް ރަށްރަށުން ލައިސެންސް ނަގާ ނަމަ ބޮޑު ހަރަދެއް ކޮށްގެން މާލެއަށް އަންނަން ޖެހުމެވެ.\nއެނގިފައިވާ ގޮތުގައި، އެ ކަންބޮޑުވުންތަކާ ގުޅިގެން ޓްރާންސްޕޯޓް މިނިސްޓްރީން ވަނީ ޑްރައިވިން ސްކޫލް ހިންގުމުގެ ގަވައިދަށް އިސްލާހުތަކެއް ގެންނަން ނިންމައިފަ އެވެ. މައިގަނޑު ގޮތެއްގައި ގެންނަން ނިންމާފައިވަނީ ޑްރައިވިން ސްކޫލެއްގައި ނޫނަސް އިންސްޓްރަކްޓަރުން ތިބެވޭ ގޮތަށްކަން "މިހާރު" އަށް އެނގިފައިވެ އެވެ. އަދި އެކަމަށް ކަނޑައަޅާ ޝަރުތުތައް ވެސް ފަސޭހަކުރަން ހަމަޖައްސާފައިވެ އެވެ.\nDriving school akah nudhaa nama license nulibey goiy hadhaifi\nޓްރާންސްޕޯޓް މިނިސްޓްރީން ރަށްރަށުގެ ކައުންސިލްތަކަށް މިދިޔަ ބުދަ ދުވަހު ފޮނުވި ސާކިއުލާއެއްގައި ބުނީ ޑްރައިވިން ސްކޫލާއި ޑްރައިވިން އިންސްޓްރަކްޓަރުންގެ ގަވައިދާ ގުޅޭ ކަންކަން ފުރިހަމަކުރަން ތިން މަސް ދުވަހުގެ މުއްދަތެއް ލިބޭ ކަމަށެވެ. އެހެންވެ، އެކަންކަން ފުރިހަމަކުރުމަށް ފަހު، އެ ގަވައިދަށް އަމަލުކުރަން ޖެހޭނީ އޭޕްރީލް 11، 2022 ގަ އެވެ.\nއެ ގަވާއިދުގައިވާ ގޮތުން، ޑްރައިވިން ސްކޫލްގައި ދުއްވަން ދަސް ކުރާއިރު، އެކި ބާވަތުގެ އުޅަނދުތައް ދުއްވަންޖެހޭ މުއްދަތު ތަފާތެވެ. ސައިކަލެއް ނަމަ މަދުވެގެން 40 ގަޑިއިރު ވަންދެން ޑްރައިވިން ސްކޫލްގައި ދުއްވަން ދަސް ކުރަން ޖެހޭއިރު، ކާރާއި ޕިކަޕް ފަދަ އުޅަނދުތައް ދުއްވަން ދަސް ކުރުމުގައި މަދުވެގެން 30 ގަޑިއިރު ހަމަކުރަން ޖެހެ އެވެ. އެ ނޫން ބާވަތުގެ އުޅަނދުތައް ދުއްވަން ދަސްކުރުމުގައި ހަމަ ކުރަން ޖެހެނީ 25 ގަޑިއިރު ކަމަށް ގަވައިދުގައިވެ އެވެ.\nދުއްވަން ދަސްކޮށްދޭން ޑްރައިވިން ސްކޫލްތަކަށް ވެސް އެންމެ ގިނަވެގެން ނެގޭނެ ފީގެ އަދަދުތައް ވެސް ގަވާއިދުގައި ކަނޑައަޅާފައިވެ އެވެ.\nސައިކަލާއި ކާރު ފަދަ އުޅަނދުތައް ދުއްވަން ދަސްކޮށް ދޭން އެންމެ ގިނަވެގެން ނެގޭނީ ކޮންމެ ކެޓަގަރީއަކަށް 1،500ރ. އެވެ. އެ އުސޫލާ ހިލާފުވާ ޑްރައިވިން ސްކޫލްތަކުގެ ޝަކުވާ ޓްރާންސްޕޯޓް މިނިސްޓްރީ އަށް ހުށަހެޅޭނެ ކަމަށާއި އެފަދަ ތަންތަނުގެ ލައިސަންސް ބާތިލް ކުރާނެ ކަމަށް ވެސް އެ ގަވާއިދުގައިވެ އެވެ.\nދަތުރުފަތުރު ޑްރައިވިން ލައިސަންސް ޓްރާންސްޕޯޓް މިނިސްޓްރީ\n17 ކޮމެންޓް,9ރިއެކްޝަންސް\nވޯޓް ކައިރިވާއިރު ބަންގުލާ ދޭޝްބޭފުޅުން ހިމަނައިގެން "އެއްލަކިން ހަތަރެސް ފައިޖަހައިގެން" ލައިސަންސް ނެގޭގޮތް ހައްދަވާ ދެއްވާ!!! ވަރަށް ފައްކާ ވާނޭ!!!!\nކުރިން ކުޅުދުއްފުށިން ވެސް ލައިސަންސް ނެގުނު. މިހާރު ޖެހެނީ އެރަށުގައި ދިރިއުޅޭ މީހެއްކަން ސާބިތުކޮށްދޭ ލިޔުމެއް ގަނެފަ އޭތި ހުށަހަޅަން. ގަވައިދު ހަދާހިތުން ހަދާ ގަވައިދު.\nރައްޔިތުން ފެލަން ވެގެން ސޭޓުގެ އަނބި މީހާގެ ފިރިމީހާ މިއުޅެނީ. 2023 ހަށް ވަރަށް ސަލާމް\nމަގުމަތީ ސަރުކާރު. ހުރިހާ މުއައްސަސާ ތަކެއް ވާނުވާގަ\nތި ޤަވާއިދު ހެދުމުގެ ކުރީން ތިކަމުގަ ޝާމިލުވާ ފަރާތްތަކާއި މަޝްވަރާ ކުރުމެއްވެސް ނެއްތަ؟. ކަމެއް ކުރުމުގެ ކުރީން ވިސްނުންތެރި ކަމާއިއެކު ކުރަން ވެއްޖެއެއްނުން.\nކަންކަމަށް ޤާބިލުމީހުން ނުލާހާ ދުވަހަކު މާރަގަނޅަކަށް ކަންކަމެއް ނުދާނެ! ވަކިމީހެއްގެ ވަކިމީހެއް ވީމަ މިނިސްޓަރުކަން ދޭން ވެއްޖެއްޔާ ކަމަށް ޤާބިލް މީހުނަށް އަބަދުވެސް ތިބެންޖެހޭނީ ކަމެއްނެތި މަގުމަތިވެފަ!\nގަވާއިދު އޮތީ ރަނގަޅަށް. އިސްލާހެއް ބޭނުމެއް ނޫން. ބޭނުންވަނީ މީހުން ތަހުޒީބުވުން. ލައިސަންސް ތިހާ ފަސޭހައިން ހޯދާ މީހުން ގިނަވީމަ މި ހުރިހާ ހިތާމަވެރި ހާދިސާތަކެއް ކުރިމަތިވަނީ. އިސްލާހު ގެނައުމަކަށް ނުފެނޭ. ހަމަ ބަޔަކު ރުހޭ ގޮތަކަށް ހުރިހާ ކަމެއް ދޫކޮށްލެވިގެން ނުވާނެ. ޑިސިޕްލިންކުރުމަކީވެސް އޮންނަންޖެހޭ ކަމެއް. ސަރުކާރުން ހަމަ މީހުން ބުނާ ހުރިހާ ގޮތެއް ހެދުން ހުއްޓާލަންވެއްޖެ. ދިވެހިންނަކީ ކޮންމެ ގޮތަކަށް ކަންތައްކޮށްދިނަސް އެކަމާ ދޭތެރޭ ހިތް\nއެކަމަކު ދިވެހި އިންތިހާބުކޮށް ދިވެހިންގެ ފައިސާ އިން އެމީހުންނަށް މުސާރަ ވެސް ދެނީ. ދެއްތޮ؟ އެކަން ހަދާން ނެތިފަ ގަދަ ބަސް ބުނެ ބުނެ ތިހިބެފަ އެކަން ހަނދާންވެ ދިވެހިން ކާރިޔަށް އާދޭސް ކުރަންވެސް އަންނަން އެބަޖެހޭ.\nބޮޑެތި އެކްސިޑެންޓްތައް ހިނގާފައިހުރީ ދުއްވަން ނޭނގިގެނެއްނޫން ޤަވާއިދާ ޚިލާފަށް އަމަލުކޮށްގެން. ދުއްވަންޖެހޭވަރަށްވުރެ ބާރަށް ދުއްވުން، ސިގްނަލް ނޭޅުން ފަދަ ކަންކަމުގެ ސަބަބުން.\nމީހުން ބުނާހާ ގޮތަކަށް ހަދާކަށް ނުޖެހޭ. އެކަމަކު ދެކޮޅުޖެހޭ ގަވައިދު ސަރުކާރުން ހަދަން ޖެހޭނީ. ޕަބްލިކް ޓްރާންސްޕޯޓެއް ނޯންނަތާ މީހުން އަމިއްލައަށް އެކަން ކުރީމާ އެކި ނަންނަމުގައި އެއިން ޓެކްސްނަގަން ހަދާ ގަވައިދަކުން ނޫން މައްސަލަ ހައްލުވާނީ. ޕަބްލިކް ޓްރާންސްޕޮޓޭޝަނެއް ކިރިޔާ އޮތަސް އެއިން އަގު ވެސް މިހަދަނީ ރައްޔިތުން ފެލާލާ ގޮތަށް. ދެން ހައްތާ އަމިއްލަ އެއްޗެހިދޯ ގިނަވާނީ. ލައިސަންސް ނެގޭނެ ގޮތް އިންޕޮސިބަލްކުރީމާ ވަގަށް ދުއްވާނީ\nވަކި ބައެއްގެ ސޮއި ލިބިގެން ނޫނީ ލައިސަންސް ނުލިބޭ ގޮތަށް އޮތުމަކީ ދެކޮޅުޖެހޭ ކަމެއް ނޫން. ޓެސްޓުން ފާސްވެ، ދުއްވުމުން ފާސްވުމުން ލައިސަންސް ދޫކުރީމަ ނިމުނީ.\nދިވެހި ރާއްޖެއަށް އުފަން މި ރާއްޖޭގަ އުޅޭ މީހުންނަކަށް ނޫންތަ ގަވައިދުތަށް ހަދަނީކީ. ގަވައިދު އާއްމު ކުރާތާ 24 ގަޑިއިރު ނުވަނީސް އިސްލާހު ކުރާނީ އެކަން ކުރަން ތިބޭ ބައެއްގެ ވިސްނުން ވަރަށް ކޮށިވީމަ\nތިޔަ މޮޅު ގަވާއިދު ނެރުމުގެ ކުރިއަށް މިނިސްޓަރުގެ ރަށުގައި ކައުންސިލުން ލައިސަންސް ޓްްރެކް ހަދާ، ޑްރައިވިންގ ސްކޫލަށް ފައްކާކޮށްފި. ހީވާގޮތުން ބޭނުމަކީ އެރަށުގެ ޒަމާންވީ، އެހެން ބަޔަކަށް އެކަށްޗެއްވެސް ނުދީ "ގައިދަށަށް ކެހުމުގެ" އާދައިގެ މަތިން އަތޮޅުގެ އެހެން ރަށްރަށު މީހުންގެ އަތުން "ފޭރޭނެ" މަކަރުވެރި ގޮތެއް ރޭވުންް.


ޒުވާން ޢުމުރު ކުޅިވަރާއި މަޖަލުގައި ހޭދަކޮށްނުލާ – Ilm\nސުވަރުގޭގެ ނިޢުމަތްތަކަށް ދިއުމަށްޓަކައި އެންމެ އެކަށީގެންވާ ގޮތުގައި މަސައްކަތް ކުރެވޭނެ ޢުމުރަކީ އެމީހާގެ ޒުވާން ޢުމުރު. ޒުވާން ޢުމުރަކީ ހެޔޮ ކަމެއްވެސް އެންމެ ރަނގަޅަށް ކުރެވޭނެ ޢުމުރު. އަދި ނުބައި ކަމެއްވެސް އެންމެ ރަނގަޅަށް ކުރެވޭނެ ޢުމުރު. އެހެންނަމަވެސް އަޅުގަނޑުމެން އިޚްތިޔާރު ކުރަންޖެހޭނީ ހެޔޮ މަގު. އެހެން ނޫނިއްޔާ ޤިޔާމަތްދުވަހުން އެޔާއިމެދު ސުވާލުވެވޭއިރުގައި އެޔަށް ދެވޭނެ ޖަވާބެއް ނޯންނާނެ.\nلا تَزُولُ قَدَمَا عَبْدٍ يَوْمَ الْقِيَامَةِ، حَتَّى يُسْأَلَ عَنْ (أَرْبَعٍ): عَنْ عُمُرِهِ فِيمَا أَفْنَاهُ، وَعَنْ عِلْمِهِ فيم فعل، وَعَنْ مَالِهِ مِنْ أَيْنَ اكْتَسَبَهُ، وَفِيمَا أنفقهُ، وَعَنْ جسمه فِيمَا أَبْلَاهُ ) صحيح الترمذي\n”ހަތަރުކަމަކާއިމެދު ސުވާލުކުރެވުމަށްފަހުގައި މެނުވީ އަޅާގެ ފައި ހުރިތަނުން ގުޑާވެސް ނުލާނެއެވެ. (އެއީ)އޭނާގެ ޢުމުރު ފަނާކުރީ ކިހިނަކުންތޯއާއި، އޭނާއަށް ދެއްވި ޢިލްމާއި މެދު ޢަމަލުކުރީ ކިހިނަކުން ތޯއާއި، އަދި މުދާ ހޯދީ ކިހިނަކުންތޯއާއި، އެ މުދާ ހޭދަކުރީ ކިހިނަކުންތޯއާއި، އަދި ހަށިގަނޑު (ހުރިހާ ގުނަވަންތަކެއް) ބޭނުންކުރީ ކިހިނަކުންކަމާއިމެދުގައެވެ. ”\nއިބްނު ޢައްބާސް رضي الله عنهما ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލުﷲ صلى الله عليه وسلم، މީހަކަށް ނަސޭހަތްދެއްވަމުން ޙަދީޘްކުރެއްވިއެވެ.\n«اغْتَنِمْ خَمْسًا قَبْلَ خَمْسٍ: شَبَابَكَ قَبْلَ هِرَمِكَ، وَصِحَّتَكَ قَبْلَ سَقَمِكَ، وَغِنَاءَكَ قَبْلَ فَقْرِكَ، وَفَرَاغَكَ قَبْلَ شُغْلِكَ، وَحَيَاتَكَ قَبْلَ مَوْتِكَ» [رواه الحاكم والبيهقي وصححه الألباني]\nމާނައީ: “ފަސްކަމެއް ތިބާއާއި ކުރިމަތިވުމުގެ ކުރިން ފަސްކަމެއްގެ ފައިދާ ހެޔޮގޮތުގައި ލިބިގަންނާށެވެ. މުސްކުޅިވުމުގެ ކުރިން ޒުވާންކަމުގެ ފައިދާ ހެޔޮގޮތުގައި ލިބިގަންނާށެވެ. އަދި ބަލިވުމުގެ ކުރިން ދުޅަހެޔޮކަމުގެ ފައިދާ ހެޔޮގޮތުގައި ލިބިގަންނާށެވެ. އަދި ފަޤީރުވުމުގެ ކުރިން މުއްސަނދިކަމުގެ ފައިދާ ހެޔޮގޮތުގައި ލިބިގަންނާށެވެ. އަދި މަޝްޣޫލުވުމުގެ ކުރިން ހުސްވަގުތުގެ ފައިދާ ހެޔޮގޮތުގައި ލިބިގަންނާށެވެ. އަދި މަރުވުމުގެ ކުރިން ޙަޔާތުގެ ފައިދާ ހެޔޮގޮތުގައި ލިބިގަންނާށެވެ.”\nއެހެންކަމުން އަޅުގަނޑުމެން ޒުވާނުން ކުޅިވަރާއި މަޖަލުގައި ރޭދުވާ ހަތަރުދަން ދުއްވާލުމުގެ ބަދަލުގައި، ހެއްދެވި ފަރާތާއި ކުއްތަންކުރުވާފަދަ ހެޔޮ ޢަމަލުތައް ގިނަކުރެވޭތޯ ބަލަމާ ހިނގާށެވެ. ފޯނުން އެކި ޒާތްޒާތުގެ ގޭމްތައް ކުޅުމުގަޔާއި މިޔުޒިކް އަޑުއެހުމުގެ ބަދަލުގައި، ރާއްޖެއާއި ރާއްޖޭން ބޭރުގެ ޢިލްމުވެރިން ދެއްވަމުން ގެންދަވާ ދަރުސްތައް އަޑުއަހަމާ ހިނގާށެވެ. މީސްމީޑިއާގައި ތާށިވެފައި ނުތިބެ، ޤުރުއާން ކިޔެވުމުގައި ވީހާވެސް ގިނަ ވަގުތު ހޭދަކުރަމާ ހިނގާށެވެ. ޒުވާން ޢުމުރު އަޅުކަމުގައި ހޭދަކޮށް، ހެޔޮމަގުގައި ސާބިތުވަމާ ހިނގާށެވެ. މާތް ﷲ އަށް ކިޔަމަންތެރިކަން އަދާކުރުންމަތީގައި ބޮޑުވާ ޒުވާނާއަށް ޤިޔާމަތްދުވަހުން މާތް ﷲ ގެ ޢަރުޝީގެ ހިޔާވަހިކަން ލިބޭނެކަން އަބަދުވެސް ހަނދާނުގައި ބަހައްޓަމާހިނގާށެވެ.\nނުދާށޭ ހެއްލިގެން ދުނިޔޭގެ ޒީނަތްތެރިވި ކުލަތަކުގައި__މަދަހަ ލިރިކްސް


MDP in kuvveri nukuri Quilliam akee\nކޮލަމް ސުމެއް: އެމްޑީޕީއިން ކުށްވެރިނުކުރި ކުއިލިއަމް އަކީ.!!!\n4 މާރިޗު 2020, 14:10 |\nމިދިޔަ ހަފުތާ ނިމެނިކޮށް މީޑިއާގެ ފަލަ ސުރުޚީގައި ލިޔެވިގެން ދިޔައީ ކުއިލިއަމް ކިޔާ ފިކުރެއްގެ ބަޔަކު ހިންގި ވޯކު ޝޮޕެއްގައި ދީނާއި ދެކޮޅު ވާހަކަތަކެއް ދެއްކި ވާހަކައެވެ. ނަމަވެސް، ބަޔަކު ލާދީނީ ކަމަށް ބުނަމުންދާ އެމްޑީޕީ އިން، ރުޅިވެރިކަމާއި ނަފުރަތު އުފެދޭ ވާހަކަތައް ނުދެއްކުމަށް ބަޔާންނެރެ ސާބިތުކޮށްދިނުމަށް މަސައްކަތްކޮށްފައި ވަނީ ކުއިލިއަމް ފިކުރުގެ މީހުން އިސްލާމްދީނާއި ދެކޮޅު ވާހަކަތައް ނުދައްކާކަމަށެވެ. “މިއަހަރުގެ ޖެނުއަރީ މަހުގެ ތެރޭގައި ވަރކްޝޮޕެއް ބޭއްވުމަށް ރާއްޖެ އައި ފައުންޑޭޝަނެއްގެ މީހަކު ހދ. ހަނިމާދޫގައި ދެއްކި ވާހަކައާ ގުޅުވައިގެން ފަތުރަމުން ދިޔަ ޙަޤީޤަތާ ޚިލާފު ދޮގު ވާހަކަ” ކަމަށް އެމްޑީޕީއިން މިދިޔަ ހޮނިހިރު ދުވަހު ނެރުނު ބަޔާނުގައިވެއެވެ. އަދި އެމްޑީޕީއަށް ކަމުނުދިޔައީ އެވާހަކަތައް ދެއްކި މީހުންނެވެ. “ދީނީގޮތުން ޚިލާފު އުފެދޭ ކަންކަމާއި، މައްސަލަތަކުގައި ތިމާ ޤަބޫލުކުރާ ގޮތް ނޫން އެހެން ރަޢުޔަކަށް ބުރަވާ މީހުންނީ “ލާދީނީ” މީހުންކަމުގައި ލޭބަލްކޮށް އެމީސްމީހުނާމެދު ނަފްރަތާއި ރުޅިވެރިކަން އުފައްދަން ދޮގު ވާހަކަ ދައްކައި މުޖްތަމަޢު ފިތުނަ ކުރުމަކީ ޤަބޫލުކުރެވޭނޭ ކަމެއް ނޫނެވެ.” އެމްޑީޕީގެ ބަޔާނުގައިވެއެވެ. ނަމަވެސް، ކުއިލިއަމް ފިކުރަކީ އިސްލާމްދީނާއި ދެކޮޅު އެތައް ބަޔަކު ޚަރަދުކުރާ ފިކުރެކެވެ. އަދި އެފިކުރުގެ މީހުންދަނީ އިސްލާމްދީން ކަމަށްބުނެ އިސްލާމްދީނުގެ އަސާސްތަކާއި ދެކޮޅަށް ކެނޑިނޭޅި ވަކާލާތުކުރަމުންނެވެ.\nކުއިލިއަމް އިން ހިންގި ވޯކްޝޮޕުގައި އިސްލާމްދީނާއި ދެކޮޅު ވާހަކަތަކެއް ނުދައްކާ ކަމަށް ބުނެ އެވޯކުޝޮޕުގައި އިސްލާމްދީނާއި ޚިލާފު ވާހަކަތަކެއް ދެއްކިކަމަށް ބުނެ ވާހަކަ ދައްކާ މީހުންނާއި ދެކޮޅަށް އެމްޑީޕީއިން މިހާ ހަރުކަށީ ބަޔާނެއް ނެރެފައިވާ އިރު އިސްލާމިކް މިނިސްޓްރީއިންވެސް ދަނީ އެމައްސަލަ ބަލަމުންނެވެ. އަދި އިސްލާމިކް މިނިސްޓްރީއިން މިކަމާއި ގުޅޭގޮތުން ބަހެއް ބުނެފައިނުވާއިރު ދިވެހި ދައުލަތުން އިސްލާމީ ކަންތައްތައް ބެލެހެއްޓުމަށް މަތިކޮށްފައިވާ ބަޔަކުގެ ބަހެއްނެތި އެމްޑީޕީއިން ބަޔާންނެރެ އެވާހަކަ ދައްކާ މީހުން ކުށްވެރިކުރާއިރު ކުއިލިއަމް އަކީ ކޮބައިކަން އެގެން ޖެހެއެވެ.\nކުއިލިއަމް އަކީ 2008 ވަނަ އަހަރު އިސްލާމީ ހަރުކަށި ވިސްނުމާއި ދެކޮޅަށް މަސައްކަތް ކުރުމަށް ކަމަށްބުނެ އުފެއްދި ފިކުރެއް ނަމަވެސް އެފަރާތުގެ މަސައްކަތާއިމެދު ގިނަ ސުވާލުތަކެއް ވަނީ އުފެދިފައެވެ. ހިޒުބު އައް ތަހުރީރު ޖަމާއަތާއިއެކު މަސައްކަތް ކޮށްފައިވާ މާޖިދު ނަވާޒާއި އެކު އެ ފިކުރު އުފެއްދުމަށް މަސައްކަތްކުރި އެހެން ހުރިހާ ފަރާތްތަކެއްގެ ނަންވެސް މިހާރުވަނީ އުނިކޮށްފައެވެ. މާޖިދު ނަވާޒާއިއެކު ފައުންޑަރުންގެ ގޮތުގައި މަސައްކަތްކުރި ފަރާތްތައް ވަކިވެގެން ދިޔައިރު އެޓީމާއި ގުޅިފައިވަނީ މުސްލިމުންނާއި ދެކޮޅަށް މަސައްކަތްކުރި ހައްދުފަހަނަޅާފައިވާ “އިންގްލޭންޑް ޑިފެންސް ލީގު”ގެ ލީޑަރު ޓޯމީ ރޮބިންސަން އާއި ކެވިން ކެރޯލްއެވެ. 2009 ވަނަ އަހަރުން ފެށިގެން 2013 ވަނަ އަހަރަށް މަގުމަތީ ހަރަކާތްތަކެއް ހިންގި އިންލޭންޑް ޑިފެންސް ލީގުން އިސްލާމްދީން ދީނެއްގެ ގޮތުގައި ސިފަނުކުރެއެވެ. އަދި އެބައިމީހުންގެ އިސްލާމްދީން ސިފަކުރަނީ ކަލްޓެއްގެ ގޮތުގައެވެ. އަދި އިސްލާމްދީން ހުޅަނގުން ފޮހެލުމަކީ އެބައިމީހުންގެ އަމާޒެވެ. މިއަމާޒަށް މަސައްކަތްކުރުމަށް އެންމެ އިސްކޮށް ހަރަކާތްތެރިވި ޓޯމީ 2013 ވަނަ އަހަރު މިހާރު މަގުމަތީ ހަރަކާތްތައް ފަޑުވެއްޖެކަމަށް ބުނެ ކުއިލިއަމް އާއި ގުޅުމާއި ކުއިލިއަމްގެ ބައެެއް ފައުންޑަރުން އެ ފިކުރު ދޫކުރުމަކީ އިއްތިފާގެއްނޫނެވެ.\nކުއިލިއަމް އިން ގަސްދުގައި ދޮގު މައުލޫމާތު ހިއްސާކުރުމާއި ސައިންސްގެ އަލީގައި ސައްހަ ނުވާ ވާހަކަތައް ސައްހަކަމަށް ދެއްކުމަށް ދައްކާ ވާހަކަތަކާއި ގުޅިގެން އެބައިމީހުންގެ އަގުވެއްޓިފައި ވަނީ ހަމައެކަނި އިސްލާމީ ދުނިޔޭ ގައެއްނޫނެވެ. ހުޅަނގުންވެސް އެބައިމީހުން ބަލައެއް ނުގަނެއެވެ. ކުއިލިއަމްގެ ހަރަކާތްތަކަށް ފައިސާ ހޯދާގޮތާއި މެދު ގިނަ ބަޔަކު ސުވާލު އުފައްދައެވެ. އެގޮތުން، އިގިރޭސި ސަރުކާރުން ގިނަ އަދަދެއްގެ އެހީ ހޯދާކަމަށް ވާހަކަ ދެކެވިފައިވާއިރު އިގިރޭސި ސަރުކާރާއި އެކު ކުއިލިއަމް އިން އެއްބަސްވެފައިވާ ސިއްރު ލިއުމެއްވަނީ ފަޅާއަރާފައެވެ. މިލިއުމުގައި އިގިރޭސިވިލާތުގައި ހަރަކާތްތެރިވާ ހައްދުފަހަޅާފައިވާ ފަރާތްތަކުގެ ލިސްޓެއް ވެސް ވަނީ ފަޅާއަރާފައެވެ. އެލިސްޓު ގައި މެދުމިނުގެ ފަރާތްތައް ވެސް ހިމަނާފައިވާތީ ގިނަ ފާޑުކިއުންތަކެއް ވެސް އަމާޒުވިއެވެ.\nއިގިރޭސި ސަރުކާރުގެ އިތުރުން މުސްލިމުންނާއި ދެކޮޅު އެތައްބަޔަކު ކުއިލިއަމް އަށް ޚަރަދުކުރާކަމަށް ދެކެވޭ ވާހަކަތަކަކީ ހަމައެކަނި ޔޯލަވާހަކައެއްނޫނެވެ. އެގޮތުން، ސެމް ހެރިސް ކިޔާ އެމެރިކާގެ މުސްލިމުނާއި ދެކޮޅު ޑޮކުޓަރަކު 2014 ވަނަ އަހަރު 20 ހާސް ޕައުންޑު ކުއިލިއަމްއަށް ހޭދަކުރިކަން ފަޅާއެރިއެވެ. މީގެ އިތުރުން ކުރިސްޓިއަނުންނާއި ގުޅޭ ރިސާޗުތަކަށް ފަންޑުކުރާކަމުގެ ތުހުމަތު ކުރެވިފައިވާ ޖޯންޓެމްޕަލްޓަން ފައުނޑޭޝަނުން ކުއިލިއަމްއަށް 2014 އިން ފެށިގެން 2017 އަށް ޚަރަދުކުރިކަން ވެސް ވަނީ ފަޅާއަރާފައެވެ. މީގެ އިތުރުން ޓައިމްސް ނޫހުން 2009 ވަނަ އަހަރު ހާމަކޮށްފައިވާ ގޮތުގައި އެކިއެކި ސަރުކާރުތަކުން 1 މިލިއަން ޕައުންޑް ކުއިލިއަމް ލިބިފައިވެއެވެ. މީގެ އިތުރުންވެސް އިސްލާމްދީނާއި ދެކޮޅު ހައްދުފަހަޅާފައިވާ ކަނާތުފިޔައިގެ ޖަމާއަތްތަކުން ކުއިލިއަމްއަށް ޚަރަދުކުރާކަން ވަނީ ފަޅާއަރާފައެވެ.\nކުއިލިއަމް އަކީ ހައްދުފަހަޅާފައިވާ މުސްލިމުންނާއި ދެކޮޅަށް އުފައްދާފައިވާ ތިންކު ޓޭންކެއްކަމަށް ބުނިނަމަވެސް އިސްލާމީ އުއްމަތް އިއްތިފާގުވެފައިވާ ގިނަ ކަންތައްތަކާއި ދެކޮޅަށް އެފަރާތުންވަނީ ވާހަކަދައްކާފައެވެ. އެގޮތުން، އެއްޖިންސުން ގުޅުން ހިންގުން ޕްރޮމޯޓުކުރާ ފަރާތްތަކާއިއެކު ގުޅިގެން އެމަސައްކަތް ކުރާކަމަށް ކުއިލިއަމްގެ ވެބުސައިޓުގައިވެއެވެ. އަދި އިސްލާމީ ގިނަ ހައްދުތަކާއި ދެކޮޅު ކުއިލިއަމްއަކީ އެމީހަކު ބޭނުންގޮތަކަށް އުޅުމުގެ މިނިވަންކަމަށް ވަކާލާތުކުރާ ބައެކެވެ.\nލާދީނީ ކަމަށް ބަޔަކު މީހުން ސިފަކުރާ އެމްޑީޕީއިން ކުއިލިއަމް އިން ރާއްޖޭގައި ހިންގި ވޯކްޝޯޕު ކުށްވެރިނުކުރާއިރު ބިލާލު ފިލިޕްސް ގެނައުމާއި ދެކޮޅަށް އެމްޑީޕީގެ އިސްފަރާތްތަކުން ޓްވީޓްވެސް ކުރިއެވެ.\nTags: ކުއިލިއަމް, އެމްޑީޕީ, ލާދީނީ


Sarukaarah 10 dhuvas: Tharujamaaneh neiy | Mihaaru\n26 ނޮވެމްބަރ 2018 - 12:43 64 comments\nއިބްރާހިމް މުހައްމަދު ސޯލިހުގެ ސަރުކާރަށް ހަފްތާއަކަށްވުރެ ގިނަ ދުވަސްވީއިރު ވެސް ރައީސްގެ ނިންމެވުންތަކާ ގުޅޭ މައުލޫމާތު ދެއްވާނެ ތަރުޖަމާނެއް އައްޔަން ކުރައްވާފައި ނުވާތީ ސަރުކާރާ ގުޅޭ މައުލޫމާތު ހޯދަން ދަތިވެ މީޑިއާތަކުން ކަންބޮޑުވުން ފާޅުކުރަން ފަށައިފި އެވެ.\nއަލަށް ހަވާލުވާ ސަރުކާރުތަކުން އެންމެ ފުރަތަމަ ބޭފުޅުން އައްޔަން ކުރައްވާ މަގާމުތަކުގެ ތެރޭގައި ތަރުޖަމާންގެ މަގާމު ހިމެނެ އެވެ. ނަމަވެސް މި ސަރުކާރުން އަދިވެސް ތަރުޖަމާނެއް އައްޔަން ކޮށްފައި ނުވާއިރު ސަރުކާރާ ގުޅޭ މައުލޫމާތު މީޑިއާ އަށް ދެއްވާނެ ވަކި ހާއްސަ ބޭފުޅަކު ވެސް ނެތެވެ.\nހުވާ ކުރެއްވި ދުވަހު ރައީސް ވަނީ ރައީސް އޮފީހުގެ ކޮމިއުނިކޭޝަންސް ސެކްރެޓަރީ އަށް ހަސަން އިސްމާއިލް އައްޔަން ކުރައްވައިފަ އެވެ. އެކަމަކު އޭނާ ވިދާޅުވީ މީޑިއާއާ ވާހަކަ ދައްކަވާނީ އޭނާ ނޫން ކަމަށެވެ. މި ވަގުތު ޗުއްޓީއެއްގައި ހުންނެވި ހަސަން ވިދާޅުވީ ވަރަށް އަވަހަށް ތަރުޖަމާނެއް އައްޔަން ކުރައްވާނެ ކަމަށެވެ.\nރައީސް އޮފީހުގެ އިސް މަގާމުތަކަށް އައްޔަން ކުރައްވާފައިވާ ބޭފުޅުންނަށް ގުޅުމުން ވެސް ވިދާޅުވަނީ މީޑިއާއަށް މައުލުމާތު ދެއްވާނީ އެ ބޭފުޅުން ނޫން ކަމަށެވެ. އެހެންކަމުން ރައީސް އޮފީހުގެ ވެބްސައިޓްގައި ޝާއިއުކުރާ ހަބަރުތަކުގެ އިތުރުން ސަރުކާރުގެ ބަހެއް ވަނީ ލިބޭ ގޮތެއް ނުވެ އެވެ. ނޫސްވެރިން އަންނަނީ އެކަމާ ކަންބޮޑުވުން ފާޅުކުރަމުންނެވެ.\nސަން މީޑިއާ ގުރޫޕުގެ ޗީފް އެޑިޓާ، އަހުމަދު ޒާހިރު (ހިރިގާ) ވިދާޅުވީ ހަބަރަށް ބޭނުންވާ މައުލޫމާތު ހޯދުމަށް ދަތިތަކާ ކުރިމަތިވެފައިވާ ކަމަށެވެ. މީޑިއާތަކަށް މައުލޫމާތު ދެއްވާނެ ބޭފުޅަކު އައްޔަން ކުރައްވާފައިނުވުމަކީ ކަންބޮޑުވާ ކަމެއް ކަމަށް ހިރިގާ ވިދާޅުވި އެވެ.\n"ހަފްތާއެއް ވެއްޖެ މައުލޫމާތެއް ހޯދަން އުޅެ ނުލިބިގެން އުޅޭތާ. މި ސަރުކާރު އައީ ޓްރާންސްޕޭރަންސީކޮށް ކަންކަން ކުރާނެ ކަމާއި މައުލޫމާތު ފޯރުކޮށްދޭނެ ކަމުގެ ވައުދާއެކު. އެހެންކަމަށް ވާއިރު ސްޕޯކްސްޕާސަން ނެތުމަކީ ކަންބޮޑުވުމެއް،" ތަޖުރިބާކާރު ނޫސްވެރިޔާ ހިރިގާ ވިދާޅުވި އެވެ.\nވީޓީވީގެ ސީއީއޯ މުހައްމަދު އާސިފް (މޮންދު) ވެސް ވިދާޅުވީ ތަރުޖަމާނަކު އައްޔަން ކޮށްފައިނުވާތީ މައުލޫމާތު ހޯދުމުގައި ދަތިތަކާ ކުރިމަތިވެފައިވާ ކަމަށެވެ.\nވޭދުވެދިޔަ ސަރުކާރުތަކުން އައްޔަން ކުރައްވާފައިވާ ތަރުޖަމާނުން ވަނީ މީޑިއާތަކާ ގާތްގުޅުމެއް ބާއްވަވައިފަ އެވެ. ސަރުކާރާއި ރައީސާ ގުޅޭ މައުލޫމާތުތައް ބަރާބަރަށް ދެއްވަމުން ގެންދެވި އެވެ.\nއިތުރު ލިޔުންތައް މީޑިއާ ނޫސްވެރިކަން ޕްރެސް ސެކްރެޓަރީ ސަރުކާރު ރައީސް އިބްރާހިމް މުހައްމަދު ސޯލިހް


Manoj Bajpai: Hunaraai bura masakkathun kuri hoadhi actor eh | Mihaaru\nމަނޯޖް ބަޖްޕާއީ: ހުނަރާއި ބުރަ މަސައްކަތުން ކުރި ހޯދި އެކްޓަރެއް\n03 ޖުލައި 2020 - 07:16\nއެކްޓަރު ސުޝާންތު ރާޖްޕޫތު އެންމެ 34 އަހަރުގައި އަމިއްލަ ފުރާނަ ދުއްވައިލުމަކީ މުޅި ބޮލީވުޑް ހޭލައްވާލި ހާދިސާއެކެވެ. ފިލްމީ އާއިލާތަކަށް ނިސްބަވް ނުވުމާއި ފިލްމީ ދާއިރާގެ ނުފޫޒު ގަދަ މީހުންނާ ގުޅުމެއް އޮވެގެން ނޫނީ ފުރުސަތުތައް ނުލިބުމާއި ބޮލީވުޑްގައި ކޭމްޕް ހަދައިގެން މަސައްކަތްކުރާ އުސޫލުތައް ވަކި ހިއްޕާލާފައި އޮތްލެއް ބޮޑުކަމުން އާދައިގެ މީހަކަށް އެ ދާއިރާ އިން ކުރިއަށް ދިއުމަކީ އުނދަގޫކަމެކެވެ.\nމިފަދަ އެތައް އޮޅިއެއް ގިރާކޮށްގެން ކާމިޔާބު ހޯދި ތަރިން ވެސް މަދެއް ނޫނެވެ. އޭގެ ތެރެއިން އެކަކަކީ މިހާރު އުމުރުން 51 އަހަރުގެ އެކްޓަރު މަނޯޖް ބަޖްޕާއީ އެވެ. އޭނާ އަކީ އިންޑިއާގެ އެންމެ ހުނަރުވެރި އެކްޓަރުންގެ ތެރެއިން އެކަކެވެ.\nއަމިއްލަ ކެރިއަރާ ބެހޭ ގޮތުން މަނޯޖް އިންސްޓަގްރާމްގައި ހިއްސާކުރި ވާހަކަތަކަށް ބަލާއިރު، އޭނާ އަށް މިހާރު އާދެވިފައި ހުރި ހިސާބަށް ދެވުނީ އެތަކެއް ގުރުބާނީއަކާއި އެތަކެއް ތަކުލީފެއް އުފުލައިގެންނެވެ. އޭނާ އަކީ ބިހާރުގެ ދަނޑުވެރި އާއިލާއަކަށް ނިސްބަތްވި މީހެކެވެ. އެކަމަކު ވަރަށް ތުއްތު އިރުއްސުރެ އަމީތާބް ބައްޗަންގެ ފިލްމުތައް ބަލައި އުޅޭނީ އޭނާގެ ބޮޑު ފޭނަކަށްވި އެވެ. އެހެންވެ އުމުރުން9އަހަރަށް އެޅި އިރު، މަނޯޖްގެ ޝައުގުވެރިކަން އެކްޓިން އަށް ހުއްޓި، އެ ދާއިރާ އިން ކުރިއަށްދާން ވިސްނަން ފެށި އެވެ.\nއެހެންވެ އުމުރުން 17 އަހަރުގައި ދިއްލީ ޔުނިވަސިޓީއާ ގުޅި އެތަނުގައި އެކްޓިން ކިޔަވަން ފެށި އެވެ. އެކަމަކު އެކަމެއް އާއިލާގެ މީހުންނަކަށް ނާންގަ އެވެ. ސަބަބަކީ އެކްޓިން އިން ކުރިއަށްދާން އާއިލާ އިން ގަބޫލުނުވާނެތީ އެވެ. އެކަމަކު ދުވަސްތަކެއް ފަހުން އާއިލާ އަށް ސިޓީއެއް ފޮނުވައި ހާލަތު ކިޔައި ދިނެވެ. ކޯހުގެ ފީ ވެސް ދައްކާނެ ގޮތެއް ނެތް ވާހަކަ ބައްޕަ އަށް ފޮނުވި ސިޓީގައި ބުނުމުން އެކަމާ ވަރަށް ނުރުހި އޭރު 200 ރުޕީސް ވެސް ފޮނުވައިދިނެވެ.\nއެކްޓިން އަށް އޮތް ލޯތްބެއްގެ ބޮޑުކަމުން މަނޯޖް ދޭން ބޭނުންވީ ދިއްލީގެ ނެޝަނަލް ސްކޫލް އޮފް ޑްރާމާ (އެންއެސްޑީ) އާ ގުޅޭށެވެ. އެކަމަކު ތިން ފަހަރަށް އެޕްލައިކޮށްގެން ވެސް ފުރުސަތު ނުލިބުމުން، މީހާ ޑިޕްރެސްވެ، ދިރިއުޅުމާ ދޭތެރޭ ފޫހިވެ، މާޔޫސްވާން ފެށި އެވެ.\nމަނޯޖް ކިޔައިދިން ގޮތުގައި އެ ހިތްދަތިކަމާ ހުރެ އޭނާ އަމިއްލަ އަށް މަރުވާން އުޅުނެވެ. އެކަމަކު އެކީގައި އުޅުނު ރައްޓެހިންނަށް އެކަން އެނގިގެން އޭނާ އަށް ވަރަށް ބޮޑަށް ބަލަމުން ދިޔަ ކަމަށް ބުންޏެވެ. އެގޮތުން އެކަނިކޮށްނުލުމާއި ނިދަން ވެސް އެކަނި ނުބާއްވާ ކަމަށް ބުންޏެވެ.\nމަނޯޖް ބުނީ ފިލްމަކުން ފުރުސަތެއް ވަރަށް ހޯދަން ވަރަށް ގިނަ މަސައްކަތްކުރި ކަމަށެވެ. އަދި އެއް ދުވަހަކު ދިޔަ އޮޑިޝަނެއްގައި އޭނާގެ ދެކެ ރުޅިއައިސްގެން އެސިސްޓަންޓް ޑައިރެކްޓަރަކު ފޮޓޯ ވެސް ވީދައިލި ކަމަަށް ބުންޏެވެ. އަދި ޝޮޓެއްގެ ތެރެއިން އޭނާ ބޭރުކޮށްލުން ފަދަ ކަންކަން ވެސް ތަޖުރިބާކޮށްފައިވާ ކަމަށް ބުންޏެވެ.\nމަނޯޖް ކިޔައިދިން ގޮތުގައި ކުރާނެ މަސައްކަތެއް ނުލިބި ވަރަށް ދަތި ހާލުގައި އުޅެމުން ދަނިކޮށް، އެއް ދުވަހަކު ޑައިރެކްޓަރު ޓިގްމާންޝޫ ދޫލިއާ ބައްދަލުވި އެވެ. އަދި ޑައިރެކްޓަރު ޝޭކަރް ކަޕޫރް 1994 ގައި ގެނެސްދިން ފިލްމު "ބަންޑިތު ކްއީން" ގެ ރޯލަކުން ފުރުސަތެއް ދޭން އުޅޭ ކަމަށް އެނގުމުން މުމްބާއީ އަށް ބަދަލުވާން ނިންމި އެވެ.\nއެކަމަކު އެ ފިލްމުގެ ކުރިން މަނޯޖަށް ފިލްމަކުން ލިބުނު ފުރަތަމަ ފުރުސަތަކީ 1994 ގައި ރިލީޒްކުރި "ދުރޯޚާލް" ގެ އެއް މިނިޓްގެ ރޯލެކެވެ. ގޯވިންދު ނިހަލާނީ ޑައިރެކްޓްކުރި އެ ފިލްމަކީ އޯމް ޕޫރީ ނަސީރުއްދީން ޝާހް ކުޅުނު ފިލްމެކެވެ.\n"ބަންޑިތު ކްއީން" ގައި މާން ސިންގް ކިޔާ ކެރެކްޓާއެއް ކުޅެގެން މަނޯޖަށް އާންމުންގެ ސަމާލުކަން ވެސް ލިބުނެވެ. އެކަމަކު ފަހުން ވެސް ފުރުސަތެއް ލިބުން އޮތީ ވަރަށް ދަތިކޮށެވެ. އެހެން އުޅެނިކޮށް ޑައިރެކްޓަރު މަހޭޝް ބަޓް 1995 ގައި އުފެއްދި ސިލްސިލާ "ސުވަބީމާން" އިން މަނޯޖް ފުރުސަތު ލިބި، އޭގެ ކޮންމެ އެޕިސޯޑަކުން އޭނާ އަށް 1،500 ރުޕީސްގެ މުސާރައެއް ލިބެން ފެށި އެވެ. މަނޯޖްގެ ކެރިއަރު ހަގީގަތުގައި ކުރިއަރަން ފެށި މަހޭޝްގެ ސިލްސިލާގައި ކުޅުނު ރޯލާ އެކީގަ އެވެ.\nމަނޯޖް ކިޔައިދިން ގޮތުގައި އޭނާ އަށް އެކްޓިން ނުކުތް އިރު ވެސް ގަބޫލުކުރި އެއް ހަގީގަތެއް އޮތެވެ. އެއީ އޭނާ އަކީ ބަލާލަން ރީތި އަދި "ފިލްމީ ހީރޯއެއް" ގެ ފާޑުވެރިކަން ނެތް މީހެއްކަމެވެ. އެހެންވެ އެއީ ވެސް ފުރުސަތުތައް ލިބުމުގައި ވަރަށް ބޮޑު ހުރަހަކަށް ވި އެވެ.\nނަމަވެސް އޭނާ ކާމިޔާބު އަދި ގިނަ ބަޔަކު ބަލައިގަތް ފަންނާކަކަށްވީ އެކްޓިން ހުނަރުންނެވެ. މަނޯޖް ވަނީ މިހާތަނަށް 70 އާ ގާތްކުރާ އަދަކަށް ފިލްމުތައް ކުޅެފަ އެވެ. އޭގެ ތެރެއިން ގިނަ ފިލްމުތަކަކީ އޭނާގެ އެކްޓިން ހުނަރު ވަރަށް ފުރިހަމަ އަށް ދައްކާފައި ހުރި ފިލްމުތަކެވެ.\nމަނޯޖަކީ މިހާރު އެތައް ފުރުސަތުތަކެއް ލިބެމުން އަންނަ އެކްޓަރެކެވެ. ފިލްމުތަކުގެ އިތުރުން އޭނާ އަންނަނީ ވެބް ސީރީޒްތައް ވެސް ކުޅެމުންނެވެ. ބޮލީވުޑްގެ ހުނަރުވެރި ގިނަ ޑައިރެކްޓަރުންނާ އެކު މަނޯޖް މިހާތަނަށް މަސައްކަތްކޮށްފި އެވެ. އޭނާ އަކީ މިހާރު ހަމައެކަނި އިންޑިއާގެ ތަރިއެއް ނޫނެވެ. މިދިޔަ އެޕްރީލް މަހު ނެޓްފްލިިކްސް އިން ރިލީޒްކުރި ހޮލީވުޑްގެ ފިލްމު "އެކްސްޓްރެކްޝަން" އަކީ ވެސް މަނޯޖް ފެނިގެން ދިޔަ ފިލްމެކެވެ.\nމަނޯޖަކީ ދެ ފަހަރު ނެޝަނަލް އެވޯޑް ވެސް ލިބިފައިވާ އެކްޓަރެކެވެ. ރާމް ގޯޕާލް ވަރުމާ 1998 ގައި ގެނެސްދިން "ސަތިއާ" ގައި ކުޅުނު ރޯލުން ނެޝަނަލް އެވޯޑްސްގެ އެންމެ މޮޅު ސަޕޯޓިން އެކްޓަރުގެ އެވޯޑާއި 2003 ގެ "ޕިންޖަރު" ގައި ކުޅުނު ރޯލުން މަނޯޖަށް ނެޝަނަލް އެވޯޑްސް ސްޕެޝަލް ޖޫރީ އެވޯޑް ލިބިފައިވެ އެވެ.\nމަނޯޖަކީ އިންޑިއާ ސަރުކާރުން ދޭ ހަތަރު ވަނަ އަށް އެންމެ މަތީ ޝަރަފުވެރި އެވޯޑް ކަމަށްވާ ޕަދުމާ ޝްރީ ވެސް މިދިޔަ އަހަރު ލިބިފައިވާ ފަންނާނެކެވެ.\nކުރީގެ ބަތަލާ ނޭހާއާ ކައިވެނިކޮށްގެން ދަރިއަކު ވެސް ހުރި މަނޯޖްގެ އިންސްޓަގްރާމް ޕޯސްޓް ނިންމައިލަމުން ބުނެފައި ވަނީ އޭނާގެ ކާމިޔާބީގެ ސިއްރަކީ ހުވަފެން ހަގީގަތަކަށް ހަދަން ހިތްވަރާ އެކު ކުރި ބުރަ މަސައްކަތް ކަމަށެވެ. އަދި އަމާޒެއް އޮވެގެން އުންމީދާ އެކު މަސައްކަތްކޮށްފި ނަމަ ކާމިޔާބުވާނެ ކަމަށް ގަބޫލުކުރާ ކަމަށް ބުންޏެވެ.\nސުޝާންތާ އެކު މިދިޔަ އަހަރުގެ ފިލްމު "ސޯންޗިރައްޔާ" ގެ ރޯލެއް ކުޅުނު މަނޯޖް ޒުވާން އެކްޓަރާ ބެހޭ ގޮތުން ދާދި ފަހުން އިންޓަވިއުއެއްގައި ބުނީ ސުޝާންތަކީ ކުޑަ ދުވަސްކޮޅެއްގެ ތެރޭގައި ބޮޑު ކާމިޔާބީއެއް ހޯދި ވަރަށް ހުނަރުވެރި އެކްޓަރެއް ކަމަށެވެ. އަދި އުމުރުން 34 އަހަރުގައި ސުޝާންތަށް ދެވުނު ހިސާބަށް އެ އުމުރުގައި އޭނާ އަށް ދެވިފައި ނުވާ ކަމަށް މަނޯޖް ބުންޏެވެ. އެހެންވެ އެހާ ކާމިޔާބު ތަރިއަކު އެހާ ޒުވާން އުމުރުގައި އަމިއްލަ ފުރާނަ ދުއްވައިލުމަކީ ވަރަށް ވެސް ހިތްދަތި ކަމެއް ކަމަށް ބުންޏެވެ.\nއިތުރު ލިޔުންތައް ބޮލީވުޑް އަމިއްލައަށް މަރުވުން އެކްޓްކުރުން


Keyumugai Lonumedhu Beynun Kurantha? - Vaguthu\nރަނގަޅު ސިއްހަތެއްގައި ހުރުމަށް، ކެއުންބުއިމުގައި އެންމެ ރަނގަޅު ކާނާ ބޭނުން ކުރުމަށް ކޮންމެ މީހަކުވެސް މަސައްކަތް ކުރާނެއެވެ. އެންމެ ފައިދާ ހުރި ކާނާއަކީ ކޮބާތޯ ބަލާ، އެންމެ ފައިދާ ހުރި ކާނާ ކެއުމަށް ހުރިހާ އެންމެންވެސް މަސައްކަތް ކުރެއެވެ. އެހެން ނަމަވެސް ގިނަ ފަހަރު އެންމެ ފައިދާ ހުރި ކާނާ އާންމުކޮށް ދޫކޮށްލެވެއެވެ.\nކޮންމެވެސް ސަބަބަކާ ހުރެ، އެންމެ ފައިދާ ހުރި ކާނާ ދޫކޮށްލެވެނީ ކޮންމެވެސް ސަބަބަކާ ހުރެއެވެ. ނޫނީ ކުރިންސުރެ ގައިގައި ހިފާފައިވާ އާދައެއްގެ ސަބަބުންނެވެ. އާންމުކޮށް ގިނަ ބަޔަކު ދެކޭ ގޮތުގައި، ލޮނުމެދަކީ ވަސް ނުބައި އެއްޗެކެެވެ. އަދި ކާއެއްޗެހީގެ ރަހަ ވަރަށް ބޮޑަށް ބަދަލު ކޮށްލާ ބޭކާރު އެއްޗެކެވެ.\nލޮނުމެދު އެގޮތަށް ދޫކޮށްލެވިފައިވާ ނަމަވެސް، އެއީ އެއްގޮތަކަށްވެސް ދޫކޮށްލެވޭނެ އެއްޗެއް ނޫނެވެ. އެއަށްވުރެ މާބޮޑަށްވެސް ފައިދާ ބޮޑު އެއްޗެކެވެ. ލޮނުމެދުން ވިޓަމިން އޭ، ބީ އަދި ބީ1ގެ އިތުރުން ވިޓަމިން ސީ ހަށުގަނޑަށް ލިއްބައިދެއެވެ. އޭގެ އިތުރުން ހަށިގަނޑަށް ބޭނުންވާ މުހިއްމު ބައިތައް ކަމަށްވާ، ސަލްފާއާއި އައިޑައިޑްވެސް ލޮނުމެދުން ލިބޭ އިރު، ލޮނުމެދުގެ ސަބަބުން ލޭގެ ހިނގުން ރަނގަޅު ކޮށްދީ ކޮލެސްޓްރޯލް ވިރުވާލަ ދެއެވެ.\nހަމައެއާއެކު ހަށގަނޑުގެ ދިފާއީ ނިޒާމް ވަރުގަދަކޮށް، ލޮނުމެދުގެ ސަބަބުން ހަށިގަނޑުގެ ބެކްޓީރިއާވެސް މަރާލަދެއެވެ.\nއޭޕްރީލް 15, 2019 07:00


މޯލްޑިވިއަން އަދި ލ. އަތޮޅު ތައުލީމީ މަރުކަޒުން މުބާރާތުގެ ފެށުން ރަނގަޅުކޮށްފި – MNUSU\nމޯލްޑިވިއަން އަދި ލ. އަތޮޅު ތައުލީމީ މަރުކަޒުން މުބާރާތުގެ ފެށުން ރަނގަޅުކޮށްފި\nއެމް.އެން.ޔޫ.އެސް.ޔޫ އަހުރަ ހޭންޑްބޯޅަ މުބާރާތް 2019 ގައި އަންހެން ޑިވިޝަނުގެ ފުރަތަމަ4މެޗު ކުޅެ ނިމިއްޖެއެވެ. މި4މެޗުވެސް ކުޅެވުނީ 2019 އޮކްޓޯބަރ 01ވީ ދުވަހުގެރޭ ލ. ގަމު މަތިމަރަދޫ ފުޓްސަލް ގްރައުންޑްގައެވެ.\nއަންހެން ޑިވިޝަނުގެ ގްރޫޕް އޭގެ މޯލްޑިވިއަން އަދި އިހައްދޫ ސްކޫލް ބައްދަލުކުރި މެޗު 13 – 1ން ކާމިޔާބުކުރީ މޯލްޑިވިއަން އިން ކަމަށްވާއިރު، މެޗުގެ އެންމެ މޮޅު ކުޅުންތެރިޔަކީ މޯލްޑިވިއަންގެ ޖާރޒީ ނަންބަރ 12 ފާޠިމަތު ޝަރުމީލާ އެވެ. ހަމަ މި ގްރޫޕްގެ ފެނަކަ އަދި ގަން ރީޖަނަލް ހޮސްޕިޓަލް ބައްދަލުކުރި މެޗު3– 1ގެ ނަތީޖާއަކުން ކާމިޔާބުކުރީ ފެނަކަ އެވެ. މި މެޗުގެ އެންމެ މޮޅު ކުޅުންތެރިޔަކަށް ހޮވުނީ ފެނަކައިގެ ޖާރޒީ ނަންބަރ 25، ތަހުމީނާ އަލީ އެވެ.\nމި ޑިވިޝަންގެ ގްރޫޕް ބީގައި ލ. އަތޮޅު ތައުލީމީ މަރުކަޒުން9– 1ގެ ނަތީޖާއަކުން މުންޑޫ ކައުންސިލްގެ މައްޗަށް ކުރި ހޯދިއިރު، މެޗުގެ އެންމެ މޮޅު ކުޅުންތެރިޔާ އަކީ ލ. އަތޮޅު ތައުލީމީ މަރުކަޒުގެ ޖާރޒީ ނަންބަރ 10، މަރިޔަމް ރައުޝަން އެވެ.\nގްރޫޕް ސީގައި ލާމު ގަމު ކައުންސިލުން4– 3ގެ ނަތީޖާއަކުން ދިރާގުގެ މައްޗަށް ކުރިހޯދިއިރު، މެޗުގެ އެންމެ މޮޅު ކުޅުންތެރިޔަކަށް ހޮވުނީ ލާމު ގަމު ކައުންސިލްގެ ޖާރޒީ ނަންބަރ 11 ޢާޢިޝަތު ޝާލީ އެވެ.\nލިޔުނީ: އާމިނަތު ޝަމާ މުޙައްމަދު


Mahmud Abbas ge inzaaru salaamathee majileehah - vNews.mv\nމަހްމޫދު އައްބާސްގެ އިންޒާރު އދގެ ސަލާމަތީ މަޖިލީހަށް: ޓްރަމްޕްގެ ޕްލޭން ބަލައިނުގަންނާތި!\nސައިފް އަޒްހަރު 13 February 2020, 18:35\nއެމެރިކާގެ ރައީސް ޑޮނަލްޑް ޓްރަމްޕް ހުށަހަޅުއްވާފައިވާ މެދުއިރުމަތީގެ ސުލްހައިގެ ޕްލޭނާ ދެކޮޅު ހެދުމަށް ފަލަސްތީނުގެ ރައީސް މަހްމޫދު އައްބާސް އދގެ ސަލާމަތީ މަޖިލީހަށް ގޮވާލައްވައިފިއެވެ.\nމަހްމޫދު އައްބާސް ވިދާޅުވީ، ޓްރަމްޕްގެ ޕްލޭނުގައިވަނީ ފަލަސްތީނުގެ ބިންތައް ފޭރިގަތުމަށް ކަމަށާއި، އެ ޕްލޭންގެ ސަބަބުން މެދުއިރުމަތީގެ މައްސަލައަށް ދާއިމީ ސުލްހައެއް ނުލިބޭނޭ ކަމަށެވެ.\nފަލަސްތީނުގެ ރައީސް ވިދާޅުވީ، އެމެރިކާގެ ރައީސްގެ ޕްލޭނުގައި އުފެއްދުމަށް ހުށަހަޅާފައިވާ ފަލަސްތީނުގެ މިނިވަން ދައުލަތަކީ ފަލަސްތީނުގެ އަމިއްލަ ބިމުގެ "އެތިއެތިކޮޅުގެ މައްޗަށް" ހިމެނޭ ދައުލަތެއް ކަމަށެވެ.\nޓްރަމްޕް ހުށަހަޅާ ފަލަސްތީނުގެ މިނިވަން ދައުލަތުގައި، އެދައުލަތުގެ ވައިގެ ސަރަހައްދާއި، ކަނޑުގެ ސަރަހައްދުގެ އިތުރުން އިރުމަތީ ގުދުސްގެ މައްޗަށް ފަލަސްތީނަށް އެއްވެސް ކޮންޓްރޯލެއް ހުށަހަޅާފައި ނުވާކަމަށް އައްބާސް ވިދާޅުވިއެވެ.\n"އެކަހަލަ ދައުލަތެއް ގަބޫލުކުރާނީ ކާކު؟ އަޅުގަނޑު ޓްރަމްޕަށް ދަންނަވާލަން ބޭނުންވަނީ، އޭނާގެ ޕްލޭނުން ސަލާމަތެއް އަދި ސުލްހައެއްވެސް ހާސިލް ނުވާނެއޭ. އޭގެ ސަބަބުން ފަލަސްތީނު ރައްޔިތުންގެ ހުރިހާ ހައްގުތަކެއް ނެތިގެންދެޔޭ، ދެދައުލަތުގެ ހައްލު ހާސިލް ވެގެނެއް ނުދެޔޭ"\nއައްބާސްވަނީ، ޓްރަމްޕްގެ ޕްލޭންގެ ސަބަބުން އިސްރާއީލުން ފަލަސްތީނުގައި ނަސްލީ އިމްތިޔާޒުގެ ހާލަތެއް ގާއިމްކުރާނޭ ކަމުގެ އިންޒާރު ދެއްވާފައެވެ.\nއައްބާސް ވިދާޅުވީ، ގަދަބާރުން ގާއިމްކުރާ ސުލްހައެއް ދެމި ނޯންނާނޭ ކަމަށެވެ.\nފަލަސްތީނުން މިހާރު ދަނީ، ޓްރަމްޕް އިޢްލާން ކުރެއްވި މެދުއިރުމަތީގެ ސުލްހައިގެ ޕްލޭނާ ދެކޮޅަށް، ބައިނަލްއަގްވާމީ މުޖުތަމައުގެ ތާއީދު ހޯދުމުގެ މަސައްކަތް ކުރަމުންނެވެ.\nޓްރަމްޕްގެ ޕްލޭނާ ދެކޮޅަށް ފަލަސްތީނުން ސަލާމަތީ މަޖިލީހަށް ހުށަހެޅި ގަރާރަށް ވޯޓް އަހަން އެދުމަށްފަހު، ފަލަސްތީނުންވަނީ އެކަން މިވަގުތަށް އަނބުރާ ގެންގޮސްފައެވެ.\nގަރާރަށް ވޯޓަށް އެހުމުގެ މައްސަލަ ފަލަސްތީނުން އަނބުރާ ގެންދިޔައީ، ސަލާމަތީ މަޖިލީހުގައި ހިމެނޭ ގައުމުތަކާ ދެކޮޅަށް މާލީގޮތުން ދަތިކުރާނޭ ކަމުގެ އިންޒާރުތައް އެމެރިކާއިން ދޭން ފެށުމުން އެކަމުގައި ގައުމުތައް ފަސްޖެހުމުން ކަމަށް ރިޕޯޓްތައް ބުނެއެވެ.\nޓްރަމްޕް ހުށަހަޅުއްވާފައިވަނީ ފަލަސްތީނުގެ މިނިވަން ދައުލަތް ގާއިމްކުރަން ވިސްނާފައިވާ ސަރަހައްދުތަކުގައި އިސްރާއީލުން ކުރިއަށްގެންދާ ތަރައްގީގެ މަސައްކަތްތައް ހަތަރު އަހަރު ދުވަހަށް ގަނޑުކުރުމަށެވެ. އެއީ، ފަލަސްތީނުގެ މިނިވަން ދައުލަތެއް ގާއިމްކުރުމަށް މަސްރަހް ތަންދޭތޯބެލުމަށެވެ. ހަމާސްއަށް ނޫނެކޭ ބުނުމަށް ޓްރަމްޕްވަނީ ފަލަސްތީނު ރައްޔިތުންނަށް ގޮވާލައްވާފައެވެ.\nހަމަ އެއާއެކު، ގުދުސް އިސްރާއީލުން ވަކި ނުކުރެވޭނޭ ކަމަށާއި، ގުދުސް އޮންނާނީ އިސްރާއީލުގެ ބައެއްގެގޮތުގައި ކަމަށްވެސް ޓްރަމްޕް ހުށަހަޅުއްވާފައި ވެއެވެ. އަދި ހުޅަނގު އައްސޭރީގައި އިސްރާއީލުން ގަވާއިދާ ޚިލާފަށް ޔަހޫދީ އާބާދީތައް ހަދާފައިވާ ހުރިހާ ބިންތައް އިސްރާއީލަށް މިލްކުކޮށްދީފައި ވެއެވެ.


"Koffee with Karan" mulhin huttaalanee!\n"ކޮފީ ވިތު ކަރަން" މުޅިން ހުއްޓާލަނީ!\nކޮފީ ވިތް ކަރަން ގެ ޝޯއެއް\nކަރަން ޖޯހަރްގެ ސެލެބްރިޓީ ޓޯކް ޝޯ "ކޮފީ ވިތު ކަރަން" އިތުރަށް ކުރިޔަށް ނުގެންދަން ނިންމާފައިވާ ކަމަށް ބޮލީވުޑް ޚަބަރުތައް ގެނެސްދޭ ބައެއް ނޫސްތަކުން ބުނެފި އެވެ.\nމި ޝޯއަކީ އަބަދުވެސް ވަރަށް ގިނަ މީހުންގެ ޒާތީ ފަތިފުށްތައް ހާވާ އެ ވާހަކަތައް ހާމަކުރާ ޝޯއަކަށް ވާތީ ގިނަ ބަޔަކު މި ޝޯ އާ މެދު ވަރަށް ހިތްހަމަނުޖެހެ އެވެ. އަދި ގިނަ ފަންނާނުން ވެސް ޝޯގައި ބައިވެރިވާން ފަސް ޖެހެ އެވެ. ނަމަވެސް ކަރަން އަކީ ހިންދީ ފިލްމު އިންޑަސްޓްރީގައި ވަރަށް ނުފޫޒުގަދަ މީހަކަށް ވާތީ އޭނާއަށް ނޫނެކޭ ބުނަން ވަރަށް މަދު މީހަކަށް ނޫނީ ނުކެރޭތީ ޝޯގައި ބައިވެރިވަނީ އެވެ.\nފަހުގެ ޚަބަރުތައް ބުނާ ގޮތުގައި މި ޝޯ ދައްކާ ސްޓާ ވޯލްޑް ނެޓްވޯކުން ޝޯ ހުއްޓާލަން ވިސްނާތާ މިހާރު ދުވަސްކޮޅެއް ވެއްޖެ އެވެ. އެންމެ ފުރަތަމަ އެ ނެޓްވޯކުން ގަސްތުކުރީ ސްޓާ ވޯލްޑް ނޫން އެ ނެޓްވޯކުގެ އެހެން ޗެނަލް އަކަށް ޝޯ ބަދަލު ކުރުމަށެވެ. ނަމަވެސް އެކްޓަރު ސުޝާންތު ސިންގް ރާޖްޕޫތުގެ ކުއްލި މަރާ ގުޅިގެން ކަރަން ޖޯހަރް އަށް ކުރިމަތިވެފައިވާ ފާޑުކިޔުންތަކުގެ ސަބަބުން ޝޯ އިތުރަށް ކުރިޔަށް ނުގެންދަން މިހާރު ގަސްތުކޮށްފައިވާ ކަމަށް ވެއެވެ.\nމީގެ މާނައަކީ ކަރަން އާއެކު ކޮފީ ބޯން ދެން އެއްވެސް ފަންނާނަކު އަންނަ ތަން ނުފެންނާނެ ހެއްޔެވެ؟ ހަގީގަތުގައި މި ޝޯ ހުއްޓާލުމަކީ ފަންނާނުންނަށް ވެސް ލިބޭނެ ވަރަށް ބޮޑު ހިތްހަމަޖެހުމެކެވެ. ސަބަބަކީ ގިނަ މީހުން ޝޯ ގައި ބައިވެރިވަނީ ބައިވެރިވާ ހިތުންނެއް ނޫނެވެ.\nރަންބީރު ކަޕޫރު ފަދަ ތަރިން ފާޅުގައި މި ވާހަކަ މީޑީއާގައި ދައްކާފައި ވެއެވެ. ކަރަން އުފެއްދި "އޭ ދިލް ހެ މުޝްކިލް" ރިލީޒް ކުރަން ކައިރިވެފައި ވަނިކޮށް ރަންބީރު އާއި އެ ފިލްމުގެ ބަތަލާ އަނުޝްކާ ޝަރުމާ "ކޮފީ ވިތު ކަރަން" ގައި ބައިވެރިވި އެވެ. އެ ފަހަރު ވެސް ރަންބީރު ބުނީ އަނުޝްކާ އާއި އޭނާ އެ ޝޯގައި ބައިވެރި ނުވާން ވަރަށް ބަހަނާ ދެއްކި ކަމަށެވެ. އަދި މުޅި ފިލްމު އިންޑަސްޓްރީ އެ ޝޯ އާ ދެކޮޅަށް ތެދުވަން އެމީހުން އަޑު އުފުލި ކަމަށެވެ.\nފިލްމީ ތަރިން ލައްވާ އެ މީހުންގެ އާއި އެހެން މީހުންގެ ޒާތީ ވާހަކަތައް ދައްކުވައި އެމީހުންގެ ފަތިފުށްތައް ހާމަ ކުރުވައިގެން ކަރަން ފައިސާ ހޯދާ ކަމަށް ރަންބީރު ބުނެފައި ވެއެވެ. ޝޯގައި ބައިވެރިވާ ކޮންމެ މީހަކު ހޫނުފެނަށް ވެއްޓި އެމީހެއްގެ ނަން ޚަރާބު ވުން ނޫން ކަމެއް އެ ޝޯއިން ނުވާ ކަމަށް ވެސް ރަންބީރު ބުނެފައި ވެއެވެ.\nރަންބީރު ނޫނަސް ދީޕިކާ ޕަދުކޯން، ސޯނަމް ކަޕޫރު، އާލިއާ ބަޓް ފަދަ ތަރިން ވެސް ޝޯގައި ބައިވެރިވެ ބުނެވުނު އެކި ކަހަލަ ވާހަކަތަކުގެ ސަބަބުން މީހުންގެ ރުޅި އާއި މަލާމާތް އެ މީހުންނަށް އަމާޒުވި އެވެ. އަދި ބައެއް ފިލްމީ ތަރިންނާއި ޖެހޭ ގޮތް ވެސް ވެފައި ވެއެވެ.\nކަރަން މި ޝޯގައި ކުރާ ސުވާލުތަކުގައި ދެ މާނަ އެކުލެވޭ ވަރަށް ހުތުރު ސުވާލުތައް ވެސް ހުންނަ ކަން ފިލްމީ ތަރިން ފާހަގަ ކުރެ އެވެ. އަދި ކުއްލިއަކަށް ލައިވް ޝޯއެއްގައި ސުވާލު ކުރުމުން ބުނާނެ އެއްޗެއް ނޭނގި ބުނަން ބޭނުން ނުވާ ތަފާތު ވާހަކަތައް ވެސް ބުނެވޭ ކަމަށް ބައެއް ތަރިން އެއްބަސްވެ އެވެ.\nއެހެންކަމުން މި ޝޯ ހުއްޓާލައިފިނަމަ ހަމަ ގައިމުވެސް ބެލުންތެރިންނަށް މަޖާ މުނިފޫހިފިލާ ޝޯއެއް ބަލާލުމުގެ ފުރުސަތު ގެއްލުނަސް މިއީ ފަންނާނުންނަށް އުފާވެރި ޚަބަރަކަށް ވާނެ އެވެ.


ރައީސް ޔާމިނަށް އިތުރު ދަޢުވާއެއްކޮށްދިނުމަށް އެދި ޕީޖީއަށް ފޮނުވައިފި - DhiDaily\nރައީސް ޔާމިނަށް އިތުރު ދަޢުވާއެއްކޮށްދިނުމަށް އެދި ޕީޖީއަށް ފޮނުވައިފި\nރިސޯޓެއް ތަރައްޤީކުރުމަށްޓަކައި ވ.އާރަށް ބޭރުގެ ބަޔަކަށް ވިއްކައިލައިގެން ލިބުނު ފައިސާ ރައީސް ޔާމިން ޢަބްދުލްޤައްޔޫމުގެ ބޭންކު އެކައުންޓަކަށް ޖަމާކޮށްފައިވާަކަމަށް ބުނާ މައްސަލައެއްގައި އެ މަނިކުފާނުގެ މައްޗަށް ދަޢުވާކުރަން އެދި ފުލުހުން, ޕްރޮސެކިއުޓާރ ޖެނެރަލްގެ އޮފީހަށް ފޮނުވައިފިއެވެ.\nމި މައްސަލައިގައި ރައީސް ޔާމިންގެ މައްޗަށް ދަޢުވާކޮށްދިނުމަށް އެދި ފުލުހުން ޕީޖއަށް ހުށަހެޅީ މިދިޔަ އަންގާރަ ދުވަހުގައެވެ.\nޑީއާރްޕީގެ ކުރީގެ ލީޑަރު އަޙްމަދު ތަސްމީން ޢަލީގެ ހިއްސާ އޮންނަ ކުންފުންޏަކަށް ވ.އާރަށް ކުރިން ދީފައި އޮތުމަށްފަހު ތަސްމީނުގެ ތަސްމީނުގެ އަތުން އެ ރަށް އަތުލައިފައިވަނީ 2015 ގައެވެ.\nއެއަށްފަހު އެ ރަށް ހަވާލުކުރީ ވ.އަތޮޅުގެ ކުރީގެ މެންބަރު ޔޫސުފް ނަޢީމުގެ ހިއްސާ އޮންނަ ޓޫޖީ ކުންފުންޏާއެވެ. މި ގޮތުން ޓޫޖީ ކުންފުންޏާއި އާރަށް ހަވާލުކުރި މަހު އެ ރަށް ވަނީ އެއް މިލިއަން ޑޮލަރަށް ބޭރު ކުންފުންޏަކަށް ވިއްކައިލައިފައެވެ.\nމީޑިއާ ރިޕޯޓުތައް ބުނާ ގޮތުން އެޗްއެސްބީސީގައި ރައީސް ޔާމިން ހުޅުއްވައިފައިވާ އެކައުންޓަކަށް އެ ފައިސާ ވަނީ ޖަމާކޮށްފައެވެ. އެ ގޮތުން ރައީސް ޔާމިންގެ މައްޗަށް ތުހުމަތުކުރަނީ ރިޝްވަތު ނެގުމާއި, މަނީ ލޯންޑަރިންގެ ކުށް ކުރެއްވި ކަމަށެވެ.\nމި މައްސަލަ ޕީޖީއަށް ފޮނުވައިފައިވާއިރު, ރ.ފުށްގިރި ވިއްކައިގެން ލިބުނު 1.1 މިލިއަން ޑޮލަރު ރައީސް ޔާމިންގެ އެކައުންޓަކަށް ޖަމާކުރައްވައިފައިވާ މައްސަލައިގެ ޝަރީޢަތް ވެސް އަންނަނީ ހިނގަމުންނެވެ.\nބޮންގޮއްވައިލި ހާދިސާ: ހައްޔަރުކުރި މީހުންގެ ބަންދަށް 15 ދުވަސް\nމިވަގުތު ތިޔަ ދަޢުވާ ކުރުމަށްވުރެ އެހެން ރައްޔިތުން ސަލާމަތް ކުރުން މުހިއްމު.\nއިންޑިޔާގެ ކެރެލާގަ އެކަނި ރާއްޖޭގެ އަތޮޅަކަށް ވުރެ ގިނަ މީހުން.އަދި ލަންކާގަވެސް އެވަރަށް ދިވެހިން އެބައުޅޭ. ވެކުސިން ފޮނުވައިގެން އެމީހުނަށްވެސް ޖެހޭނެ ގޮތް ހައްދަވައި ދެއްވާ.\nވޯޓުލާންވީމާ އެކަނި އެމީހުން ހޯދަނީ.\nEmme fahumeehaajehendhen ves ma hunnaane R Yameenaeku meehunge aburu kathi liyus thee boduvareh


Mi aharuge baeh mashroouthakah avas kalhieh\nމި އަހަރުގެ ބައެއް މަޝްރޫއުތަކަށް އަވަސް ކަޅިއެއް\nމި އަހަރު ނިންމަން މަސައްކަތް ކުރާ ޗައިނާ-ރާއްޖެ ފްރެންޑްޝިޕް ބްރިޖް- އަވަސް ފޮޓޯ\nމި އަހަރަކީ އިގްތިސާދީ ރޮނގުން ބަލާނަމަ، ގިނަ މަސައްކަތްތަކެއް ފެނިގެންދާނެ އަހަރަށްވާނެ އެވެ. މި މަޝްރޫއު ތަކުގެ ތެރޭގައި ގެދޮރު އިމާރާތް ކުރުމާއި ޓޫރިޒަމްގެ ބިޔަ މަޝްރޫއުތައް އަދި ދަތުރުފަތުރުގެ ގިނަ މަޝްރޫއުތަކެއް ހިމެނެ އެވެ. މި އަހަރަށް އިގްތިސާދީ ނަޒަރުން ބަލައިލާނަމަ، ފެނިގެންދާނީ ގިނަ މަސައްކަތްތަކެއް ކުރެވިދާނެ އަހަރެއް ކަމަށް ބެލެވެ އެވެ. މިއާއެކު މި އަހަރު ވެގެންދާނީ ރާއްޖޭގެ ދަރަނި ވެސް މަތިވެގެންދާނެ އަހަރަކަށެވެ. ތިރީގައި އެވަނީ މި އަހަރު ނިމޭނެ ކަމަށް ބެލެވޭ ބިޔަ ބައެއް މަޝްރޫއުތަކެވެ.\nބްރިޖުގެ މަސައްކަތަށް ޗައިނާގެ ގާބިލް އެއް ކުންފުނި ކަމަށްވާ ޗައިނާގެ ސީސީސީސީ ސެކަންޑް ހާބަ އިންޖިނިއަރިންއިން ރާއްޖޭގައި އަޅާ ބްރިޖުގެ މަސައްކަތް މި އަހަރު ނިމޭނެ އެވެ. އެ ކުންފުނިން ބްރިޖްގެ މަސައްކަތް ކޮށްދެނީ 200 މިލިއަން ޑޮލަރަށެވެ. އޭގެ ތެރެއިން 100 މިލިއަން ޑޮލަރަކީ ޗައިނާގެ ހިލޭ އެހީ އެވެ. އަނެއް ބައި ދެނީ ލުއި ލޯނުގެ ގޮތުގަ އެވެ. ޗައިނާ މޯލްޑިވްސް ފްރެންޑިޝިޕް ބްރިޖްގެ ދިގު މިނުގައި ޖުމްލަ ދެ ކިލޯމީޓަރު ހުންނަ އިރު، އެއީ 20.3 މީޓަރު ފުޅާ ބްރިޖެކެވެ. ބްރިޖުގެ ދަށުން 12 މީޓަރުގެ އުސް އުޅަނދު ތަކަށް ދަތުރު ކުރެވޭއިރު މެދު ދިޔައިގައި ބްރިޖްގެ އެންމެ އުސް ހިސާބާ ހަމައަށް 20 މީޓަރު ހުންނާނެ އެވެ. ބްރިޖުން 15 މިނެޓް ތެރޭގައި 6500 އަށްވުރެ ގިނަ މީހުންނަށް މާލެއިން ހުޅުލެއަށް ދެވޭނެކަމަށް ވެސް ސަރުކާރުން ވަނީ ބުނެފައެވެ.\nވީއައިއޭގެ ތަރައްގީ ކުރުން\nވެލާނާ އިންޓަނޭޝަނަލް އެއާޕޯޓް (ވީއައިއޭ) ތަރައްގީ ކުރުމަކީ ސަރުކާރުން ހިންގާ އެންމެ ބިޔަ އެއް މަޝްރޫއެވެ. މި މަޝްރޫއުގެ އަގު އެއް ބިލިއަން ޑޮލަރަށްވުރެ އިތުރެވެ. ސަރުކާރުން ވީއައިއޭ ތަރައްގީ ކުރަމުން ގެންދަނީ މިހާރު އަހަރަކު 4.5 މިލިއަން މީހުންނަށް ހިދުމަތްދެވޭ އެއާޕޯޓު 7.5 މިލިއަން މީހުންނަށް ހިދުމަތް ދެވޭވަރުގެ ތަނަކަށް ހެދުމަށެވެ. ވީއައިއޭގެ އާ ޕެސެންޖަރު ޓާމިނަލްގެ މަސައްކަތް ކުރަނީ ސައޫދީ ބިންލާދިން ގްރޫޕުން 300 މިލިއަން ޑޮލަރަށެވެ. ވީއައިއޭގެ އާ ޕެސެންޖަރު ޓާމިނަލް ތަރައްގީ ކުރަނީ ގާތްގަނޑަކަށް 80،000 އަކަ މީޓަރު ބޮޑު އޭރިއާއެއްގަ އެވެ. އެއާޕޯޓް ތަރައްގީ ކުރަނީ ފަސް މިލިއަން ފަސިންޖަރުންނަށް ހިދުމަތް ދިނުމަށެވެ. ވީއައިއޭގައި އަޅާ އާ ރަންވޭގެ މަސައްކަތް ކުރަނީ ބެއިޖިން އާބަން ކޮންސްޓްރަކްޝަން ގްރޫޕް (ބީޔޫސީޖީ) އާ ހަވާލުކޮށްގެންނެވެ. އާ ރަންވޭ އަށް 400 މިލިއަން ޑޮލަރު ހޭދަވާނެ އެވެ. އަދި މީގެތެރެއިން 373 މިލިއަން ޑޮލަރު ފޯރުކޮށްދީފައިވަނީ ޗައިނާގެ ލޯނު އެހީގެ ދަށުންނެވެ. މި މަސައްކަތް ކުރަނީ ގަލްފް ކޮބްލާ ކުންފުނިންނެވެ. އާ ރަންވޭވެސް މިހާރު ވަނީ ތާރު އެޅުމުގެ މަސައްކަތް ފަށާނެ އެވެ. މީގެ އިތުރުން ތެޔޮ ރައްކާ ކުރާނެ ވަސީލަތްތަކާއި ބޮޑު ކާގޯ ގިމަތައެއްވެސް ހަދާނެ އެވެ.\nފްލެޓުގެ ބިޔަ މަޝްރޫއު\nބޯހިޔާވަހިކަމުގެ ވައުދު ފުއްދަން ސަރުކާރުވަނީ "ހިޔާ" މަޝްރޫއެއް ހުޅުމާލެ ދެވަނަ ފިޔަވަހީގައި ފަށާފަ އެވެ. ހުޅުމާލެ ދެވަނަ ފިޔަވަހީގެ ދަށުން ސަރުކާރުން ވަނީ 15 ބުރިއަށް ވުރެ އުސް ޓަވަރު ތަކެއް އަޅަން ސަރުކާރު ކުންފުނިތަކާ ހަވާލުކޮށްފަ އެވެ. އަދި އެ ކުންފުނިތަކުން ވަނީ ފްލެޓު އަޅައި ދޭނެ ކުންފުނިތައް ހޯދަން އިއުލާނުކޮށްފަ އެވެ. މި މަޝްރޫއުގެ ދަށުން ޖުމްލަ 62 ޓަވަރު އަޅާއިރު ފްލެޓުތަކުގެ ޖުމްލަ އަދަދު 15،000 އަށް އަރާނެ އެވެ. މިއީ އިޖުތިމާއީ ބޯހިޔާ ވަހިކަމާއެކު، "މިކްސް ޑިވްލޮޕްމަންޓް" ހިމެނޭ މި މަޝޫރުއެކެވެ. ގާތްގަނޑަކަށް 10،000-12،000 އަކަފޫޓުގެ ބިމެއްގައި ސޯޝަލް ހައުސިންގެ މިންގަނޑަށް ފްލެޓެއް އެޅޭނެ އަގާއި، މީގެ މާކެޓު ވެލިއު އަށެވެ. މިހާރު އިމާރާތް ކުރުމުގެ ސާމާނާއި ލޭބަ ކޮސްޓް އަދި އެހެނިހެން ހަރަދުތައް ކަނޑާފައި، މާބޮޑު ފައިދާއެއް ނުލާނަމަ ފްލެޓެއް ވިއްކޭނެ އަގަކީ ގާތްގަނޑަކަށް ދެ މިލިއަން ރުފިޔާ އެވެ. މި އަގުގައި ބަލާނަމަ މީގެ ޓަވަރެއް އަޅަން އަޅަން ގާތްގަނޑަކަށް 21 މިލިއަން ޑޮލަރު ހަރަދު ވާނެ އެވެ. އަދި މި އަގަށް ފައިދާ އާއި އެހެނިހެން ހަރަދުތައް ހިމަނައިފިނަމަ ޓަވަރެއްގެ އަގު ގާތްގަނޑަކަށް 68 މިލިއަން ޑޮލަރު (ގާތްގަނޑަކަށް 330 މިލިއަން ރުފިޔާ) އަށް އަރަ އެވެ.\nޗައިނާ ސިނަ މާލެ ބްރިޖް ވެލާނާ އިންޓަނޭޝަނަލް އެއާޕޯޓް


SunOnline: Roadha mas nimumuge kurin konmehen ves Doughnut hadhan vaane!\nރޯދަމަސް ނިމުމުގެ ކުރިން ކޮންމެހެން ވެސް ޑޯނަޓް ހަދަންވާނެ!\nފިރާޝާ މުހައްމަދު 22 May 2020, 14:25\nޑޯނަޓެއް ކާހިތްވާވަރުން ނުހުރެވިގެން އުޅެނީ ކިތައް ދިވެހިން ހެއްޔެވެ؟ ޝުގާ ނޫނީ ހަކުރުލީ ޑޯނަޓް ކާހިތްވާ ފަރާތްތަކާއި ޗޮކްލެޓް ހާކާފައި ހުންނަ ޑޯނަޓްތައް މީރުވެގެން ކައިއުޅޭ ކުޑަކުދިންވެސް އެހާމެ ގިނަ އެވެ. ޒަމާނާއެކު ޑޯނަޓްތަކުގެ ވައްތަރުތަކާއި ރަހަތައް ބަދަލުވެ ޑޯނަޓް ތައްޔާރު ކުުރުމުގެ ފޯރި ދިވެހިންގެ ތެރޭގައި ވެސް ގަދަ އެވެ.\nފޮނިތޮށިއެމްވީގެ ފަރާތުން އައިމިނަތު ރުޚުޝާ އަހުމަދު (ތޫތަ) މިއަހަރުގެ ސަންބަދިގޭގައި ތައްޔާރުކޮށްދޭ އެންމެ ފަހު ރެސިޕީއަކީ "ލޮކްޑައުންޑް ޔީސްޓް ފްރީ ޑޯނަޓް" އެވެ.\n140 ގްރާމް ސެލްފް ރެއިޒިން ފުށް\n190 ގްރާމް ޕްލެއިން ޔޯގަޓް\nމިރެސިޕީ ތައްޔާރުކުރުމަށް ޕްލެއިން ޔޯގަޓްގެ ބަދަލުގައި 112 ގްރާމް ކިރު ނުވަތަ 1/2 ޖޯޑު ކިރު ބޭނުންކުރެވިދާނެ އެވެ.\nސެލްފް ރެއިޒިން ފުށް ގޭގައި ނެތްނަމަ 140 ގްރާމް އާދައިގެ ފުށަށް 1 1/2 ސައިސަމުސާ ބޭކިންގ ޕައުޑަރ އެއްކުރާށެވެ. ނުވަތަ 140 ގްރާމް ފުށަށް 1/2 ސައިސަމުސާ ބޭކިންގ ސޮޑާ އެއްކޮށްލުމުންވެސް ސެލްފް ރެއިޒިންގ ފުށް ތައްޔާރުކުރެވުނީ އެވެ.\nޑޯނަޓް ތައްޔާރުކޮށްލަން ބޭނުންވާ ފުށް އަދި ޔޯގަޓް ރަނގަޅަށް އެއްކޮށްލުމަށްފަހު ޕައިޕިންގ ބޭގް އަކަށް އަޅާށެވެ. ތެޔޮ ތާސް ރަނގަޅަށް ހޫނުކޮށްލުމަށްފަހު ޕައިޕިންގ ބޭގް އިން ވީޑީއޯ އިން ފެންނަގޮތަށް ސީދާ ތެއްޔަށް ޑޯނަޓްތައް އަޅަމުން ކަތުރަކުން ބުރި ކުރަމުން ގެންދާށެވެ.\nރަނގަޅަށް ތެލަށް އަޅާލެވުމުން ގަދަ މުށިކުލައަކަށް ޑޯނަޓްތަކުގެ ކުލަ ބަދަލުވާނެއެވެ. އަދި ތެޔޮގަނޑުގެ މައްޗަށް ޑޯނަޓްތައް ވީޑިއޯއިން ފެންނަގޮތަށް އަރާނެއެވެ.\nސިނަމަން ޝުގާ އިން ގްލޭޒްކުރުމަށް\nބަޓަރ (މެލްޓް ކޮށްފަ)\n3 މޭޒުމަތީ ސަމުސާ ކާސްޓާ ޝުގާ ނުވަތަ އާދަައިގެ ހަކުރު\n1/2 މޭޒުމަތީ ސަމުސާ ފޮނިތޮށި (މުގުރާފަ)\nޑޯނަޓްތަކުގައި މެލްޓްކޮށްފައިހުރި ބަޓަރ އުނގުޅާށެވެ. އެއަށްފަހު ބޯތައްޓެއްގައި ހަކުރާއި ފޮނިތޮށި އެއްކޮށްލާށެވެ.\nޑޯނަޓްތައް ބޯތައްޓަށް އަޅާލުމަށްފަހު ރަނގަޅަށް ޑޯނަޓްތައް ކޯޓް ކޮށްލާށެވެ.\n125 ގްރާމް ނުވަތަ 1 ޖޯޑު އައިސިންގ ޝުގަރ\n38 ގްރާމް ބަޓަރ (މެލްޓަޑް)\n1-2 މޭޒުމަތީ ސަމުސާ ކިރު (އެމީހަކު ބޭނުންވާ ތިކްނެސް ކޮންސިސްޓެންސީ އެއް ހޯދުމަށް)\n1 ސައިސަމުސާ ވެނީލާ އެސެންސް\nހުރިހާ އިންގްރީޑިއަންޓްއެއް ބޯތައްޓެއްގައި ރަނގަޅަށް ވިސްކް ކޮށްލާށެވެ. އެއަށްފަހު ޑޯނަޓްތައް ރަނގަޅަށް ކޯޓް ކޮށްލާށެވެ.\nޗޮކްލެޓް ގްލޭޒް އަކަށް ބަދަލުކޮށްލަން ބޭނުންވާނަމަ2މޭޒުމަތީ ސަމުސާ ކޮކޯ ޕައުޑަރ އާއި އެއްކޮށް އިތުރު ކިރުކޮޅެއް މިކްސްއަށް އެޑްކޮށްލާށެވެ. އޭރުން އެކަމަށް ހައްލެއް ލިބުނީއެވެ.\nމިއަދުގެ ރޯދަވީއްލާގަޑިއަށް ޑޯނަޓް ތައްޔާރުކޮށް އަޖުމަބަލާލާށެވެ!\nfirafirarr ފިރާޝާ މުހައްމަދު\nތަފާތުކޮށްލަން ރާނބާފަތު ކާށި ފޮޅި


Mi Sarukaarah gina dhuvaheh neh: Shuja\nމި ސަރުކާރަށް ގިނަ ދުވަހެއް ނެތް: ޝުޖާއު\nޕީއެންސީގެ ނާއިބު ރައީސް އަދި ބާރަށު ދާއިރާގެ ކުރީގެ މެންބަރު އިބްރާހިމް ޝުޖާއު -- އަހުމަދު އަޝްހާދު އަބްދުﷲ (ޖެރީ) | އަވަސް\nއިދިކޮޅު ކޮންގްރެސް ޕާޓީ (ޕީއެންސީ) ގެ ނާއިބު ރައީސް އަދި ބާރަށު ދާއިރާގެ ކުރީގެ މެންބަރު އިބްރާހިމް ޝުޖާއު ފުލުސް އޮފީހަށް ހާޒިރުކޮށްފި އެވެ.\nމިދިޔަ މަހުގެ 27 ވަނަ ދުވަހު ޝުޖާއު އާއި އަބްދުއްރަހީމް ވަނީ ހައްޔަރުވެސް ކޮށްފަ އެވެ. އެ ދެ ބޭފުޅުން ހައްޔަރު ކުރީ އިންޑިއާއިން ހަދިޔާ ކުރި ކޮވިޑް ވެކްޝިނާ ބެހޭ ގޮތުން އަޑު އުފުލައި ދަރުބާރުގޭ ކުރިމަތީގައި އިހުތިޖާޖު ކުރަމުން ގެންދަވަނިކޮށެވެ. ހައްޔަރުކޮށް ފަހުން ވަނީ ދޫނިދޫއަށް ގެންގޮސްފަ އެވެ. ފުލުހުން މަސައްކަތް ކުރީ ކޯޓަށް ބަޔާން ދީގެން އެ ދެ ބޭފުޅުންގެ ބަންދަށް މުއްދަތު ހޯދާށެވެ. އެ ދެ ބޭފުޅުން ދޫކޮށްލާފައި ބޭތިއްބުން ނުރައްކާ ކަމަށްވެސް ފުލުހުން ކޯޓްގައި ބުންޏެވެ. ނަމަވެސް ކޯޓުން ވަނީ ފުލުހުންގެ ހުށައެޅުން ބަލައިނުގަނެ އެ ދެ ބޭފުޅުން ދޫކޮށްލާފަ އެވެ.\nމިއަދު ޝުޖާއު ފުލުހަށް ހާޒިރު ކުރީ އޭނާގެ މައްޗަށް ކުރެވޭ ތުހުމަތާއި ގުޅިގެން ބަޔާނެއް ނެގުމަށެވެ. ދެ ގަޑިއިރާއި 30 މިނެޓް ފުލުހުންގެ އިދާރާގައި އިންނެވުމަށް ފަހު ނިކުމެވަޑައިގެން ޝުޖާއު ވިދާޅުވީ ދަރުބާރުގެ ކައިރީގައި އޮތް އެއްވުމުގައި ފުލުހުންގެ ލައިނެއް ފަޅާލި ކަމަަށް ބަންދުގެ މަޖިލީހުގައި ފުލުހުން ބުނި ނަމަވެސް އެފަދަ އެއްވެސް ވާހަކައެއް މިއަދު ފުލުހުން ނުދައްކާ ކަމަށެވެ.\nފުލުހުންގެ ތުހުމަތުގައި އެއްވެސް އަސާސެއް ނެތް ކަމަށް ވިދާޅުވެ ޝުޖާއު ވިދާޅުވީ ފުލުހުން މިއަދު އަމަލު ކުރި ގޮތުން އެއްވެސް މައްސަލައެއް ނެތްކަން ޔަގީން ކުރެވިއްޖެ ކަމަށެވެ. އިދިކޮޅު ލީޑަޝިޕްގެ ބޭފުޅުން ފުލުހަށް ހާޒިރުކޮށް ބަޔާން ނަގާ އެކި މައްސަލަތައް އުފައްދަނީ ސަރުކާރު ޖަވާބުދާރީ ކުރުވަން މަސައްކަތް ކުރާތީ އެކަމަށް ހުރަސް އެޅުމަށް ކަމަށްވެސް ވިދާޅުވި އެވެ.\n"ސަރުކާރު ޖަވާބުދާރީ ކުރުމުގެ މަސައްކަތުގައި އަބަދުވެސް އަޅުގަނޑުމެން ދެމި ތިބޭނަން. އަޅުގަނޑަށް ގަބޫލުކުރޭ ގޮތުގައި މި ސަރުކާރަށް ދެން މާގިނަ ދުވަހެއް ނެތް މިހާރަކު. މިހާރު ރައީސުލްޖުމްހޫރިއްޔާ އޮފީހަށް ވަޑައިގަންނަވާއިރު ގަހެއް ތެޅިލިޔަސް ހީވަނީ އެ ވެއްޓެނީއޭ. އެ ހާލަތުގައި މި ސަރުކާރު މި އޮތީ. ދިވެހި ރައްޔިތުން ހިތްވަރު ކުރަންވީ،" ޝުޖާއު ވިދާޅުވި އެވެ.\nޝުޖާއު ވިދާޅުވީ ކޮވިޑްގެ ބަލިމަޑުކަމުގައި ސަރުކާރުން ހިންގާ ވައްކަމާއި ހަދަމުންދާ ގޯސްތަކުގެ ވާހަކަ ދައްކާނެ ކަމަށާ އެކަންކަން ހުއްޓުވަން ކިތަންމެ މަސައްކަތެއް ކުރިނަމަވެސް ނުވާނެ ކަމަށެވެ.\nމިދިޔަ މަހުގެ 27 ވަަނަ ދުވަހު އިދިކޮޅު ކޯލިޝަންގެ ސަޕޯޓަރުން ދަރުބާރުގޭ ކައިރީ ކުރި މުޒާހަރާއާ ގުޅިގެން އަބްދުއްރަހީމް އިއްޔެ ވަނީ ފުލުހަށް ހާޒިރު ކޮށްފަ އެވެ. އަބްދުއްރަހީމް ވިދާޅުވީ ފުލުހަށް ހާޒިރުކޮށް ތިން ތުހުމަތެއްކޮށް ބަޔާނެއް ނަގާފައިވާ ކަމަށެވެ.\nއަބްދުއްރަހީމްގެ މައްޗަށް ކޮށްފައިވާ ތުހުމަތުތަކަކީ ފުލުހުން ބަންދުކޮށްފައި އޮތް ސަރަހައްދަކަށް ވަނުމާއި ފުލުހުންގެ ދައުރު އަދާ ކުރަން ހުރަސް އެޅުމާއި ދަތުރުފަތުރަށް އުނދަގޫވާ ގޮތަށް ގޮތަށް މަގުބަންދު ކޮށްގެން އިށީނދެ އިންނަވައި އަޑުގަދަ ކުރެއްވުމެވެ.\nއޭނާ ވިދާޅުވީ ފުލުހުން ކުރަނީ ދޮގު ތުހުމަތުތަކެއް ކަމަށެވެ. އެ ދުވަހު ދަރުބާރުގެ ކައިރިއަށް އެއްވިއިރު އެ ސަރަހައްދު ފުލުހުންް ބަންދުކޮށްފައި ނުވާ ކަމަށާ އެ ސަރަހައްދަށް ފުލުހުން ދިޔައީ ވެސް މުޒާހަރާ ކުރަމުން ދަނިކޮށް ކަމަށެވެ. އަބްދުއްރަހީމް ވިދާޅުވީ ދަތުރުފަތުރަށް އުނދަގޫވާ ގޮތަށް ގޮތަށް މަގު ބަންދު ކޮށްގެން އިށީންދެ އިންނަވައި އަޑުގަދަ ކުރެއްވި ކަމަށް ފުލުހުން ބުނާއިރު މަގުމަތީ އިށީންދެ ވަޑައިގަތީ ކަކުލުގައި ރިއްސާތީ ކަމަަށެވެ.\n"އަޅުގަނޑު އިށީނީ ކުޑަކޮށް ކަކުލުގައި ރިއްސާތީ. ހަމަ އިށީންތަނާ ފުލުހުންގެ ދެ މީހަކު އައިސް އަޅުގަނޑު ނަގައިފި. ނަގައިގެން އެއްވެސް ސުވާލެއް ވެސް ނުކޮށް ގެންދިޔައީ. ގެންދަނިކޮށް އަޅުގަނޑު އަޑު އެހިން ކައިރި ހުރި ފުލުހަކު ބުނި އަޑު 'ހައްޔަރަށް ވާ ގޮތަށް' ގެންދާށޭ. ދެން އެ ގެންގޮސް ބަހަށްލައިގެން ކަސްޓޯޑިއަލްއަށް ގެންދިޔައީ. ގެންދިޔައިރު ވެސް ނޭނގޭ މި އުޅެނީ ކީއްވެގެން ކަމެއް،" އަބްދުއްރަހީމް ވިދާޅުވިއެވެ.\nއޭނާ ވިދާޅުވީ ދަރުބާރުގެ ކައިރިއަށް އެއްވުމުން އެތަނުން ދުރަށްދާން އެއްވެސް އިންޒާރެއް ފުލުހުން ނުދޭ ކަމަށާ ގާނޫނީ އިންޒާރުދޭން މަަސައްކަތް ކުރީ ކަސްޓޯޑިއަލްއަށް ގެންގޮސް ކަމަށެވެ. އިދިކޮޅުގެ އިސް ބޭފުޅުން ދަރުބާރުގެ ކައިރިއަށް ދިޔައީ އެޗްޕީއޭގެ އިސްވެރިންނާ ބައްދަލު ކުރުމަށް ކަމަަށާ ބޭނުމަކީ ވެކްސިނާމެދު ލިބިފައިވާ މައުލޫމާތުގެ ސައްހަކަން ޔަގީން ކުރުން ކަމަށްވެސް ވިދާޅުވިއެވެ.\nޕީޕީއެމް މޯލްޑިވްސް ޕޮލިސް ސާވިސް އިދިކޮޅު ފަރާތްތައް + ޕީޕަލްސް ނޭޝަނަލް ކޮންގްރެސް - ޕީއެންސީ އިބްރާހިމް ޝުޖާއު ޕޮލިޓިކްސް


Raees Yameen Ah Fihlevumuge Furusathu Nudheynan - Hassan Latheef - Vaguthu\nކޮވިޑަށް ފައްސިވި ނިސްބަތް ދެމަސް ފަހުން %3 އަށް - 13 ގަޑިއިރު ކުރިން\nރައީސް ޔާމީނަށް ފިއްލެވުމުގެ ފުރުސަތު ނުދޭނަން - ހަސަން ލަތީފު\nއިންތިހާބީ ރައީސް އިބްރާހީމް މުހައްމަދު ސޯލިހު(އިބޫ)ގެ ސަރުކާރުގައި ރައީސް އަބްދުﷲ ޔާމީނަށް ފިއްލަވައިގެން ވަޑައިނުގެންނެވޭނެ ކަމަށް އެމްޑީޕީގެ ޗެއާޕާސަން ހަސަން ލަތީފު ވިދާޅުވެއްޖެއެވެ.\nރޭ ރާއްޖެޓީވީގައި ވާހަކަ ދައްކަވަމުން ހަސަން ލަތީފު ވިދާޅުވީ އިންތިހާބީ ރައީސް އިބްރާހީމް މުހައްމަދު ސޯލިހުގެ ސަރުކާރެއްގައި ރައީސް ޔާމީނަށް ފިއްލަވައިގެން ވަޑައިނުގެންނެވޭނެ ކަމަށް އިބޫ ވިދާޅުވި ކަމަށެވެ.\n"ރައީސް ޔާމީން އަށް ފިއްލެވުމުގެ ފުރުސަތު ނުދެނޭ ކަމަށް އިބޫ ވިދާޅުވި އަޑު އަޅުގަނޑު އަޑުއެހިން. ބޮޑެތި ހިޔާނާތުގެ ތުހުމަތުތައް ރައީސް ޔާމީންގެ މައްޗަށް ކުރެވެމުންދާ އިރު އެމަނިކުފާނާ ގުޅޭ ބައެއް މައްސަލަތައް އެމްޑީޕީން ވެސް ވަނީ ފުލުހުންނަށް ހުށަހަޅާފައި. އަޅުގަނޑު ދިވެހި ފުލުހުންނަށް ދަންނަވަން އިޖުރާއަތްތައް ފުރިހަމަކޮށްގެން މިހާރުވެސް ފުލުހުންނަށް ރައީސް ޔާމީން ހައްޔަރުކުރެވޭނެ،" އޭނާ ވިދާޅުވިއެވެ.\nހަސަން ލަތީފު ވިދާޅުވީ ފުލުހުންނަށް މިހާރު ވެސް ރައީސް ޔާމީން ހައްޔަރު ކުރެވޭނެ ކަމަށާއި އަދި އެ މައްސަލަތައް ތަހުގީގު ވެސް ކުރެވޭނެ ކަމަށެވެ.\nމީގެ އިތުރުން ހަސަން ލަތީފު ވަނީ ރައީސް ޔާމީން އެމަނިކުފާނުގެ ސިޔާސީ ހަޔާތް އެއްކޮށް ނިންމާލައްވަނީ ކަމަށާއި ސިޔާސީ ވާހަކަ ދުވަހަކު ވެސް އެމަނިކުފާނަށް ނުދެއްކޭ ވަރަށް ފަހަތަށް ޖައްސާލާނެ ކަމަށް ވިދާޅުވެފައެވެ.\n"ބޮޑެތި ވައްކަންތަކާއި ބޮޑެތި ހިޔާނާތްތަކެއް ވެފައިވާއިރު ރައީސް ޔާމީން އެ ހުންނެވީ އެކަނިވެފައި. ރައީސް ޔާމީން ފަހަތަށް ޖައްސާލާނަން ދުވަހެއް ކޮޅުންވެސް ސިޔާސީ ވާހަކަ ދައްކަން ކެރިވަޑައިނުގަންނަވާ ވަރަށް" ހަސަން ލަތީފް ވިދާޅުވިއެވެ.\nހަސަން ލަތީފު އިތުރަށް ވިދާޅުވީ ރައީސް ޔާމީން ވަނީ ވަރަށް ބޮޑެތި ވައްކަންތަކެއް ކޮށްފައި ކަމަށާއި ވަރަށް ބޮޑެތި ހިޔާނާތްތަކެއް ވެފައި ކަމަަށެވެ.\nރައީސް ޔާމީން ނޫޅޭ ބިރަކުން ފިލާކަށް. ފިލިޔަސް ފިލާނީ ތިބައިގަނޑުގެ މީހުން\nތީގައި ރައީސް އަށް މީހުން ދަސްނުވީ އެއީ ތިޔާ ބުނާ ޒުވާނުންނޭ އެމެންނަކީ އަތުން ފައިން މަސައްކަތެއް ނުކޮށް ސަރުކާރުގެ ފައިސާ ގައި އެންޖޯއި ކުރަން އުޅޭ ބަޔަކަށް ވާތީވެ އެމެން ނަކީ ވަރަށް އަވަހަށް ފައިސާ އަށް ވިކިގެން ދާނެ ބަޔެކެވެ. މިރާއްޖޭގެ ސިޔާސީ ދާއިރާގައި ތިބި ބޮޑެތި މީހުންނަށް ދަސް ނުވެގެން އުޅޭ އެއްޗަކީ މިއީ އެވެ. މިހާރު ވެސް އިދިކޮޅު ކޯލިޝަންގެ އެއްވުން ތަކަށް އެދަނީ އެއްވެސް މަސައްކަތެއް ކާންބޯން ނުކުރާ ގިނަ ޒުވާނުންނޭ މީއޭ ދަސްނުވާ އެއްޗަކީ ސިޔާސީ ބޮޑުންނަށް މަމެންނަށް މިދަސްވެއޭ ވަރަށް ރީއްޗަށް ދެން ސަރުކާރުގެ ކުންފުނި ތަކުގެ ބޮޑުންނަށް ތިޔާ ތިބޭ މީހުންނާއި އަދި މިނިވަން މުވައްސަސާ ތަކުގައި ތިބޭ މީހުން ނަކީ ވެސް ހަަމަ ސްޓޭޓަސް އެއްގެ ބޭނުމުގައި އެކަނި ކިޔަވާ ފައި ތިބި މީހުންނޭ ވިޔަފާރި ވެރިންނަށް ވަރަށް ފަސޭހައިން ގަނެލެވޭނެއޭ އެތަނެއް ގެ ކައުންސިލް އެއްކޮށް އެއީއޭ މިނޭގޭ ތަންކޮޅަކީ މީ މަމެން ދަންނަ ކަމެކޭ.\nއޮކްޓޯބަރ 17, 2018 14:56\nހަސަން ބުނަންތަ ވާހަކައެއް މިހާރު ތިޔަކުޅެނީ ލެޔާ\nކިހިނެއް އެގެނީ ހަސަން މާދަމާ ވަންދެން ދުނިޔޭގަ ހުންނާނެ ކަމެއް\nމި ލަތީފަކީ ހާދަ ހަޔާތްކުޑަ މީހެއް. މިކަލޭގެ ހުރަގެއަށް ލާނެ މީހެއްނެތްތަ؟\nކުޑަ ކުޑަ ލަތީފާ، ޔާމީން ސިޔާސީ މީހުން އަށް ފިލަން ފުރުސަތު ދިން ގޮތަށް ދޭން ހަމަ ޖެހޭނީ\nއެމްޑީޕީއަކީ ފޭކް ވީޑިޔޯތަކާއި ފޭކު ޑޮކިޔުމަންޓްތައް ހަދަން މޮޅު ބައެކެވެ.ޔަޤީންވާކަމަކީ ވެރިކަމާއި ހަވާލުވެފައި އެފަދަ ލިޔެކިޔުންތައް ހަދާ ނެރޭނެއެވެ.ތިޔައީ 800 މިލިއަން ޑޮލަރުގެ ޑޮކިޔުމެންޓްތައް ހެދި މީހުންތާއެވެ. ދައުލަތް އިދިކޮޅު ކޯލީޝަނާއި ހަވާލުކުރާއިރު ހަޒާނާގައި ހުރިވަރު ރައީސް ޔާމީން ރައްޔިތުންނަށް ވިދާޅުވާނެއެވެ. އެހެންނޫނީ ހަވާލުވެފައި ބައިތުލްމާލުގައި އެންމެެ ލޯލާރިއެއް ވެސް ނެތޭ ޔާމީން ދިޔައީ ހުރިހާއެއްޗެއް ކާލައިގެންނޭ ވެސް ބުނެދާނެއެވެ.\nއޮކްޓޯބަރ 17, 2018 15:26\nމިކަލަ ޖަނަވާރުން ގޮވާއިގެން ހިންހޭނީ ސަރިކާރެއްވެސްނޫން.\nވޯޓަށް މަކަރުހަދާފާ ރައްޔިތުން ލޮލުގާ އަނދުމް އަޅުވަންނޫޅޭ.\nއޮކްޓޯބަރ 17, 2018 15:39\nހެހެހެ އަންނި އޮތީ އާކުޅިއެއް ދައްކާފަ. ޖަލައްލީމަ މައިބަދައައް ތަދުވަނީއޭ.ބުނީމަ ބޭރައް ފޮނުވާނެ ދެން ނައިސް ހުރީމަ.ނިމުނީނު. ޖަލުގެ ގައިދީންނައް ބޭސްފަރުވާކުރަން ބޭރައްނުފޮނުވައިގެން އެންމެ ބާރައް ހަޅެއްލެވީ ހަސަނު. އެހެންވީމާ ބޭރައް ފޮނުވަންޖެހޭނީ . މީ ޔަގީން.ކަމެއް\nހަސަނާ ބުނަން ރަނގަޅު ވާހަކައެއް ޔާމީނު ނުހޮވުނަސް މިވީ5އަހަރު ދުވަސް ތެރޭ ރާއްޖެއައް ވަރައް ގިނަ ކުރިއެރުން ގެނަސްދީފި އެކަންތައް ައަަހަަރެެމެެންް ބަލާގަންނައް އެހެންވީމާ ޔާމީނާ ކުޅެން ހިތައްވެސް ނާރުވާ އަހަރެމެން ބޭނުންހާ އެއްޗެއް ހަދާތަން ބަލާކައް ނުތިބޭނައް\nހަސަނާ ކަލޭ ތީ ކާކު؟ ބޮޑުބަލާއެއްނުން!! ތި ކުއްތާ މަޑުންހުރެބަލަ!!! ޔާމީން ފުރައިގެން ދާ ވަގުތެއް ކަލެއަށް އަންގަން އަހަރުމެން އެބައުޅެންތަ!!!!! މިބަލާވެރިކަމާ ބޯހަލާކު!!!!!!\nއޮކްޓޯބަރ 17, 2018 15:54\nމީދެން ކާކުތަ ސްޓޭޑިއަމް ހިޔަޅު އުތަ\nކޮބާތަ މާލޭގަ އިންދުމަށް ގަތް 3600 ފެންފޯއްރުއް . ފީވަކުންގަތީ 100 ރުއް ނޫންތަ ؟ ބާކީ ކޮބާ . ކިހާވަރެއްވީމަ ވައްކަމަކަށް ވާނީ ؟ ސުނާމީ ހިޔާތަކުގެ ފައިސާއިން ނެގި 60 މިލިއަންރުފިޔާ ކޮބާ ؟ ވީގޮތް ބުނެދޭނެ މީހަކުނެތްތަ ؟ ވީމާ ގުދޯގުދޯ ނުގޮވާ.\nދާންވީމަ ދާނެ. ޢަންނަންވީމަ އަންނާނެ. ޓިނުހަސަނަކާ ބެހޭކަމެއްނޫން.\nއޮކްޓޯބަރ 17, 2018 17:07\nތި ހަސަން ލަތީފު ކާލިކަމަށް އިތުރު ތަޙްޤީޤަކާއި ނުލައި އޮޑިޓް ރިޕޯތުން ދައްކާ 900 މިލިއަން ރުފިޔާއާއި ދޭތެރޭ ހަދާނެގޮތެއް ބުނެ ދީބަލަ! ކަނޑު ކޮހާ!!!\nއޮކްޓޯބަރ 17, 2018 17:18\nރައީސް ޔާމީނުގެ ހަނދާންތަކެއް ދެން މިޤައުމަކުން ފުހެއެއް ނުލެވޭނެ. މިފަހަރުގެ އިންތިޚާބުގާވެސް އެކަކަށް އެންމެ ގިނަ ވޯޓް ލިބިލެއްވީވެސް ރައީސް ޔާމީނަށް.!\nއޮކްޓޯބަރ 17, 2018 19:19\nޙަސަނާ ކަލޭ ތީ ކާކު މާފެންމައްޗަށް އަރައިގެން ތިއުޅެނީ\nއޮކްޓޯބަރ 17, 2018 20:23\nކަލޭ ތިޔަހެން ފެލި ފެލި ހުއްޓާ ދާންބެޔނުމިއްޔާ ފުރާގެން ދާނީ ދެން ލަލަލާ\nމީ ހަމަ ރަނގަޅަށް ހޭބަލިވެގެން އުޅޭމީހެއް، ޔާމީނުއަށްވުރެވެސް މިމީހުން ކަމަކާބިރުން ތެޅި ފޮޅޭހެން އެބަހީވޭ، ހީވަނީ މަރަށް ތެޅިފޮޅެނީހެން، ޔާމީނު ކަނޑުފއްތަން އެކިގޮތްގޮތުން މިމީހުން މަސައްކަތް ކުރަމުން އެބަދޭ، ﷲގެ ރަހުމަތުން ތިކަމެއްނުވާނެ، މިގައުމުގެ ގިނަ ރަށްޔިތުން އެބަތިބި ޔާމީނުއާ އެއްކޮށް، މާބޮޑަށް ފުއްޕަން ނޫޅޭ، ނިޢުމަތެއް ލިބުނީމަ ބޮޑާވެ ކިބުރުވެރިވެގަންނަނަމަ މާތްﷲ އިރާދަކުރައްވައިފި ނަމަ އެކަމެއް ދައްކަވާފަ ބައްލަވައިގަން ސިކުންތު ކޮޅެއްވެސް ނުވާނެ. މާތްﷲ މިބައިމީހުންގެ ނުބައި ރޭވުން ނާކާމިޔާބު ކުރައްވާށި، އާމީން.\nއޮކްޓޯބަރ 17, 2018 21:28\nކޮބާ ބާރުގަދަ ބޭރުގެ ގައުމުތަކާ ލެޑިގަތުމުގެ ނަތީޖާ މިފެންނަނީ. ރާއްޖޭގެ އެތެރޭގެ ކަންކަމާ ނުބެހެވޭނޭކިޔާ މިއަދު ތިފެނުނީ އެކަމުގެ ނަތީޖާ. ދިވެހިރާއްޖޭގައި ވެރިކަން ކުރި އެއްވެސް ރައީސްއަކު ބޭރުގެ ގައުމުތަކާ ލެޑިއެއްނުގަނެ. މިފަދަ ޑިކްޓޭޓަރުންގެ ނިމުންވެސް ވަރަށް ހިތިވާނެ. ޢަފްރާޝީމް ގެ މަރު އަދި އެމަރާގުޅުންހުރި7މީހުންގެ މަރު. ތެލުގެ ވަގުވިޔަފާރި.\nއޮކްޓޯބަރ 17, 2018 21:50\nޔާމީނެެއްނޫން ސިޔާސީ މީހުން ފިލަން ފުރުސަތު ދިނީ. އެމީހުން ހިމާޔަތްކުރީ ދުނިޔޭގެ ގައުމުތަކުން. އަބަދުވެސް އަނިޔާވެރި ވެރިންނާއި ދެކޮޅަށް ދުނިޔޭގެ ގައުމުތަކުން ތެދުވަަނެ. ތަންދޮރު ނޭގޭ ޖަހިލުން ނަށް އޮޅުވާލަނީ ބޭރުގައުމަތަކުން ތިމަންނަމެން ގެ ދާހިލީކަންކަމުގެ ތެރެއަށް ވަންނަނީއޭކިޔާ. މިއަދު ޑިކްޓޭޓަރުން ހިމާޔަތްކުރާނެ ގައުމެއް ނޯންނާނެ. ޢެހެންވެ ޔާމިނަށް ފަލާގެންވެސް ނުދެވޭނެ. ތީ ޖާހިލު މީހުން ގިނަ ޕާޓީއެއް ނުވިސްނޭނެ.


3. މަޢުރިފާ ނަމުގެ ތެރެއިން އިސްމު މަޥްޞޫލު (ގުޅުވައިދޭ ބަދަލުނަން)\nމިއީ ވާހަކައިގައި ބަޔާން ކުރެވޭ ފަރާތާ މެދު އިތުރު ތަފްޞީލެއް ދިނުމަށް ޓަކައި، އެ ފަރާތާއި އެ ފަރާތާ މެދު ދެވޭ ތަފްޞީލު ގުޅައިލުމުގެ ގޮތުން ބޭނުން ކުރެވޭ ނަންނަމެވެ. މީގެ މިސާލަކީ: اﻟذي އާއި اﻟﺘﻲ އެވެ.\nއިސްމު މަޥްޞޫލުގެ ތާވަލު\nމި ކަލިމަތައް ބޭނުން ކުރެވެނީ ތަފްޞީލު ދިނުމަށް ޓަކައި، އިނގިރޭސި ބަހުން that އާއި which އާއި who ބޭނުން ކުރެވޭ ގޮތާ ދާދި އެއްގޮތަކަށެވެ. ޣައިރުޢާޤިލް ޖަމްޢަކީ އަންހެން އެކަތީގެ ހުކުމުގައިވާ ބަޔަކަށް ވާތީ ޣައިރުޢާޤިލް ޖަމްޢަށް ބޭނުން ކުރާ އިސްމު މަޥްޞޫލަކީ اﻟﱠﺘﻲْ އެވެ.\n4. މަޢުރިފާ ނަމުގެ ތެރެއިން ޢަލަމް (ޚާއްޞަނަން)\nޢަލަމް ނުވަތަ ޚާއްޞަ ނަމަކީ، މީހަކަށް ނުވަތަ ތަނަކަށް ނުވަތަ އެއްޗަކަށް ޚާއްޞަކޮށް، އެ ނަމެއް ހިމެނޭ ބާވަތުގެ އާއްމު ނަމުގެ ތެރެއިން އެ ނަން ވަކިކޮށް، ޚާއްޞަ ވަކި ފަރާތެއްގެ ގޮތުގައި ދެނެގަތުމަށްޓަކައި ދީފައި ހުންނަ ތަފާތު ނަމެވެ.\nމިސާލު: ﻣﹸﺤﻤﱠﺪﹲ ، ﻣﹶرْﻳمﹸ، ﻣﹶﻜﱠﺔﹸ.\nނަކިރާ އިސްމާއި ޢާއްމުނަން މަޢުރިފާކުރުން:\nޢަރަބި ބަހުގައި އިސްމު ބެހެނީ ދެ ބަޔަކަށް ކަމާއި އެ ދެ ބަޔަކީ، މަޢުރިފާ (އެނގޭ –definite nouns) އިސްމާއި، ނަކިރާ (ނޭނގޭ –indefinite common nouns) އިސްމުކަން މިހާރު އަޅުގަނޑުމެންނަށް އެބަ އެނގެއެވެ. ނަކިރާ އިސްމަކީ ޢާއްމު ނަމުގެ ތެރެއިން މަޢުރިފާ (ނުވަތަ އެނގޭ ނަމަކަށް ބަދަލު) ކުރެވިފައި ނުވާ ކޮންމެ އިސްމެކެވެ. މަޢުރިފާ އިސްމަކީ ވަކި ފަރާތެއް ޢައްޔަން ކުރުމަށް ބޭނުން ކުރާ އިސްމެވެ. ނަކިރާ އިސްމަކީ ވަކި ފަރާތެއް ޢައްޔަން ނުކުރެވޭ އިސްމެވެ. މިސާލަކަށް ﺑَﯾْتٌ ގެއެއް. މިއީ ޢައްޔަން ކުރެވޭ ވަކި އެއް ގެއަކަށް އެކަނި ނިސްބަތް ކުރެވޭ ނަމެއް ނޫނެވެ.\nޢާއްމުނަން މަޢުރިފާ ކުރެވެނީ3ގޮތަކުންނެވެ. އެއީ :-\n1. ” ال ” ކުރިޔަށް ގެނެސްގެންނާއި،\n2. އެހެން މަޢުރިފާ ނަމަކަށް ނިސްބަތްކޮށް ނުވަތަ މިލްކުކޮށްދީގެންނާއި (މުޟާފަކަށް ހަދައިގެންނާއި)،\n3. މުނާދާ މަޤްޞޫދަކަށް ހަދައިގެންނެވެ.\n“ال ” އަކީ މަޢުރިފާގެ ޢަލާމާތެކެވެ. ތަންވީނަކީ ނަކިރާގެ ޢަލާމާތެކެވެ. ތަންވީނަކީ ނަކިރާގެ ޢަލާމާތަކަށް ވީ ނަމަވެސް، އަސްލު ޢަރަބި ފިރިހެން ޚާއްޞަ ނަމާއި، ތިން އަކުރުގެ ޚާއްޞަ ނަމުގެ ތެރެއިން މެދު އަކުރުގައި ސުކުން ޖެހިފައި ހުންނަ ނަންނަމުގައި ތަންވީނު ޖެހެއެވެ.3އަކުރު އޮވެފައި މެދު އަކުރުގައި ސުކުން އޮވެއްޖެނަމަ ތަންވީނު ޖެހުމުގެ މި އުސޫލު އަންހެން ޚާއްޞަ ނަމަށް ވެސް ހިނގައެވެ. މި ޙާލަތުގައި ނޫނީ އަންހެން ޚާއްޞަ ނަމުގެ ފަހު އަކުރުގައި އޮންނާނީ އެއްމެ ފިއްޔެކެވެ.\nމިސާލު: ﻣَرْﯾَمُ – އަންހެން ޚާއްޞަ ނަމަކަށް ވާތީ ފަހު އަކުރުގައި އެއް ފިލި.\nމިސާލު: ﻣُﺣَﻣﱠدٌ – އަސްލު ޢަރަބި ފިރިހެން ޚާއްޞަ ނަމަކަށް ވާތީ ތަންވީނު ޖެހިފައި.\nމިސާލު: ﻟُوْطٌ – ތިން އަކުރުގެ ޚާއްޞަ ނަމުގެ ތެރެއިން މެދު އަކުރުގައި ސުކުން ޖެހިފައިވުމުގެ ސަބަބުން ތަންވީނު ޖެހިފައި.\nމިސާލު: ھِﻧْدٌ – އަންހެން ޚާއްޞަނަމެއް.3އަކުރުގެ ތެރެއިން މެދު އަކުރުގައި ސުކުން އޮތުމުގެ ސަބަބުން ތަންވީނު ޖެހިފައި.\nމިތާނގައި ފާހަގަ ކޮށްލަންޖެހޭ ނުކުތާއަކީ ޢަލަމް ނުވަތަ ޚާއްޞަނަމުގައި ތަންވީނު ޖެހުމަކީ އިސްތިސްނާ ޙާލަތަކަށް ވާތީ ތަންވީނު ޖެހިފައި އޮތަސް ޢަލަމެއްގެ އާއްމު ހުކުމަކީ މަޢުރިފާ ނަމަކަށް ވުމެވެ. ތަންވީނު ނުޖެހޭ ޢަލަމެއްގެ ފަހު އަކުރުގައި ތަންވީނު ޖަހައިގެން ނަކިރާ ކުރުމަކީ އަދި މުޅީން އެހެން ކަމެކެވެ.


ޙަޤީޤީ ޙާދިސާ: ނޯކިރީކުރަންޖެހުމުން ކިޔެވޭނެ ގޮތެއް ނެތް ޙާލުގަ ނަމާދުކޮށް ދުޢާކުރުމުގަ ސާބިތުވި އަންހެންކުއްޖަކަށް ރަންދުނިޔެ ލިބުނު ގޮތުގެ ވާހަކަ!\nއަޅުގަނޑަކީވެސް ވަރަށް ނިކަމެތި ޙާލުގައި މާލޭގައި އުޅެމުން އައި އަންހެނަކީމެވެ. އުމުރުން 12 އަހަރުގައި ބައްޕަ މާލެ ގެނެސް ބައްޕަގެ ވަރަށް ގާތް ރަހްމަތްތެރި ޢާއިލާއަކާއި އަޅުގަނޑު ޙަވާލުކުރީ ވަރަށް ފޮނި އުންމީދުތައް ކުރަމުންނެވެ. ކިޔަވައިދީ މޮޅު ދަރިއަކަށް ހެދުމުގެ އުންމީދުގައެވެ.\nއެކަމުގެ އަގަކަށް އެމީހުން ކަނޑައެޅި މަހު ފީވެސް ބައްޕަ ގެންދިއައީ ދައްކަމުންނެވެ. ނަމަވެސް އަޅުގަނޑާއިމެދު ގެއިން ކަންކަން ކުރީ ރަނގަޅަށް ކަމަކަށް ނުބުނެވޭނެއެވެ. އެއީ ޢުމުރާއި ނުގުޅޭވަރުގެ ބުރަ މަސައްކަތް ކުރުވީތީއެވެ. ގިނަ ދުވަސްދުވަހު ފިލާވަޅުތައް ދަސްކުރަންވެސް ވަގުތު ނުދޭތީއެވެ.\nކޮންމެ ދުވަހަކީ އެކަންކަމާއިހުރެ ކަރުނައަޅާ ރޯންޖެހުނު ދުވަހެއް ކަމަށް ބުނުމަކީ ދޮގަކަށް ނުވާނެއެވެ. ނަމަވެސް ހިތްވަރުކުރީމެވެ. ބައްޕަމެން އުންމީދުކުރިފަދަ ދަރިއަކަށްވާން މަސައްކަތްކުރީމެވެ. ނަތީޖާއެއްގެ ގޮތުން އޭލެވެލް އިމްތިޙާނުގައިވެސް ރަނގަޅު ނަތީޖާއެއްވެސް ލިބުނެވެ.\nއަޅުގަނޑަށް ސާބިތުކަން ލިބުނީ ގްރޭޑް9ގައި އެކުގައި އުޅުނު ކުއްޖެއްހެ މައިންބަފައިންގެ ކިބައިންނެވެ. އެއީ ވަރަށް ތަޤްވާވެރި ދެމަފިރިންނެވެ. އެދެމަފިރިންނަށް އަޅުގަނޑަށް ވިސްނައިދިނީ އެއުމުރުގައިވެސް ވަގުތުގައި ފަރުޟު5ނަމާދުކޮށް ދަމުނަމާދުކޮށް ދުޢާކުރާނަމަ އެމީހަކު އެދޭ ކަންކަން ހިންމަވައި ދެއްވަވާނެ ކަމެވެ. އަޅުގަނޑު އައީ އެކަންކުރަމުންނެވެ. އެދެމަފިރިންނާއި ބައްދަލުވި ފަހުން އަޅުގަނޑު އެންމެ ނަމާދެއްވެސް ނާޅަމެވެ. ކަމެއް ދިމާވެގެން ހާލަކުން ފަހަރަކު ވަގުގައި ނުކުރެވުނު ނަމަވެސް ޤަޟާކުރަމެވެ.\nދެން މިކިޔައިދެނީ އެކަމުގެ ނަތީޖާ ފެނުނު ގޮތެވެ. އޭލެވެލް ނަތީޖާ ލިބުމުން ފުރަތަމަ ދިއައީ ރަށަށެވެ. ރަށުގައި ހުއްޓާ އަޅުގަނޑުގެ ރައްޓެހި އަންހެން ކުއްޖާ ގުޅާފައި ބުނީ މެލޭސިޔާގައި ޑިގްރީއަށް ކިޔަވަން ވިލާ ފައުންޑޭޝަނުން ފުރުޞަތު ޑޭންފަށައިފިކަމަށާއި އެކަމަށް ކުރިމަތިލުން ރަނގަޅު ކަމަށެވެ.\nއަޅުގަނޑު ކުރިމަތިލީމެވެ. ފުރުޞަތުވެސް ލިބުނެވެ. ކިޔަވަން ހުއްޓާ ބައްދަލުވި މެލޭސިޔާ ޒުވާނަކާއި ގާތް ގުޅުމެއް އުފެދި އެ ގުޅުމުގެ ތެރެއިން ކައިވެނިވެސް ކުރެވުނެވެ. ކައިވެނީގައި މިހާރު ވަނީ3ދަރިންވެސް ލިބިފައެވެ. ދިރިއުޅެމުން މިދަނީ މެލޭސިޔާގައެވެ. މަންމަ އާއި ބައްޕަވެސް މިއުޅެނީ މެލޭސިޔާއަށް ގެނެސްގެންނެވެ.\nފިރިމީހާގެ ޢާއިލާއަކީ އެންމެ މުއްސަނދި ޢާއިލާއެއް ނޫންނަމަވެސް އުޅެލެވޭވަރުގެ ތަނަވަސް ޢާއިލާއެކެވެ. އެމީހުންގެ އެހީތެރިކަމާ ނުލައިވެސް އުޅެވޭނެވަރަށް ދެމަފިރިންގެ މަސައްކަތުން އާމްދަނީވެސް ލިބެއެވެ. އިން ޝާ ﷲ\nއަޅުގަނޑަށް ޕީއެޗްޑީ ޙާޞިލުކުރެވުނީ މަންމަ އާއި ބައްޕަ މެލޭސިޔާއަށް ގެނައިފަހުންނެވެ. އެރޭ ބައްޕައާއި މަންމައަށް ބުނެވުނެވެ. "ތިއަ އެރުނީ އަހަރެމެންނަށް އުންމީދުވެސް ނުކުރެވޭ ހިސާބަށެވެ. ހުވަފެނުންވެސް ނުފެންނަ ހިސާބަކަށެވެ. އެންމެ ބޮޑު ހިތާމައަކީ ދަރިފުޅަށް އެކަށީގެންވާވަރުގެ ހަދިޔާއެއް ގަނެދެވެން ނެތްކަމެވެ. މަސް ދޯނި ވިއްކާލާފަވެސް ހަދިޔާއެއް ދޭނަމެވެ."\nއަޅުގަނޑު ބުނީމެވެ. "ހަދިޔާދޭންޖެހޭނީ އަޅުގަނޑަށެވެ. ލިބުނު ހުރިހާ ކާމިޔާބީއެއްގެ ސިއްރަކީވެސް މާތް ﷲ ގެ ރަޙްމަތްފުޅާއި މަންމައާއި ބައްޕަގެ ހެޔޮ ދުޢާއެވެ." އެހެން ބުނުމުން ދެމަފިރިން އެކުގައި ރޯންފެށިއެވެ.\nރޮނީ ކީއްވެގެންތޯ ފިރިމީހާ ސުވާލުކުރުމުން ދެކެވުނު ވާހަކަތައް އަޑުއަހާފައި ފިރިމީހާ ގޮސް އޭނާގެ ފޯނު ނަގައިގެން އިރުކޮޅަކު އުޅެފައި އައިސް މަންމަމެންނަށް ދައްކައިލިއެވެ. އޮތީ ރަނގަޅު އަދަދަކުން މަންމަ ޢާއި ބައްޕަގެ ނަމުގައި މިސްކިތަކަށް ޞަދަޤާތްކޮށްފައެވެ. އަދި ބުންޏެވެ. "މަންމަ އާއި ބައްޕަ ކޮށްދޭންވީ ކަމަކީ އަހަރެމެން ދެދަރިންނަށްޓަކައި ހެޔޮދުޢާކޮށްދިނުމެވެ.\nމިއަދުނޫހުގެ ކިޔުންތެރިންނޭވެ! މިއަދުނޫހުގައި ކިޔުންތެރިން ޙިއްޞާކުރަމުން ގެންދާ ޙަޤީޤީ ޙާދިސާގެ ސީރީޒް އަޅުގަނޑުވެސް ކިޔަމެވެ. ބުނެލަން ބޭނުމީ ކިތަންމެ ދަތިޙާލުގައި އުލެންޖެހުނު ނަމަވެސް ހިތްވަރުކުރާށެވެ. ނަމާދު ޤާއިމުކުރާށެވެ! ދަމުނަމާދުކޮށް ދުޢާކުރާށެވެ! ދެން އޮތްބައި އެކަލާނގެއަށް ވަކީލްކުރާށެވެ! ރަހްމަތް ލައްވަވާނެ ގޮތް ނުވެސް އެނގޭނެއެވެ. އިން ޝާ ﷲ\nއަދި އެއްވާހަކަ ބުނެލާނަމެވެ. މިއަދާއި ހަމައަށްވެސް މިހުރީ ފަރުޟު ނަމާދުތަކާއި ދަމުނަމާދުކުރުމުގައި ސާބިތުވެއެވެ. ކައިވެނިކުރީންސުރެ ދަމުނަމާދުކުރަނީ ދެމަފިރިން އެކުގައެވެ. މިވާހަކަ މިބުނީ އެންމެ މަޤްޞަދެއްގައެވެ. ކިޔުންތެރިންނަށް ހިތްވަރު ދިނުމަށެވެ.\n- ސަމީރާ/ މިއަދުނޫހުގެ ކިޔުންތެރިއެއް


މަޤާމު: އެޑްމިނިސްޓްރޭޓިވް އޮފިސަރ\nއެހެނިހެން ޢިނާޔަތް: އިތުރުގަޑީގައި މަސައްކަތްކުރަން ޖެހޭނަމަ، ހަމަޖެހިފައި އޮންނަ އުސޫލެއްގެމަތިން އިތުރުގަޑީގެ ފައިސާ ލިބޭނެއެވެ. އަދި ހަމަޖެހިފައިވާ އުސޫލުން، ފޯނު އެލަވަންސާއި، ޓެނުއަރޝިޕް އެލަވަންސް ލިބޭނެއެވެ.\n1- ސަރުކާރުގެ މުދަލާއި ފައިސާ ބެލެހެއްޓުމުގެ ޤާނޫނާއި ގަވާއިދުގައިވާ ގޮތުގެ މަތިން ފައިސާގެ އެންމެހައި ލިޔެކިޔުންތައް ލިޔެ ބެލެހެއްޓުން.\n2- ސުކޫލަށް ހޯދަންޖެހޭ ފައިސާ ޖަމާކުރުމުގެ އިންތިޒާމްތައް ހަމަޖައްސައި، އެކަންކަމާ ގުޅިގެން ބަލަހައްޓަންޖެހޭ އެންމެހައި ރެކޯޑުތައް ބެލެހެއްޓުން.\n3- އިތުރުގަޑީގެ ރިޕޯޓާއި، ގަޑިޖެހުނު މީހުންގެ ރިޕޯޓާއި، ހާޒިރީ ރިޕޯޓު ހެދުން.\n4- މާލީ ހިސާބުތައް ނިންމުމަށް ކަނޑައަޅާފައިވާ ތާރީޚުތަކަށް މާލީ ހިސާބުތައް ނިންމައި، ފޮނުވަންޖެހޭ ހިސާބުތަކާ ރިޕޯޓްތައް ފޮނުވަންޖެހޭ ތަންތަނަށް ފޮނުވައި، ލިބުނުކަން ކަށަވަރުކުރުމާއި، ލިޔެކިޔުން ފައިލުކޮށް ބެލެހެއްޓުން.\n5- ސިޓީއާއި މެސެޖް ބަލައިގަނެ އެންޓަރކުރުމާއި، ލިޔުމާއި ފޮނުވަންޖެހޭ ތަންތަނަށް ފޮނުވުމާއި، އެ ތަންތަނަށް ލިބުނުކަން ކަށަވަރުކުރުމާއި، އެކަން އެނގޭގޮތަށް ރިކޯޑު ބަލަހައްޓައި، އެ ލިޔެކިއުންތައް ދުވަހުން ދުވަހަށް ފައިލުކޮށް ބެލެހެއްޓުން.\n6- ސުކޫލުގައި ހިމެނޭ އެންމެހައި ތަކެތީގެ ސްޓޮކާއި އިންވެންޓްރީ ބެލެހެއްޓުމާއި، ނީލަން ކިޔަންޖެހޭ ތަކެތި ނީލަންކިޔުމަށްޓަކައި ހޯދަންޖެހޭ މަޢުލޫމާތުތައް ހޯދައިގެން ނީލަންކިޔުމުގެ އެންމެހައި ކަންކަންކުރުން.\n7- ސްކޫލުގެ ފަރާތުން މެހްމާނުންނަށް އަދާކުރަންޖެހޭ މެހްމާންދާރީގެ އިންތިޒާމްތައް ހަމަޖެއްސުމުގައި އެހީތެރިވުމާއި، އެކަމަޑޭޝަން ހަމަޖެއްސުމުގައި ސްކޫލުން ދޭންޖެހޭ އެހީތެރިކަން ފޯރުކޮށްދިނުމާއި، ޓީޗަރުން ފުރުވައިލުމާއި، އެނބުރި އަންނަ ދުވަސްވަރު އެކަންކަމާ ގުޅިގެން ކުރަންޖެހޭ އެންމެހައި ކަންކަން ކުރުން.\n8- އިދާރީ މަސައްކަތް ކުރާ މުވައްޒަފުން ޗުއްޓީގައި ތިބޭ ދުވަސްވަރު އިދާރީގޮތުން ބެލެހެއްޓުމަށް ހަވާލުކުރެވޭ އެންމެހައި މަސައްކަތް ކުރުން.\n9- ދަރިވަރުންގެ ލީވިންގ ސެޓްފިކެޓް ތައްޔާރުކޮށް، ހަމަޖެހިފައިވާ އުސޫލާ އެއްގޮތަށް ހަވާލުކުރުން.\n10- ޔައުމިއްޔާ ލިޔެ ސޮއިކުރުވުން.\n11- ސްކޫލުން ބާއްވާ މީޓިންގތަކަށް އެންގުން.\n12- ސްކޫލުގެ މުވައްޒަފުންގެ ދާއިމީ ރަޖިސްޓަރީ ބެލެހެއްޓުމާއި، މުވައްޒަފުންގެ ޕާރސަނަލް ފައިލްތައް އަޕްޑޭޓްކޮށް ބެލެހެއްޓުން.\n13- ދަރިވަރުންގެ ރަޖިސްޓަރީ ގަވައިދުން އަޕްޑޭޓްކޮށް ބެލެހެއްޓުން.\n14- މުވައްޒަފުންގެ ޗުއްޓީ ޗިޓު ތައްޔާރުކޮށް، ޗުއްޓީއަށް ދިއުމުގެ ކުރިން މުވައްޒަފާ ހަވާލުކުރުން.\n15- ސްކޫލުން ކުރިޔަށްގެންދާ ޚާއްޞަ މަސައްކަތްތަކުގައި، ކޯކަރިކިއުލަރ އެކްޓިވިޓީސްތަކުގައި ބައިވެރިވުމާއި، މަސައްކަތުގެ ދާއިރާގެ ތެރެއިން ހަވާލުކުރެވޭ އެހެނިހެން މަސައްކަތްތައް ކުރުން.\n1- މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ގަޢުމީ ސަނަދުތަކުގެ އޮނިގަނޑު ލެވެލް3ގެ ސަނަދެއް ހާސިލްކޮށްފައިވުމާއެކު މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ\n2- ސާނަވީ އިމްތިހާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައި ވުމާއެކު، އޭގެ އިތުރުން ސެކަންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\n- ތަޢުލީމާއި ތަމްރީން، މަސައްކަތުގެ ތަޖުރިބާ އަދި މަސައްކަތުގެ ހުނަރާއި ފެންވަރާއި ޤާބިލުކަމާއި ސިފަތަކަށެވެ.\nހ. މިމަޤާމަށް މީހަކު ހޮވުމަށް ބާއްވާ އިންޓަރވިއު 2015 ފެބުރުވަރީ 16 ން 18 އާދެމެދު ތާރީޚެއްގައި އޮންނާނެއެވެ.\nހ- ފުރިހަމަކޮށްފައިވާ އެޕްލިކޭޝަން ފޯމު (ސްކޫލު އޮފީހުން އަދި ސިވިލް ސާވިސްގެ ސައިޓް www.csc.gov.mv) އިން ލިބިވަޑައިގަންނަވާނެއެވެ.\nރ- ވަޒީފާއަށް އެދޭފަރާތުގެ ދިވެހި ރައްޔިތެއްކަން އަންގައިދޭކާޑުގެ ދެފުށް ފެންނާނޭ، ލިޔެފައިވާ ލިޔުންތައް ކިޔަން އެނގޭ ފަދަ ސާފު ކޮޕީއެއް\n- ވަޒީފާއަށް އެދި ހުށަހަޅަންޖެހޭ ތަކެތި ހުށަހަޅުއްވާނީ ހދ.ނޮޅިވަރަމް ސުކޫލަށެވެ.\n- ތަކެތި ހުށަހެޅުމުގެ ސުންގަޑިއަކީ 2015 ފެބުރުވަރީ 12 ވާ ހޯމަ ދުވަހުގެ 14:00 އެވެ.\nމި އިޢުލާނާ ގުޅިގެން މި މަޤާމަށް ކުރިމަތިލާ ފަރާތްތަކުގެ ތެރެއިން ޝަރުތުހަމަވާ ފަރާތްތައް އިންޓަރވިއު ކުރުމަށްފަހު އެންމެ މަތީ މާކްސް ލިބޭ، އަދި އެންމެ ޤާބިލުކަމަށް ފެންނަ ފަރާތަކަށް މިވަޒީފާ ހަމަޖައްސައި ދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން މިސުކޫލް (ނޮޅިވަރަމް ސުކޫލް) ގެ ނަންބަރު 6520555 ފޯނަށް ގުޅުއްވުން އެދެމެވެ.


Mi inthihaab gai gaaiygandakah 4,000 meehun ge vote sirreh noon! | Mihaaru\nއަމީނިއްޔާ ސްކޫލުގައި ބަހައްޓާފައިވާ ތ. އަތޮޅުގެ ވޯޓު ފޮއްޓަކަށް ވޯޓުލީ މީހެއްގެ އިނގިލީގައި ވޯޓުލީކަމުގެ ފާހަގަ ޖަހަނީ.-- ފޮޓޯ: ނިޝާން އަލީ /މިހާރު\nމި އިންތިޚާބުގައި ގާތްގަނޑަކަށް 4،000 މީހުންގެ ވޯޓު ސިއްރެއް ނޫން!\n06 އެޕްރީލް 2019 - 12:33 35 comments\nވޯޓަކީ ވަރަށް ބޮޑު ސިއްރަކަށް ވި ނަމަވެސް މާލެ އާއި ރަށްރަށުގައި މިއަދު ކުރިއަށްދާ ރައްޔިތުންގެ މަޖިލީހުގެ އިންތިޚާބުގައި ގާތްގަނޑަކަށް 4،000 މީހުންގެ ވޯޓު ސިއްރުކުރެވޭނެ ގޮތެއް ނެތެވެ.\nމި އިންތިޚާބުގައި 87 ދާއިރާ އަށް 264،442 މީހުންނަށް ވޯޓު ލުމުގެ ހައްގު ލިބިގެންވެ އެވެ.\nމަޖިލިސް އިންތިޚާބަށް "މިހާރު" އިން ހެދި ޚާއްސަ ވެބްސައިޓުގައިވާ މައުލޫމާތުތަކުން ދައްކާ ގޮތުގައި ރީރަޖިސްޓްރީކުރި މީހުންގެ ތެރެއިން 3،993 މީހަކު ވޯޓު ލާ ފޮއްޓަށް، އޭނާ ނިސްބަތްވާ ދާއިރާގެ އެހެން މީހަކު ވޯޓެއް ނުލަ އެވެ. އޭގެ މާނައަކީ އެ 3،993 މީހުންގެ ވޯޓު ސިއްރުނުވާނެ ކަމެވެ. އެހެންކަމުން ވޯޓުގެ ނަތީޖާ އިއުލާން ކުރުމާ އެކު އެ މީހުން ވޯޓު ލީ ކެންޑިޑޭޓު ވެސް އެނގޭނެ އެވެ.\nމީގެ އިތުރުން ވެސް ވޯޓު ސިއްރުނުވުމުގެ ފުރުސަތު އޮތް 3،256 މީހަކު ރީރަޖިސްޓްރީކޮށްފައިވެ އެވެ. އެގޮތަށް ދިމާވަނީ އެއް ފޮއްޓަކަށް އެއް ދާއިރާއަކަށް ވޯޓު ލާ އެންމެ ދެ މީހުން ތިބުމެވެ. އޭގެ މާނައަކީ އެއިން ފޮއްޓަކަށް އެތަނުން އެކަކު ވޯޓު ނުލައިފި ނަމަ ދެން ހުރި މީހާގެ ވޯޓުގެ ސިއްރުކަން ގެއްލުމެވެ.\nއިލެކްޝަންސް ކޮމިޝަންގެ މެމްބަރު އަހްމަދު އަކްރަމް ވިދާޅުވީ ވޯޓުލާން ޖެހޭ ތަންތަނުގެ ސަބަބުން ވޯޓުގެ ސިއްރު ކަން ގެއްލޭ މީހުން އެހެން ތަންތަނަށް ރަޖިސްޓްރީވާން ފުރުސަތު ދޭ ކަމަށެވެ. މި އިންތިޚާބުގައި ވެސް އެ ފުރުސަތު ދިން ކަމަށް އޭނާ ވިދާޅުވި އެވެ.\n"މިހާރު"ގެ ވެބްސައިޓުގައިވާ އިންތިޚާބާ ގުޅޭ މައުލޫމާތުތަކުން، އެންމެ ޝައުގުވެރި އެއް ކަމަކީ ވެލާނާ އިންޓަނޭޝަނަލް އެއާޕޯޓުގައި ބަހައްޓާފައި ފޮއްޓަށް 87 ދާއިރާގެ މީހުން ވެސް ވޯޓު ލުމެވެ. ރާއްޖޭގެ އެންމެ ބޮޑު އެއާޕޯޓް ހިންގާ މޯލްޑިވްސް އެއާޕޯޓްސް ކޮމްޕެނީގައި 2،000 އަށް ވުރެ ގިނަ މީހުން ވަޒީފާ އަދާކުރެ އެވެ. އޭގެ އިތުރުން އެއާޕޯޓްގެ އެކި ކަންކަމުގައި ދުވާލަކު އެތައް ސަތޭކަ ބަޔަކު އެތަނަށް ގޮސް އައިސް އުޅެ އެވެ.\nސަރުކާރަށް ތާއީދުކުރާ ޕާޓީތަކާއި އިދިކޮޅު ޕާޓީތަކުގެ ވާދަ ވެރިކަން ބޮޑު މި އިންތިޚާބުގައި މެންދުރާ ހަމައަށް 70،000 އަށް ވުރެ ގިނަ މީހުން ވަނީ ވޯޓު ލައިފަ އެވެ. މި އިންތިޚާބުގައި 386 ކެންޑިޑޭޓުން ވާދަކުރެ އެވެ.\nއިތުރު ލިޔުންތައް ރައްޔިތުންގެ މަޖިލިސް އިލެކްޝަންސް ކޮމިޝަން ރައްޔިތުންގެ މަޖިލީހުގެ އިންތިޚާބު 2019\nބަޔާން ހުށަނާޅާ ކެންޑިޑޭޓުންނަށް ދައުވާ ކުރަން ފޮނުވަނީ\nމާލީބަޔާން ހުށަނާޅާ 39 މީހުންނާ މެދު ގޮތެއް ނިންމަނީ


Ibu Huvaa Kurevvun Madu Kohlan PPM In Govaalaifi - Vaguthu\nއިބޫ ހުވާކުރެއްވުން މަޑުކޮށްލަން ޕީޕީއެމް އިން ގޮވާލައިފި\nރިޔާސީ އިންތިހާބު ކާމިޔާބު ކުރެއްވި އިބްރާހިމް މުހައްމަދު ސޯލިހު ރައީސް ކަމުގެ ހުވާ ކުރެއްވުން މަޑުކޮށްލެއްވުމަށް ވެރިކަން ކުރާ ޕާޓީ ޕީޕީއެމް އިން ގޮވާލައިފިއެވެ.\nމިއަދު ޕީޕީއެމް އިން ބޭއްވި ނޫސްވެރިންގެ ބައްދަލުވުމެއްގައި އެ ޕާޓީގެ ކައުންސިލް މެންބަރު އަދި ހޯމް މިނިސްޓްރީގެ ޑެޕިއުޓީ މިނިސްޓަރ އަބްދުﷲ ސިއްދީގު ވިދާޅުވީ ރާއްޖޭގެ ރައީސްކަމުގެ ހުވާ ކުރައްވާއިރު އިންތިހާބާއި ގުޅޭގޮތުން ހުރި މައްސަލަތައް ބަލަން ޖެހޭ ކަމަށެވެ. އަދި އެކަން ނުނިމެނީސް ރައީސް ކަމުގެ ހުވާ ކުރުމަކީ އެންމެ ރަނގަޅު ގޮތް ނޫންކަމަށް ސިއްދީގު ވިދާޅުވިއެވެ.\n"އަޅުގަނޑުމެންގެ ތެރޭގައި ވަރަށް ގިނަ ވާހަކަތަކެއް ދެކެވިއްޖެ. އަދި އަޅުގަނޑުމެންނަށް ވަރަށް ގިނަ ވާހަކަތަކެއް އަޑު އިވިއްޖެ. އެހެންވީމަ ހަގީގަތުގައި އަޅުގަނޑުމެންނަށް އެބަޖެހޭ ޖަވާބުތަކެއް ލިބެން. މި ޖަވާބުތަށް ލިބެންދެން އަޅުގަނޑުމެން ގޮވާލަން އިބްރާހިމް މުހައްމަދު ސޯލިހު ރައީސް ކަމުގެ ހުވައިކުރެއްވުން މަޑުކޮށްލެއްވުމަށް" ސިއްދީގު ވިދާޅުވިއެވެ.\nސިއްދީގު އިތުރަށް ވިދާޅުވީ ދައުލަތުގެ އިދާރާއެއްގައި ހުރި އިސް މީހަކު ތިމަންނައަށް ރިޝްވަތު ހުށައެޅިއޭ ބުނާ ކަމަށް ވާނަމަ އެ ހުށައެޅި މީހަކު އެބޭފުޅުން އާންމު ރައްޔިތުންނަށް ބުނެދޭން ޖެހޭ ކަމަށެވެ.\n" ތިބޭފުޅުން އިލެކްޝަން ކޮމިޝަނުގެ މެންބަރުން ކައިރިން އައްސަވާ އިބްތިހާބުގެ ނަތީޖާ ބަދަލު ކޮށްލުމަށްޓަކާ2މިލިއަން ޑޮލަރު ހުށައެޅިކަމަށް. އެއްވެސް ބޭފުޅެއް ކައިރީ ދެނެވިން ތޯ އޭ. މިއީ ބޮޑު މައްސަލައެއް. ރިޝްވަތު ހުށަހެޅިއްޖެ ކަމަށް ވާނަމަ އެއީ ތަހުގީގު ކުރެވެންޖެހޭ ވަރުގެ މައްސަލައެއް" ސިއްދީގް ވިދާޅުވިއެވެ.\nރިޔާސީ އިންތިހާބު އޮޅުވާލާފައިވާކަމަށް ބުނެ ވެރިކަން ކުރާ ޕާޓީ ޕީޕީއެމް އިން ރޭ ވަނީ އިލެކްޝަން ކޮމިޝަނުގެ މެންބަރުގެ އިސްތިއުފާއަށް ގޮވާލައި ރޭ މާލޭގައި މުޒާހަރާކޮށްފައެވެ.\nރޭ ޕީޕީއެމް އިން ބޭއްވި މުޒާހަރާގައި ބައިވެރިވެޑައިގެން ވާހަކަ ދައްކަވަމުން ރައީސް ޔާމީން ވިދާޅުވީ މިހާރު ލަފާކުރެވޭ ގޮތުގައި 96000 ވޯޓަކީ އެމަނިކުފާނަށް ލިބުނު މިނިމަމް ވޯޓްގެ އަދަދު ކަމަށެވެ. ނަމަވެސް އަދިވެސް އިންތިޚާބުގެ ނަތީޖާ ގަބޫލު ކުރައްވާ ކަމަށެވެ. ނަމަވެސް އިލެކްޝަންސް ކޮމިޝަނުން ރައްޔިތުންގެ ސުވާލުތަކަށް ޖަވާބު ލިބެންދެން މުޅި ރާއްޖޭގައި މުޒާހަރާ ކުރަން ޖެހޭ ކަމަށެވެ.\nޕީޕީއެމް އިން ރޭ މާލޭގައި މުޒާހަރާ ކޮށްފައިވާއިރު މިރޭ ވެސް ޕީޕީއެމް އިން ވަނީ އެޕާޓީގެ އޮފީސް ކުރިމަތީ މުޒާހަރާ ކުރިއަށް ދާނެ ކަމަށް އިއުލާން ކޮށްފައެވެ.\nއޮކްޓޯބަރ 2, 2018 18:46\nއޮކްޓޯބަރ 2, 2018 18:55\nހަމަ ރަނގަޅަށްވެސް މޮޔަފުޅުވެއްޖެ.\nއޮކްޓޯބަރ 2, 2018 18:57\nއޮކްޓޯބަރ 2, 2018 19:04\nޕާޓީތަކުންވެސް ބަލާނީ، ޤާނޫނުތަކާއި ޤަވާޢިދުތަކަށެވެ. ޤާނޫނުތަކާއި ޤަވާޢިދުތަކާއި ޚިލާފަށް ދައްކާވާހަކަތަކަށް އެއްވެސް މީހަކުނުބަލާނެއެވެ. ނޫސް ކޮންފަރެންސް ބޭއްވިދާނެއެވެ. މުޒާހަރާވެސް ކުރެވިދާނެއެވެ.\nއޮކްޓޯބަރ 2, 2018 19:12\nދެެންވެސް މަޑުމަޑުން ހުރެބަ ބަލި ގަބޫލު ކޮއްގެން ހަޖަމު ނުވަނީދޯ ކީއްކުރާނީ ދޯ\nއޮކްޓޯބަރ 2, 2018 19:20\nޕީޕީ މީހުންގެ ހަޖަމް ގެ މައްސަލަ ވ. ބޮޑު\nއޮކްޓޯބަރ 2, 2018 19:22\nރ.ޔާމީން ތަންފުކެއްވެސް ދޫދީގެންނުވާނެ، މަނިކުމުފާނަށް ވޯޓުދިން އެތައްރައްޔިތެއްގެ ޙައްޤުތަކެއް ވާކަން ހަނދާން ނައްތައިގެން ނުވާނެ، މަނިކުފާނު ރޭގަ ނިކުއްގޮތަށް ނިކުމެ އަޑުއުފުލުމުން އެނގިގެންދިޔައީ ބަޔަކު ހިންގި ޚިޔާނާތެއްގެ ހަގީގަތް ހޯދައިފިކަމެވެ.\nއޮކްޓޯބަރ 2, 2018 19:24\nއޮކްޓޯބަރ 2, 2018 19:37\nމުޒާހަރާ ކުރަން ހައްޖައްދާންވީނު\n5 ވަނަ ރުކުން\nއޮކްޓޯބަރ 2, 2018 23:42\nހައްޖަށް ދަނީ5ވަނަ ރުކުން އަދާ ކުރަން، މުޒާހަރާ ކުރާކަށް ނޫން، "މެސީ" ގެ ނަން ބޭނުންކޮއްގެން މިބުނަނީ ހައްޖުގެ ވާހަކަ. ކޮންތާކުު ބުއްދި ތިއޮތީ، ފައިގަތަ؟\nއޮކްޓޯބަރ 2, 2018 20:00\nޢިބޫ އަކަށް ނުކެރޭނެ. ޢިނގޭ ވިއްޔާ ވަގު ވޯޓެއްކަން\nރައްޔިތުންގެ ނިންމުމަށް ދެކޮޅުހަދާ މީހުން ހިފާ ހައްޔަރުކޮށް ދިނުމަށް ދިވެހި އަސްކަރިއްޔާ އަށް ގޮވާލަން\nއޮކްޓޯބަރ 3, 2018 09:20\nތިވަރުގެ މީހުން ވެރިކަމާ ތޮޅޭ މީހުންނަށް އަދަބު ދިނީމަ ބުނަނީ ރައްޔިތުންނަށް އަނިޔާވެރިވަނީއްޔޭ! ރައްޔީތުން ތިބީ އެމީހެއްގެ ހާލައިގެން ޢެމީހަކު. ލބޭ މުއްސަދީން ވެރިކަމާ ތޮޅި ވަޒީފާ ގެއްލުނީމަ ލިބޭ ލާރި މަދުވީމަ މުޒާހަރާކޮށް އެންމެންގެ ނަމުގައޭ ކިޔާފަ ވަކަރުގޭ މީހުން އުޅޭހެން އުޅެނީ. ޢީބޫ މާވަރުގެ މީހަކަށްވެގެން ތިއުޅެއީރު ކޮންބަޔަކަށް ކޮންކަމެއް ކޮންދިން މީހެއް އެއީ.ކެކެ. ކުފޫ ހަމަނުވާ ރައީސް. ހެހެ\nއޮކްޓޯބަރ 2, 2018 21:01\nކޮންމަޑެއް ކުރާކަށް .ނުކުރާނަށް . ކުރިން ހުރީ ނޮވެމްބަރ17 އަށް މަޑުކުރާގޮތަށް. ދެން މިވީގޮތުން ހުވާކުރާނީ ނޮވެމްބަރ 11ގައި.\nޞިއްދީޤް މީ އަސްލު ބޯ ހަމަ ޖެހޭ މީހެއްބާ..?\nގާނޫނު ތަކުގައި ވާއެއްޗެއް ނޭގޭ މީހުން ގާނޫނު ހަދާމަޖިލީހަށް ކުފޫވެސް ހަމަނުވޭ...ތިބޭފުޅާ އެހެންވީމައިސްތިއުފާ ދޭންވީ..\nއޮކްޓޯބަރ 2, 2018 21:08\nމިއޮތްހާދުވަހުވެސް މަޑުކޮއްފަ ހުރީ ދެނެއްނުޖެހޭނެ މަޑުކުރާކައް އެންމެ ސިކުންތަކުވެސް ރައްޔިތުން އެއޮތީބަސް އިއްވާފަ ހަޖަމު ނުވަނީކީއްވެބާ؟\nކޮބައިތޯ އަރިހުގައި އުޅުއްވާ ޤާނޫނީ ޓީމުގެ ބޭފުޅުން؟ ޤާނޫނު ރުހޭގޮތަށް ޢަމަލުކުރުމަށާއި ޤާނޫނު ނުރެހޭގޮތަށް ކަންތައްތައް ނުކުރެއްވުމަށް އެޑްވައިޒް ދެއްވާ!\nއޮކްޓޯބަރ 2, 2018 23:14\nވޯޓުން ވައްކަން ކޮށްފައިވާ ކަމުގެ ސާފު ހެކި އެބަހުރި . ވީއިރު އިބޫވެސް ޖެހޭ އިލެކުޝަނަށް ގޮވާލަން އެބޭފުޅާއަށް ލިބުނު ސައްހަ ވޯޓުން ގެ ނަތީޖާ ހޯދުމަށް އިލެކުޝަނަށް ގޮވާލަން\nއޮކްޓޯބަރ 3, 2018 02:58\nސިއްދީޤޫ، ކޮބާ ފައިސާ ގޯނި ކޮނޑުއަޅައިގެން ދުވުން މީހާ؟\nއޮކްޓޯބަރ 3, 2018 12:22\nމަޑު ނުކުތާ ނަން


މި އަހަރުގެ ފުރަތަމަ ނުވަ މަސް ދުވަހުގެ ތަފާސްހިސާބުތަކުން ދައްކާގޮތުގައި އެންޓި-ކޮރަޕްޝަން ކޮމިޝަން (އޭސީސީ)އިން ނިންމި މައްސަލަތަކުގެ ތެރެއިން ފާއިތުވެ ދިޔަ އަހަރެކޭ އެއްފަދައިން މިއަހަރުވެސް އެންމެ ގިނައީ ނާޖާއިޒު ފައިދާ ހޯދައިދިނުމުގެ މައްސަލަތަކެވެ.\nއެގޮތުން މިއަހަރުގެ ތިންވަނަ ކުއާޓަރގެ ތެރޭގައި ނާޖާއިޒު ފައިދާ ހޯދައިދިނުމުގެ 158 މައްސަލައެއް ވަނީ ބަލާ ނިންމާފައިވެއެވެ. 2016 ވަނަ އަހަރު މި މުއްދަތުގެ ތެރޭގައި ނާޖާއިޒު ފައިދާ ހޯދައިދިނުމުގެ 83 މައްސަލައެއް ބަލާ ނިންމާފައިވެއެވެ.\nމިއަހަރުގެ ތިންވަނަ ކުއާޓަރގެ ތެރޭގައި ދެވަނައަށް އެންމެ ގިނައިން ނިންމާފައިވަނީ ގަވާއިދާ ޚިލާފުވުމުގެ މައްސަލަތަކެވެ. އެގޮތުން ގަވާއިދާ ޚިލާފުވުމުގެ 50 މައްސަލައެއް ނިންމާފައިވާކަން ފާހަގަ ކުރެވެއެވެ. އަދި ތިންވަނަ އަށް އެންމެ ގިނައިން ނިންމާފައިވަނީ ނާޖާއިޒު ފައިދާ ހޯދުމުގެ މައްސަލަތަކެވެ. އެގޮތުން ނާޖާއިޒު ފައިދާ ހޯދުމުގެ 43 މައްސަލައެއް ނިންމާފައިވެއެވެ. އަދި ދައުލަތަށް ފައިދާވާން އޮތްކަމެއްގައި އެނޫންގޮތަކަށް ޢަމަލުކުރުމުގެ9މައްސަލައަކާއި، ދައުލަތުގެ މުދަލާއި ފައިސާއަށް އިހުމާލު ވުމުގެ3މައްސަލައަކާއި އަދި ރިޝްވަތުގެ7މައްސަލައެއް ވެސް މިއަހަރުގެ ތިންވަނަ ކުއާޓަރގެ ތެރޭގައި ކޮމިޝަނުންވަނީ ބަލާ ނިންމާފައެވެ.


Easa Ge Massalaige Thuhugeegu Ninmaa Dhauva Kuran PG Ah Fonuvanee - Vaguthu\nއީސަގެ މައްސަލައިގެ ތަހުގީގު ނިންމައި ދައުވާ ކުރަން ޕީޖީ އަށް ފޮނުވަނީ\nރައްޔިތުންގެ މަޖިލީހުގެ ކެނދިކުޅުދޫ ދާއިރާގެ މެންބަރު އަހުމަދު އީސަ، އޭނާގެ ކުރީގެ އަނބިކަނބަލުން އަސްރާ ނަސީމް (އަސްރާ) އަށް ގެވެށި އަނިޔާ ކުރި ކަމަށް ތުހުމަތު ކުރެވޭ މައްސައިގެ ތަހުގީގު ފުލުހުން ނިންމާލައިފިއެވެ.\nއީސައާ ދެކޮޅަށް ފުލުހުން ތަހުގީގު ކުރީ ކުރީގެ އަނބިކަނބަލުން ގައިގައި ތަޅައި މާރާމާރީ ހިންގުމާއި ދަރިފުޅު އަސްރާގެ އަތުން ގަދަކަމުން އަތުލައި ގޭގެ ބެލްކަނިން ބޭރަށް، މަގު މައްޗަށް އެ ކުއްޖާ ދިއްކޮށް ވައްޓާލައި މަރާލާނެ ކަމުގެ އިންޒާރު ދިން އަސްރާ ތުހުމަތު ކުރެއްވި މައްސަލައެވެ. ފަހުން އަސްރާ ވަނީ ދަރިފުޅުގެ ހައްގުގައި ކަމަށް ވިދާޅުވެ، އެ މައްސަލަ ކުރިއަށް ނުގެންދަން އެދިވަޑައިގެންފައެވެ.\nނަމަވެސް ފުލުހުން ކުރިން ވިދާޅުވީ ވަކި މީހަކު ބުނެގެން ޖިނާއީ މައްސަލައިގެ ތަހުގީގު ހުއްޓާ ނުލާނެ ކަމަށެވެ.\nއެ މައްސަލައާ ގުޅޭގޮތުން ފުލުހުންގެ މީޑިއާ އޮފިޝަލް މިއަދު ވިދާޅުވީ މައްސަލައިގެ ތަހުގީގު ނިންމައި ޕީޖީއަށް ފޮނުވުމަށް ކުރަންޖެހޭ އެންމެ ފަހުގެ މަސައްކަތް ކުރަމުންދާ ކަމަށެވެ. އެކަމަކު އިތުރު ތަފްސީލެއް އޭނާ ނުދެއްވައެވެ.\nއީސަގެ މައްޗަށް ކުރެވިފައިވާ ތުހުމަތާ ގުޅިގެން އީސަ ހައްޔަރުކުރަން ޕްރޮސިކިއުޓަ ޖެނެރަލް މެދުވެރިކޮށް ފުލުހުން ކޯޓު އަމުރަކަށް ވެސް އެދުނެވެ. އެކަމަކު އެ އަމުރު ނެރެދޭނެ ގާނޫނީ ސަބަބެއް ނެތް ކަމަށް ބުނެ ކުރިމިނަލް ކޯޓުން ހައްޔަރު ކުރުމުގެ އަމުރެއް ނެރެ ނުދިނެވެ. ގާނޫނުއަސާސީ އާއި ގާނޫނުތަކާއި ގަވައިދުތައް ބުނާ ގޮތުން މަޖިލިހުގެ މެމްބަރެއް ހައްޔަރު ކުރެވޭނީ ކުށެއް ކުރަމުން އަންނަކަން ފެނިއްޖެ ހާލަތެއްގައެވެ. އެ ނޫން ގޮތަކަށް މެމްބަރަކު ހައްޔަރު ކުރާ ނަމަ، ކޯޓު އަމުރެއް ހޯދަން ޖެހޭނެއެވެ.\nއީސަގެ މައްޗަށް ކުރެވިފައިވާ ތުހުމަތުތަކާ ގުޅިގެން އެމްޑީޕީގެ މަގާމުތަކުން ވެސް އީސަ ވަނީ ސަސްޕެންޑް ކޮށްފައެވެ. އަދި އިޖުތިމާއީ ކޮމެޓީގެ މުގައްރިރުކަމުން އީސަ ވަކިކުރަން މަސައްކަތް ފެށުމުން، އޭނާ ވަނީ އެ މަގާމުން އިސްތިއުފާ ދެއްވައިފައެވެ.\nއީސަގެ މައްޗަށް ކުރެވޭ ގެވެށި އަނިޔާގެ ތުހުމަތުތައް އޭނާ ދޮގުކުރައްވައެވެ.\nމެމްބަރު އީސަގެ ޝަރީއަތް ހޯމަ ދުވަހު ފަށާނެ\nމެއި 31, 2021 14:39\nތިކަމެއްނުވާނެއެވެ. އަދި ވިޔަސް އެއްދޮރުން ވައްދާފަ އަނެއްދޮރުންނެރޭނެއެވެ. ރައްޔިތުން ގުބޯހައްދަން ފާޑަކަށް ތަހުގީގުކޮށް ބޮނޑުނަގުލަށްދާނީ\nމެއި 31, 2021 14:53\nހުކުން އޮތީ ލިޔެފަ ތައްޔާރައް އިއްވުމުގަ އެއްވެސް ދަތިކަމެއްނެތް ރައްޔިތުން އަޑުއަހަންތައްޔާރައްތިބޭ މީނާގެ ބާރުގަދަކަމާއި ލާދީނީކަން ހެއްކައް އަތްފޯރާފަހުރިވަރު ހުރިހާމީހުން ހަނު\nއެލި ކު ސޭ\nމެއި 31, 2021 15:24\nމި މައްސަ ސާބިތު ވެއްޖެނަމަ 50 އެތި ފަ ހަރުން ހައްދު ޖެ ހުން އޮންނާނެ!\nމެއި 31, 2021 19:00\nރައްޔިތުންނަށް ދައްކާލި ދަޅައެއް. ދައުވާކުރެވޭ ވަރަށް އުންސުރު ހަމަނުވާކަމަށް އެއްކަލަ ޕީޖީބުނާނެ. އޭނައަށްއެކަނި އުންސުރަކާއި ފަންސުރެއް ލިބިގެން އުޅެނީ.\nމެއި 31, 2021 19:03\nއުންސުރެއް ކީއްކުރަން ފަންސުރެއްވެސް ނުފެންނާނެ. ހައްޔަރުވެސް ނުކުރިނު. މަޖްލިސް މެމްބަރެއްނު. ރަތްލާޖެހި އެމްޑީޕީގެނު. ޖަމަލު ފޮޑި އަށްވަނީ ތިކަން\nމެއި 31, 2021 19:08\nހިތުން ހިޔަޅު އެއްޗެއް ހަދާލީއެވެ. ސަރުކާރުން ކުރަން ވީ ކަންތައް ކޮށްފިކަން ދައްކަން ކުރިކަމެއް، ދެން ކޯޓް ތަކުން ސާބިތު ނުވީކަމަށް ނިއްމާލީމަ އެނިމުނީ!\nމެއި 31, 2021 19:13\nޕީ ޖީ ބުނީ ތިޔަމައްސަލަ ބެލޭނެ ފަދަ ސައުގުވެރިކަމެއް އަސަރެއް އަސްރާގެ ނެތޯ\nމެއި 31, 2021 20:06\nޑރ.ޖަމީލު އޮތީބުނެފައި ތިކަންވާނެގޮތް.\nﷲގަންދީ ބުނަން ތިއީ އިދިކޮޅު މެމްބަރެއްނަމަ މިހާރު ޓެރެރިޒަމްގެ ދައުވާކޮށް ހުކުންޖަހާފަ އޮންނާނީ ޖަލުގައި.\nމެއި 31, 2021 20:50\nމީދެން ޚަބަރެއްހޭ؟ ދެއިރުދެދަޅަޔަށް ނޫސްތަކަށްލާން ވަގުތުކުދިން ތިކަހަލަޚަބަރު ހޯދާން ރަށުތެރެއަށް ގޮސްތިޔަކަހަލަ ގޮތެއްނެތް 100 ދެމަފިރިން ވެސް އަދި9ފަށް ވެފަ ތިބި 100 ވެސް ފެނިދާނެ !!!


Rasoola Salahllah Alaihi Wasalam Ge Dhifaugai Ilmuveringe Gulhumun Bayaneh Neruhvaifi | Dhiislam\nރަސޫލާ صلي الله عليه وسلم ގެ ދިފާޢުގައި ޢިލްމުވެރިންގެ ގުޅުމުން ބަޔާން ނެރެފި\nރަސޫލާ صلي الله عليه وسلمގެ ދިފާޢުގައި ޢިލްމުވެރިންގެ ގުޅުމުން ބަޔާނެއް ނެރެފިއެވެ.\nދިވެހި ބަހާއި ޢަރަބި އަދި އިނގެރޭސި ބަހުންވެސް ނެރެފައިވާ މިބަޔާން ނެރެފައިވަނީ އިއްޔެގެ ވަގުތެއްގައެވެ.\nމިބަޔާން ފައްޓަވާފައިވަނީ ކީރިތި ރަސޫލާ صلي الله عليه وسلمގެ ޢިއްޒަތާއި ކަރާމަތަށާއި އަދި ޢަބުރުފުޅަށް އަރައިގަތުމަށް ކާޓޫނު ކުރެހި ކުރެހުން އެންމެ ހަރުކަށި ޢިބާރާތުން ކުށްވެރިކުރަމުންނެވެ. އަދި އެޢަމަލު ދިފާޢުކޮށް އެއީ ހައްޤެއްކަމުގައި ބުނަމުން އަންނަ ވެރިންނާއި މެދު އެންމެހައި މުސްލިމުން ރައްކާތެރިވެ އެނުބައި ޢަމަލުން ރައްކާތެރިވެ ސަމާލުވުމަށް އެބަޔާނުގައި ގޮވާލައްވާފައިވެއެވެ.\nމބަޔާނުގައި ރަސުލާ صلي الله عليه وسلمގެ ޝަހްސިއްޔަތުގެ މަތިވެރިކަމުގެ ވާހަކަ ގެންނަވާފައިވެއެވެ. އަދި އެކަލެގެފާނުގެ ޢިއްޒަތަށް އަރައިގަނެ ދެވޭ މިފަދަ ކޮންމެ ޙަމަލައަކުން އެކަލޭގެފާނު ދިފާޢުކޮށް ހިމާޔަތް ކުރުމަށްޓަކައި ހަށިފޮޅައިލައި، ޖާނާއި މާލުން ޤުރުބާން ވުމަކީ ކޮންމެ މުސްލިމެއްގެ މައްޗަށް އޮތް ވާޖިބެއް ކަމަށް މިބަޔާނުގައި ވެއެވެ.\nރަސޫލާ صلي الله عليه وسلمއަށް ފުރައްސާރަ ކުރާ ބަޔަކު ފުރައްސާރަ ކުރިޔަސް އެކަލޭގެފާނަށް ﷲތަޢާލާގެ ފަރާތުން ނަޞްރާއި ފަތަހަ ދެއްވާނެކަން ކީރިތި ޤުރުއާނުން ދަލިލު ގެނެސްދެއްވައި މިބަޔާނުގައި ބުނެދެއްވައިފައިވެއެވެ.\nރަސޫލާ صلي الله عليه وسلمއަށް ނަޞްރު ދިނުމަށް އަވަސްވެގަތުމަށް ޢިލްމުވެރިންގެ ގުޅުމުގެ މިބަޔާނުގައި ވެއެވެ. އަދި ނަބިއްޔާ صلي الله عليه وسلمއަށް ފުރައްސާރަކޮށް މަލާމާތް ކުރާ ޢަދާވާތް ތެރިންނަކީ ކޮބައިކަން އެބައިމީހުންގެ ކިބައިން ބަރީޢަ ވުމަށް އެންމެހާ މުސްލިމުންނަށް މިބަޔާނުގައި ގޮވާލައްވައިފައިވެއެވެ.\nއަދި ފްރާންސްގެ ރައީސްއާއި އޭނާގެ ސަރުކާރުން މިޢަމަލުތަކަށް ފާޅުގައި ހިތްވަރުދީ، އެކަން ދިފާޢުކޮށް ފައިވާތީ ފްރާންސްގެ އުފެއްދުންތަށް ވަގުތީ ގޮތުން ބޭނުން ކުރުން ހުއްޓާލުމަށް ގޮވާލާ ގޮވާލުމަށް އިޖާބަ ދިނުމަށް މިބަޔާނުގައި ޢިލްމުވެރިން ވިދާޅުވެފައިވެއެވެ.\nއަދި އެބައިމީހުންގެ އަނިޔާވެރި ބަސްތަށް އަނބުރައި ގެންގޮސް އިސްލާމްދީނަށް ފުރައްސާރަ ކުރުމުގެ ޢަމަލެއް އަލުން ނުކުރާނެ މިންވަރަށް އެފަދަ ނުބައި ނުލަފާ އަނިޔާވެރި ވެރީންނާއި ދައުލަތްތައް ކުޑަކަކޫ މައްޗަށް ތިރިކުރުމަށް ޝަރުޢީ އިމުގެ ތެރެއިން އެހީތެރިވުމަސް ވެސް މިބަޔާނުގައި ގޮވާލައްވައިފައިވެއެވެ.\nއައިޝަތު ރަފާހް އަލީ 17 މިނިޓު ކުރިން